Th. Thimarafuttaai R. Dhuvaafaru, Maafannu adhi HA. Ihavandhoo in zone champion kan nagaifi - One Online\n20 މާޗު 2022، ހުޅުމާލެ، އެންމެފަހުގެ ޗެމްޕިއަން ތިމަރަފުށިން ޒޯން ތަށި އުފުލައިލަނީ --- ފޮޓޯ/ ގޯލްޑަން ފުޓްސަލް އެސޯސިއޭޝަން\nތ. ތިމަރަފުށްޓާއި ރ. ދުވާފަރު، މާފަންނު އަދި ހއ. އިހަވަންދޫން ޒޯން ޗެމްޕިއަންކަން ހޯދައިފި\nރާއްޖޭގައި ބާއްވާ އެންމެ ބޮޑު ފުޓްސަލް މުބާރާތް، ސޮނީ ސްޕޯޓްސް ގޯލްޑަން ފުޓްސަލް ޗެލެންޖު 2022ގެ ޒޯން ބުރުގެ ކުޅުން ނިމި، އެންމެފަހު ހަތަރު ޒޯނުގެ ޗެމްޕިއަންކަން، ތ. ތިމަރަފުށްޓާއި ހއ. އިހަވަންދޫ، މާފަންނު އަދި ރ. ދުވާފަރުން ހޯދައިފިއެވެ.\nމުބާރާތުގެ ޒޯން ބުރުގެ ފަހު މެޗުތައް ރޭ ކުޅެފައިވާ އިރު، ތިމަރަފުށިން ޒޯން ފަހެއްގެ ތަށި ދިފާއުކުރީ އެޓީމުގެ ފަހު މެޗުގައި ފ. ބިލެތްދޫ 15-0 އިން ބަލިކޮށްފައެވެ. އެޒޯނުގައި ރޭ ކުޅުނު އަނެއް މެޗުން ދ. ކުޑަހުވަދޫ ވަނީ ތ. އޮމަދޫ އަތުން 6-2 އިން މޮޅުވެފައެވެ. އެ ޒޯނުން ތިމަރަފުއްޓާއެކު ދެން ގަދަ 16 އަށް ދިޔައީ ކުޑަހުވަދޫއެވެ.\nޗެމްޕިއަން ތިމަރަފުއްޓަށް ރޭގެ މެޗުގައި ގޯލުތައް ޖެހީ، އަލީ ޝިފާއު (ރޮނާ) ފަސް ގޯލާއި އާދަމް ނާސިހު (އާދަންނާ) ހަތަރު ގޯލާއި، އިބްރާހިމް ސިނާހު (ސިނާ) ދެ ގޯލާއި އިބްރާހިމް އަސްވަދު (ގަބޭ)، އިބްރާހިމް ހަމްދާން (މެސީ)، ހުސެއިން އަލީ (އަޗޭ) އަދި އަބްދުﷲ ޒިޔާން (ޖަންކީ) ކޮންމެ ކުޅުންތެރިއަކު ގޯލެކެވެ.\nއެ ޒޯންގައި ރޭ ކުޑަހުވަދޫ ކުޅުނު މެޗުގައި ޖުމައިލް ޖަލީލް (ޖުމްބެ) އޮމަދޫ ކޮޅަށް ހެޓްރިކް ހެދި އިރު، ކުޑަހުވަދޫގެ އަނެއް ދެ ގޯލު ޖެހީ އަބްދުލް މުގުސިތާއި ޝައުކަތު އަމީން އެވެ. މެޗުގެ މޮޅު ކުޅުންތެރިޔާއާއި ޒޯނުގެ މޮޅު ކުޅުންތެރިޔާގެ އިތުރުން އެންމެ ގިނަ ގޯލު ޖެހި ކުޅުންތެރިޔާގެ މަގާމު ހޯދީ ކުޑަހުވަދޫ ޖުމްބެއެވެ.\nމެޗުގައި އޮމަދޫގެ ދެ ގޯލު ޖެހީ ހަސަން ކިއާން ސިނާން އަދި އަހުމަދު ނަޝްވާނެވެ.\n20 މާޗު 2022، ހުޅުމާލެ، މާފަންނުން ޒޯން ތަށްޓާއެކު --- ފޮޓޯ/ ގޯލްޑަން ފުޓްސަލް އެސޯސިއޭޝަން\nރޭ މާލޭ ޒޯންގައި، ކުޅުނު ދެމެޗުގެ ތެރެއިން ފުރަތަމަ މެޗުގައި ހެންވޭރުން ދަނޑަށް ހާޒިރު ވެފައެއް ނުވެއެވެ. އެޓީމު ކަޓައިފައި އޮތް އިރު، ދަނޑަށް ހާޒިރު ނުވުމުން މެޗު ލިބުނީ މާފަންނަށެވެ. އެއްވަނައިގެ ގޮތުގައި މާފަންނަށް ޒޯން ޗެމްޕިއަންކަން ލިބިފައިވާ އިރު، ރޭ ކުޅުނު މާލޭ ޒޯންގެ އަނެއް މެޗުގައި ހުޅުމާލެއިން ވަނީ 4-0 އިން ވިލިމާލެ ބަލިކޮށް، ގަދަ 16 އިން ފުރުސަތު ހޯދައިފައެވެ.\nރޭގެ މެޗަށް ހުޅުމާލެ ނުކުތް އިރު ގަދަ 16 ގެ ފުރުސަތު ބޮޑުކޮށް އޮތީ ވިލިމާލެއަށެވެ. ފައިދާ ގޯލަށް ބަލާ އިރު، ހުޅުމާލެއަށް ރޭ ތިން ގޯލުން މޮޅުވެގެން ނޫން ގޮތަކަށް ގަދަ 16 ބުރުން ފުރުސަތެއް ނެތެވެ. އުނދަގޫ ހާލަތެއްގައި މެޗަށް ނުކުތް ހުޅުމާލެއިން ހާލަތު ބަދަލުކޮށްލީ ހުސެއިން ސަނީއުގެ ދެގޯލާއި އަލީ ނާހިލް އަހުމަދާއި ރައްޒާން ޖައުފަރު ޖެހި ގޯލުތަކުންނެވެ.\nމާލޭ ޒޯނުގެ އެންމެ ގިނަ ގޯލު ޖެހީ ވިލިމާލެ ޓީމުގެ އަލީ ޝިޔާހު (ސިޔަޅޭ)އެވެ. ޒޯނުގެ މޮޅު ކުޅުންތެރިއަކީ ހުޅުމާލެ ޓީމުގެ ގޯލްކީޕަރު މުހައްމަދު ޒުހަލްއެވެ.\n20 މާޗު 2022، ހުޅުމާލެ، ރ. ދުވާފަރުން ޒޯން ތަށި އުފުލައިލަނީ --- ފޮޓޯ/ ގޯލްޑަން ފުޓްސަލް އެސޯސިއޭޝަން\nޒޯން ދޭއްގެ ތަށި ރ. ދުވާފަރުން ހޯދީ ރޭ ނ. ކުޑަފަރި އަތުން 15-2 އިން މޮޅުވެގެންނެވެ. ދުވާފަރުން ޒޯން ދޭއްގައި ކުޅުނު ދެމެޗުވެސް ކާމިޔާބު ކޮށްފައިވާ އިރު، އެޓީމާއެކު ޒޯން ދެއަކުން ގަދަ 16 ޔަގީންކުރީ ބ. އޭދަފުއްޓެވެ.\nރޭގެ މެޗުގައި ދުވާފަރުގެ މުސްލިމް މުހައްމަދު ވަނީ ހަތަރު ގޯލު ޖަހައިފައެވެ. އަހުމަދު އީސާ، މުހައްމަދު ޖުމާން އަހުމަދު، މުހައްމަދު އިސާމް ކޮންމެ ކުޅުންތެރިއަކު ދެ ގޯލު ޖެހިއިރު، އާދަމް އިލްޔަސައު ވަނީ ހެޓްރިކެއް ހަދައިފައެވެ. އަދި އަބްދުﷲ އިޔާދު މުހައްމަދާއި މޫސާ މުހައްމަދު ވެސް ވަނީ ގޯލު ޖަހައިފައެވެ.\nކުޑަފަރީގެ ގޯލުތައް ޖެހީ ބަރާއު އަހުމަދު ޒާހިރު ހުސެއިން އާއި އިބްރާހިމް ހަސީބު އެވެ. މި ޒޯންގެ އެންމެ ގިނަ ގޯލު ޖެހި ކުޅުންތެރިއަކީ ދުވާފަރުގެ މުސްލިމެވެ. އެންމެ މޮޅު ކުޅުންތެރިއަކީ ހަމަ އެ ޓީމުގެ ޖުމާން އެވެ.\nރޭ ދެން ކުޅެފައި ވަނީ ޒޯން އެކެއްގެ ފައިނަލް މެޗެވެ. ޒޯން އެކަކީ ޒޯން ފައިނަލް ކުޅުނު ހަމައެކަނި ޒޯންވެސް މެއެވެ. ފައިނަލްގައި އިހަވަންދޫން ށ. ކަނޑިތީމު އަތުން މޮޅުވީ 3-1 ގެ ނަތީޖާއަކުންނެވެ. ޒޯން އެކެއްގެ ތަށި ހޯދި އިހަވަންދޫން ފައިނަލުގައި ކަނޑިތީމު ކޮޅަށް ގޯލުތައް ޖެހީ އިބްރާހިމް ހާމިދާއި މުހައްމަދު ގެ އިތުރުން ސާޖިދެވެ. ކަނޑިތީމުގެ ހަމައެކަނި ގޯލު ޖެހީ މުހައްމަދު ޝާނެވެ.\nޒޯނު އެކެއްގެ އެންމެ ގިނަ ގޯލު ޖެހި މަގާމު ތިން ކުޅުންތެރިންނަށް ލިބިފައިވެއެވެ. އެއީ ކަނޑިތީމުގެ ޝާން، އަަބްދުﷲ ވިޝާމް އަދި ވައިކަރަދޫގެ އިބްރާހިމް އަގީލެވެ. މޮޅު ކުޅުންތެރިއަކީ އިހަވަންދޫ ޓީމުގެ ހާމިދެވެ.\nގަދަ 16ގެ މެޗުތައް ފަށާނީ އަންނަ ބުދަ ދުވަހުގެ ރޭގައެވެ.\n20 މާޗު 2022، ހުޅުމާލެ، އިހަވަންދޫން ޒޯން ތަށި އުފުލައިލަނީ --- ފޮޓޯ/ ގޯލްޑަން ފުޓްސަލް އެސޯސިއޭޝަން\nގޯލްޑަން ފުޓްސަލް ޗެލެންޖުގެ ޓައިޓަލް ސްޕޮންސަރަކީ ސޮނީ ސްޕޯޓްސްއެވެ. ޕްލެޓިނަމް ޕާޓްނަރަކަށް އުރީދޫ މޯލްޑިވްސް ހަމަޖައްސާފައިވާ އިރު، ގޯލްޑް ޕާޓްނަރުންނަކީ ކޮކާ ކޯލާ އާއި ކުއިކް އެޒީ މެރިން (ޑޫސަން) އެވެ. ކޮކާ ކޯލާއަކީ ބެވަރެޖް ޕާޓްނާވެސް މެއެވެ. މުބާރާތުގެ ސިލްވާ ޕާޓްނަރުންނަކީ އަލްޝާލީ މެރިން، ފެންސީ ފުޑް އަދި މައި ކޮލެޖެވެ.\nމުބާރާތުގެ އޮންލައިން މީޑިއާ ޕާޓްނަރަކީ "ވަން" އޮންލައިނެވެ.\nގުޅޭ ޓެގު ގޯލްޑަން ފުޓްސަލް ޗެލެންޖް ފުޓްސަލް މާލެ ހއ. އިހަވަންދޫ ދ. ކުޑަހުވަދޫ ފ. ބިލެތްދޫ ރ. ދުވާފަރު ރ. ތިމަރަފުށި ނ. ކުޑަފަރީ ށ. ކަނޑިތީމު


Gaage hangandu Reethi kurumah fuvahmulah cityge " kodakilhi "\n3 އަހަރު ކުރިން • ލިޔުނީ: އާމިނަދު ނަދާ\nނަލަ ފެހި ފުވައްމުލަކުގެ އެތެރެ ވެށިވެސް ޤުދުރަތީ ރީތިކަމުން ވަނީ ފުރިހަމަވެފައެވެ. ފުވައްމުލަކުގައި އުފެދިފައިވާ ސާފު ފެނުގެ ޤުދުރަތީ ދެ ކުޅިއަކީ ރަށުގެ ޤުދުރަތީ ރީތިކަން އިތުރަށް ފުރިހަމަކޮށްދޭ ދެ ސަރަހައްދެވެ. ފުނާޑު،މާލެގަން،މިސްކިތްމަގު ހިމެނޭގޮތަށް އޮންނަ ބަންޑާރައި ކިޅިއާ ދަޑިމަގި ކިޅިއަކީ މުޅި ރާއްޖެއަށްވެސް މަޝްހޫރު ދެ ކުޅިއެވެ. މި ދެކުޅި ބައެއް ފަރާތްތަކުން ސިފަކުރައްވާފައި ވަނީ ފުވައްމުލަކުގެ ފެން ސާފު ކުރާ ކިޑުނީ ގޮތުގައެވެ.\nފުވައްމުލަކަށް ޒިޔާރަތް ކުރި މެހުމާނުން ތަކެއް މަޑު ބާތު ނަގަނީ\nމިއަށް މިޒަމާނު ކުދިން ކިޔާ އުޅޭނީ މަޑު ބާތެވެ. ބައެއް ފަތުރުވެރިންވެސް ވަނީ މަޑު ބާތު ތަޖުރިބާ ކޮށްފައެވެ. އެމީހުންގެ ތަޖުރިބާއަކީ\nފޮޓޯ: ކުޑަކުދިން ތަކެއް ގައިގެ ހަންގަނޑު މޮއިސްޗަރައިޒް ކޮށްލުމަށްޓަކައި މަޑު ބާތު ނަގަނީ.


މައްކާ، މައްކާއަކަށްވީ އަދި ޒަމްޒަމް ވަޅުކޮޅު ލިބިފައި މިވަނީ ހާޖަރުގެ ތަޤްވާވެރިކަމުން ކަމަށް ބުނެވިދާނެއެވެ. ފިރިކަލުން އިބްރާހީމްގެފާނު އެދެމައިން ގެންދަވައި އެ ބިމަށް ދޫކުރައްވާފައި ވަޑައިގެންނެވުމަށް މެދުވެރިވި އެއް ސަބަބަކީ ވެސް ހާޖަރުގެ ތަޤްވާވެރިކަން ކަމަށް ބުނެވިދާނެއެވެ!\nއެއްވެސް މީހަކު ފެންނަންވެސް ނެތް، އެއްވެސް މީހަކު ދިރި ނުއުޅޭ އަދި އެންމެ ކުޑަމިނުން ބޯނެ ފެންފޮދެއްވެސް ނެތް ބިމަކަށް ދެމައިން ދޫކުރައްވައި އިބްރާހީމްގެފާނު ވަޑައިގަންނަވަން ފެށްޓެވުމުން "ތިއަކަން ތިއަ ގޮތަށް ތިއަ ކުރައްވަވަނީ ﷲ ތަޢާލާގެ އަމުރުރުފުޅަށްތޯ؟" ހާޖަރު ކުރެއްވެވި ސުވާލުގެ ޖަވާބުގައި "އާނއެކެވެ!" އިބްރާހީމްގެފާނު ވިދާޅުވި ވަގުތުން ފެށިގެން ހާޖަރު ދެއްކެވީ ތަޤްވާވެރިކަމުގެ އެންމެ ފުރިހަމަ ނަމޫނާއެވެ. ހުރިހާ ކަމެއް ﷲ ތަޢާލާ އާއި ވަކީލް ކުރެއްވެވީއެވެ. އިތުރަށް އެންމެ ބަސްފުޅެއްވެސް ވިދާޅެއް ނުވެއެވެ. "އެހެން ކަމަށްވާނަމަ ﷲ ތަޢާލާ އަހަރެމެން ދެމައިން ގެއްލެނި ނުކުރައްވަވާނެ" ކަމަށް ވިދާޅުވުން ފިޔަވައެވެ.\nޒަމްޒަމް ވަޅަކީ ތުއްޕުޅު އިސްމާޢީލްގެފާނުގެ ފައިންޕުޅުޖެހޭ ހިސާބުން އަރަން ފެށި ފެންއާރެވެ. ކޮންމެ ކަމެއްވެސް ވާނީ ﷲ ތަޢާލާ މިންވަރު ކުރެއްވެވުމުންނެވެ. އެއީ އެއްވެސް ޝައްކެއް އޮތް ކަމެއް ނޫނެވެ. ވިސްނައިލަންވީ ހާޖަރު ކެތެރިވެވަޑައިގެން، ހުރިހާ ކަމެއް ﷲ ތަޢާލާއަށް ވަކީލުކުރައްވައި އެތަނުގައި މަޑުކުރެއްވެވިކަމެވެ. އިސްމާޢީލްގެފާނުގެ ފައިންޕުޅު އެތަނުގައި ޖެއްސެވެން މެދުވެރިވީ ހާޖަރުގެ ތަޤްވާވެރިކަމުން ކަމަށް ބަލައިނުގަންނަންވީ ކީއްވެގެން ހެއްޔެވެ؟\nމިއަދު މައްކާ ކިތަންމެ ފުރިހަމައަށް އާބާދުވެފައިވީނަމަވެސް އަދި ތަރައްޤީވެފައިވީ ނަމަވެސް ހާޖަރު އެތަނުގައި މަޑުކުރެއްވީ ދަރިކަލުން އިސްމާޢީލްގެފާނާއިއެކު ގިނިކަންޏާއިއެވެ. މިއީ ތަޤްވާވެރިކަމުގެ ކިހައި ފުރިހަމަ ނަމޫނާއެއްތޯއެވެ!\nނިކަން ވިސްނައިބަލާށެވެ! އެތަނުން ފެން ފެނުމުން އެތަނުގައި ވަޒަންވެރިވާން ބައަކު ބޭނުންވުމުން އެމީހުންނަށް އެކަމުގެ ހުއްދަ ހާޖަރު ދެއްވެވިއެވެ. ނަމަވެސް ފެނުގެ ވެރިއަކީ ތިމަން ކަމަނާ ކަމަށް ވިދާޅުވިއެވެ. މިކަމުން ވެސް އެނގެނީ ދެ މައިންނަށް ﷲ ތަޢާލާ ދެއްވެވި ނިޢްމަތަށް ރައްކައުތެރިވެވަޑައިގަންނަވަން އެކަމަނާ ބޭނުންފުޅުވެވަޑައިގެންނެވި މިންވަރެވެ.\nމިއީ މިއަދުގެ އަންހެނުން ވެސް ވިސްނައި ފިކުރުކުރަންވީ ކަންކަމެވެ. ކިތަންމެ ދަތި ޙާލުގައިވެސް ﷲ ތަޢާލާއަށް އިތުބާރުކޮށް ވަކީލުކުރުމުން އަދި ފިރިމީހާ ޙައްޤު ގޮތުގައި ކުރާ ކަންކަން ބަލައިގަނެ ކެތްތެރިވެ ﷲ ތަޢާލާގެ ޙަޟްރަތުން ވާގިއެދުމުން ކުރިމަތިވެފައިވާ ޙާލަތަށް ﷲ ތަޢާލާ ޙައްލު ހޯއްދަވައި ދެއްވަވާނެކަން ޔަޤީންކުރާށެވެ!


Neydhemey Vakivumeh Haadhahaa Loabivey - 32 | Vaahaka\nމަރިޔަމް ހުސައިން June 18, 2018\t12 Comments\n” ނަވީން ކައިރީ ވާހަކައެއް ބުނަން ވެގެން އަޅެބުނެބަލަ ގުޅާލަބަލާށޭ……….ރޭވެސް ވަރަށް ގުޅިން……..” ނިޒާރު އެއަންހެން ކުއްޖާޔާ ބެހޭގޮތުން އޮޅުން ފިލުވަން ބޭނުންވިއެވެ. ނަވީނާއި މާގާތްކަމެއް އޮންނަ ކުއްޖެއްކަމަށް އޭނާޔަށް ޝައްކުވާތީއެވެ.\n” ކާކު؟…….” ނިޒާރަށް ބުނެލެވުނީ ތަންކޮޅެއް ބާރަށެވެ.\n” ސާބަސް………ހެހެހެ……….ލައިބާއޭނުންމީ………….” ލައިބާ ހޭންފެށީ އައްފާނަށް އޭނާ ނޭގުނީތިއެވެ. ލައިބާއަށްވެސް އައްފާން ނޫންކަން ނޭނގުނީ ފޯނުން މީގެކުރިން ވާހަކަދައްކާފައި ނެތީމައެވެ.\n” ނަވީންގެ އަންހެނުންނޭނު މީ………….” ފަޙުރުވެރިވެލާފައި ލައިބާ ބުނެލިއެވެ. އެހެނަސް ލައިބާގެ އެޖުމްލަ ނިޒާރުގެ ކަންފަތާ ހަމައަށް ފޯރީ ހޮނުގުގުރިއެއްގެ ބާރުމިނުގައެވެ. ކޮޅަށް ހުރި މީހާއަށް އިށިއިނދެވުނީ އިވުނުއަޑާއިމެދު ޔަގީންނުވާހާލުއެވެ. ނިޒާރު އެއްޗެއް ބުނަން އުޅެނިކޮން ފޯނު ކެނޑުނު އަޑުއިވުނެވެ. ލައިބާ ގުޅައިގެން ހުރި ފޯނުގެ ބެލެންސް ހުސްވީއެވެ. ކާކުގެ ނަސީބެއް ކަމެއް ނޭނގެއެވެ.\nހެވިފައި އިން ލައިބާއަށް ފޯނުގެ ސްކުރީނަށް ބަލާލެވުނީ ފޯނު ކެނޑުންކަން ޔަގީންވެގެނެވެ. ފާތުންވެސް އިނީ އައްފާންގެ ފަރާތުން ލިބޭ ޖަވާބެއް ބަލާލަން ކެތްމަދުވެފައެވެ.\n” އަޅޭ…….ބެލެންސް އެ ހުސްވީ…….” ޗޮކެއް ކަނޑާލަމުން ލައިބާ ކަރުއެލުވާލިއެވެ.\n” ދެން އައްފާން ބުނާނޭނުން ނަވީން ކައިރީ ލައިބާ ގުޅިވާހަކަ………” ފާތުންގެ މޫނުމަތިން އެއްވެސް ކަހަލަ ހާސްވުމެއް ކަންބޮޑުވުމެއްނެތެވެ.\n” އައްފާން ބުންޏަސް ނަވީން ގުޅިއްޔަކާނުން…….ގައިމު އަހަރެން އެހާ ވަރަށް ގުޅާފަ ހުއްޓާ ނަވީނަށް ފެންނާނުން…….” ލައިބާ ތުންކޮޅުދަމާލިއެވެ.\n” ދެން ހުރެބަލަ މާބޮޑަށް ކަންކަމާ ވިސްނާ އެއްޗެއްނޫނޭ…………..އަދި ހާއްސަކޮން މާބަނޑުއަންހެނުން…….” ފާތުން ބޭނުންވީ ލައިބާ ހަމައަކަށް އަޅުވާށެވެ.\n” ހިހިހި……..ދެން ކޮންމެ އެއްޗެއް ބުނެފަ މި ފާތުންގަނޑު މަށަށް ހަނދާންކޮށްދޭނެ މަ ޕުރެގްކަން…..” ލައިބާ ގާތަށް ހިނިއައެވެ. އެކުވެރިޔާގެ އޯގާތެރިކަމާއި މަޖާ މިޒާޖުން ލައިބާއަށް އެތަށް އެތަށް ގޮތަކުން ހިތްހަމަޖެހުމާއި އުފާވެރިކަން ގެނުވައެވެ.\nގުދަނުން ފޮށިތައް ނެރެ ނިންމާލެވުނު އިރު އައްފާން ލައިގެން ހުރި ގަމީސްވަނީ ތެމިގެން ގައިގަ ތަތްލަވާފައެވެ. ބޮޑުބެ ހަވާލުކުރި މަސައްކަތަކަށް ވުމުން މަސައްކަތް ނިމުމުން އައްފާން ގޮސް ހުއްޓުނީ ކައުންޓަރ ކައިރީގައެވެ. އައްފާން ފެނުމުން ނިޒާރު ގޮނޑިން ތެދުވެތެވެ. މީގެ ކުޑައިރުކޮޅެއް ކުރިން ނިޒާރުގެ މޫނުމަތިން ފެނުނު އުފާވެރިކަމެއް މިހާރަކު ނެތެވެ. ދެބުމަ ކައިރިކޮށްލާފައިވާއިރު މީހާގެ މޫނުމަތިން ފެންނަނީ ހިތްހަމަނުޖެހުމާއި ނުތަނަވަސްކަމެވެ.\n” އައްފާން އާދެބަލަ……….” ކައުންޓަރުގައި އިން އަންހެންކުއްޖާ ކައިރީ އެބައަންނަން ކަމަށް ބުނެ ނިޒާރު ހިނގައިގަތީ ލިފްޓާ ދިމާލަށެވެ. އައްފާން ހުރި ފިޔަވަޅުމަތީ ހުރީ ވެފައިވާ ވަރުބަލިކަމުގައި ހިނގައިގަންނާނެ ހަކަތަވެސް ހަށިގަނޑުގައި ނެތީމައެވެ. ބަރުމަސައްކަތް ނުކުރާތީ އައްފާނަށް އެފޮށިތައް ނެރެވުނުއިރު މީހާވަނީ ލޮޑުވެފައެވެ.\n” އައްފާން………. އައްފާން…….އާސްބަލަ…..” މިފަހަރު ނިޒާރުގެ އަޑުތަންކޮޅެއް ބާރެވެ. އައްފާނަށް ނީވުނީމައި ކަމަށްވެސް ވެދާނެއެވެ. ނިޒާރުގެ ފަހަތުން ގޮސް ލިފްޓަށް އެރިއިރު އެމޫނުމަތިން ފެންނަނީ ސީރިޔަސްކަމެވެ. އައްފާނަށް ހީކުރެވުނީ އޭނާއަށް ބޮޑުބެ ހިތްހަމަ ނުޖެހޭކަމެއް ކުރެވުނީ ކަމަށެވެ. އައްފާން ވީ ގޮތް އޮޅުން ފިލުވާލަން ބޭނުންވެފައި ހުރި ނަމަވެސް އިހްތިޔާރުކުރީ ހިމޭންކަމެވެ.\nނިޒާރުގެ މަންޒިލަކަށްވީ ފިހާރައިގެ އެންމެ މަތީގައިވާ ޓެރަސްއަށެވެ. ލިފްޓުން ފޭބިގޮތަށް ނިޒާރު ގޮސް އަތްއަޅުވާލީ ރެއިލުންގގައެވެ. އުސްއިމާރާތްތަކަށް ނަޒަރު ހިންގާލައިގެން އޭނާހުރީ ވާހަކަ ފަށަންވީ ހިސާބެއް ނޭނގިގެންނެވެ.\n” ކީއްކުރަން މިތަނަށް އަންނަން ބުނީ…………ކިހިނެތްވީ ބޮޑުބޭ…….” ނިޒާރުގެ ހިމޭންކަން އައްފާނަށް ވޭނަކަށްވިއެވެ.\n” އެއްޗެއް އޮޅުން ފިލުވަންވެގެން…………..؟ ” އެހުރި ގޮތަށްހުރެ ނިޒާރު ބުނެލިއެވެ.\n” ކޮންކަމެއް ؟ ” ދެލޯހަނިކޮށްލަމުން އައްފާން އަހާލީ ސިކުނޑިއަށް ބާރުލަމުންނެވެ. އޭނާގެ ކިބައިގައި ކަންބޮޑުވުމެއް ހާސްވުމެއްނެތެވެ. އޮޅުން ފިލުވަން އުޅެނީ ކީކޭކަން އެނގޭނަމަ އޭނާ ދެފައިކޮޅުން ވަރުދޫވީސްކަން ގައިމެވެ.\n” ބޮޑުބެއަށް ދޮގުނުހަދާތި……….” ނިޒާރު ލައިގެން ހުރި ނަންބަރފޯ ފަޓްލޫނުގެ ޖީބަށް އަތްޖަހާލީ މީހާގެ ނުތަނަވަސްކަން ފޮރުވުމަށެވެ.\n” ލައިބާ އެއީ ކާކު ؟ ” އައްފާނަށް ބޭރަށް ދޫކޮށްލަން އުޅުނު ނޭވާވެސް ހީވީ އެތެރެހަށީ ތާށިވިހެންނެވެ. ބޮޑުބެއަށް ލައިބާ އެނގުނު ގޮތަކާއި މެދު އައްފާން އަންތަރީސްވިއެވެ.\nދޭނެ ޖަވާބެއް ނޭގިފައި ހުއްޓާ ނިޒާރު އެނބުރިލިއެވެ. ނިޒާރު އައްފާނާއި ދިމާލަށް އަޅަމުންދިޔަ ކޮންމެ ފިޔަވަޅަކާއި އެކު އޭނާގެ ހިތްހީވީ މޭފަޅާފައި ނިކުމެދާނެހެންނެވެ. ނިޒާރު އައިސް ހުއްޓުނީ އައްފާންގެ ކުރިމަތީގައެވެ. އޭރުވެސް ނިޒާރުގެ ދެލޯ އަމާޒުވެފައިވަނީ އައްފާނަށެވެ. ގަންފައިވާ ބިރެއްގެ ބޮޑުކަމުން އޭނާއަށް އާދަޔާ ހިލާފަށް ހޫނުކަމެއްވެސް އިހްސާސްކުރެވެން ފަށާއިފިއެވެ. ނިޒާރު އައްފާންގެ އަތުގައި ހިފުމުން އޭނާއަށް ސިހިފައި އަތަށް ބަލާލެވުނެވެ. އަތުތެރެއަށް ނިޒާރު ލައިދިނީ އައްފާންގެ މޯބައިލްފޯނެވެ. އެއާއެކު އައްފާންގެ ބޮލަށްބަރުވެގެން ދިޔައެވެ. އެފޯނަށް ލައިބާ ގުޅީބާއެވެ. ޔާގީނެވެ. ބޮޑުބެ އެއުޅެނީ ލައިބާގެ ފޯނުކޯލެއް ނަގައިގެން ކަމަށް އައްފާންގެ ސިކުނޑިން ފެހި ސިގްނަލެއް ފޮނުވާލިފަދައެވެ.\n” ލައިބާ އެއީ ކާކުހޭ………؟ ” ނިޒާރު އެސުވާލު ތަކުރާރުކޮށްލި އިރު އޭނާގެ ދެލޯ އަމާޒުވެފައިވަނީ ސީދާ އައްފާންގެ މޫނަށެވެ.\n” ނުބުނަންތަ ތިހިރީ…………..” ނިޒާރުގެ އަޑުގައި ހަރުކަށިކަމެއް ނެތަސް އެއަޑުގައިވީ އިންތިހާ ހިތްހަމަނުޖެހުމެވެ. އައްފާން ކަރުއެލުވާލީ ހުރިހާކަމެއް ބޭޒާރުވެއްޖެކަން ކަށަވަރުވުމުންނެވެ. އެހާ ސިއްރުން ނަވީނާއި އައްފާން ރޭވިރޭވުމެއް ފަޅާއެރިކަން ޔަގީންވުމުން އައްފާން ހުރީ ބޮޑުބެ ކުރިމަތީ އިސްއުފުލާލަންވެސް ނުކެރިފައެވެ.\n” ރަނގަޅަށް ބުނެބަލަ ލައިބާ އެބުނީ ތެދެއްތަ؟ ” އައްފާންގެ ކޮނޑުގައި ޖަހާލަމުން ނިޒާރު އަހާލީ ވަރަށް މައިތިރިކޮންނެވެ.\n” ކީ…….ކީކޭތަ ބުނީ……….” ޖެހިލުންވެފައި ހުރިވަރުން އައްފާނަށް ވާހަކަދައްކަންވެސް އުނދަގުވިއެވެ.\n” ބުނީ މީ ނަވީންގެ އަންހެނުންނޭ…………” އައްފާނަށް ދެލޯމަރާލެވުނެވެ. ހުރިހާ ކަމެއް ފަނުފުލުން ދިޔައީއެވެ. ލައިބާ އެންމެދެރަވެގެން ނަވީންގެ އަންހެނުން ކަމަށްވެސް ބުނީތާއެވެ.\n” އެބުނީ ތެދު ވާޙަކައެއްތަ؟ ” ގަބޫލުނުކުރެވިގެން ނިޒާރު އަހާފަދަޔަކުން ބުނެލިއެވެ.\n” ހޫ…………މް…..” ކޮންމެ ގޮތެއް ވިޔަސް ބޮޑުބެއަށް ދޮގު ހަދާ އޮޅުވާލާކަށް އައްފާން ބޭނުމެއް ނުވިއެވެ. ނިޒާރު އިސްޖަހާލިތަން ފެނިފައި އައްފާން ހިތުގައި ޖެހުނެވެ. ހުރިހަމައެކަނި ދަރި އެވަރުގެ ކަމެއް ސިއްރުކުރީތީ ނިޒާރު ދެރަވިއެވެ.\n” އެންމެ ދެރަވެގެން ކައިވެންޏެއް ކުރިއިރު އަހަރެން ކައިރީ ބުނެލަންކީއް…..” ހިތުގައި ޖެހިފައިވާލެއް ބޮޑުކަމުން ނިޒާރުގެ ދެލޯ ފެންކަޅިވިއެވެ.\n” މަމީ ނަވީންގެ ބައްޕަ ވިއްޔާ…….މަނޫން އިތުރު މީހަކު ނަވީންގެ ހުރީކީ ނޫން ވިއްޔާ………ނުބުނީމަ ވަރަށް ދެރަވެއްޖެ ހިތުގަ ޖެހިއްޖެ” ނިޒާރު ޝަކުވާކުރިއެވެ. ނަވީނަކީ ފިރިހެންކުއްޖަކަށްވެފައި އޭނާޔާ އެކަންކަން ހިއްސާނުކުރެވެންވީ ސަބަބެއް އޭނާއަކަށް ނޭނގެއެވެ.\n“ޖޫލީއަށް ކުދިންނުލިބޭތީ ކައިވެންޏެއް ކުރުމަކީ ގޯސް ނިންމުމެއްނޫން………….އެކަމަކު ދެއަނބިންނަށް ތަފާތުކުރެވިގެން ނުވާނެ……..ދެމީހުންނަށް ހަމަހަމަކުރެވެންވާނެ……..” ނިޒާރުގެ ވާހަކަ އަޑުއަހަން ހުރެފައި އައްފާން އެކަމާ އެއްބަސްވުމުގެ ހަމައެކަނި ބޯޖަހާލީއެވެ. ހީވަނީ ނިޒާރު ކުރިމައްޗަށް ހާޒިރުކޮށްފައިވާ ކުށްވެރިއެއްހެންނެވެ. އަނގައިން ބުނެލަން އަނގަހުޅުވާލަންވެސް ނުކެރިފައި އައްފާން ހުރި ފިޔަވަޅުމަތީ ހުރީއެވެ.\n” އަހަރެން ބޭނުން ނަވީންގެ އަންހެނުންނާ ބައްދަލުކުރަން……………” ނިޒާރު އައްފާންގެ ދެކޮނޑުގައި ހިފާ އާދޭހާއެކު ބުނެލިއެވެ. ނަވީންގެ ބައްޕަގެ ފަރާތުން ޖޫލީއަށް ލިބޭ ކޮންމެ އެއްޗެއް ލައިބާއަށްވެސް ދޭން ނިޒާރު ހުރީ ތައްޔާރަށެވެ.\n” ކޮންއިރަކުން ދާނީ ބައްދަލުކުރަން…………….” ބަސްހުއްޓިފައިވާ އައްފާންގެ މޫނަށް ބަލަންހުރެ ނިޒާރު އެހިއެވެ.\n” ލައިބާ އުޅެނީކީ މާލެއަކު ނޫން……..އެއީ މާލެ ކުއްޖެއް ނޫން………..ހާދާލަށް ކުރީމެއްނު ދަތުރެއް އެދަތުރުގަ…….” ކިތަންމެ އުނދަގުލުން ވިޔަސް އައްފާން ބޭނުންވީ ހަޤީގަތް ހާމަކުރާށެވެ. އެއްވެސް ކަމެއް ފޮރުވުމުގެ ބޭނުމެއްދެން އޭނާއަކަށް އޮތްހެނެއް ހިޔެއްނުވެއެވެ.\n” އެހެންވެދޯ ބޮޑުބެ އެޑްމިޓްކޮށްފަ އޮއްވާ ނަވީން އެދިޔައީ……….” ނިޒާރުގެ ވިސްނުން ދަތުރުކޮށްލީ މީގެ މަހެއްހާ ދުވަހުގެ ހަނދާނަކަށެވެ.\n” ތިކޯލެއް ނުނެގުނު ނަމަ މަށަށް ހަޤީގަތް ނޭގުނީސް ދުވަހަކުވެސް ……………………” އުނދޯލީގައި އިށިއިންނަމުން ނިޒާރު ކުދިކިޔާލިއެވެ.\n” އެކަކުވެސް އަހަރެން ކައިރީ ނުބުނީސް…..” ނިޒާރު ހިތްހަމަނުޖެހުން ހައްޤުކަމުގައި އައްފާން ދެކުނެވެ. އައްފާން ވިސްނަމުންދިޔައީ ދެން ކަންތައް ބަދަލުވެގެން ދާނެ ގޮތަކާއިމެދުއެވެ. ޖޫލީއަށް މިކަން އެނގިއްޖެނަމަ ވާނެ ގޮތަކާއިމެދުއެވެ.\n” ބޮޑުބޭ…….” ޖެހިލުންވެފައި އައްފާން ގޮވާލިއެވެ.\n” ޖޫލީއަށް މިކަން ނާންގާތި………” ނުބުނަން ހުރެފައިވެސް އެންމެފަހުން އައްފާން އެދުނެވެ. ނިޒާރު ޖަހާލީ ވަރުގަދަ ހިނިގަނޑެކެވެ. އައްފާން ފާޑަކަށް ހައިރާންވެފައި ނިޒާރަށް ބަލަން ހުއްޓެވެ.\n” އާން……….ޖޫލީއަކަށް ނޭގޭނެ……..” ނިޒާރުވެސް އެފަދަ ބޮޑުކަމެއް ޖޫލީއަށް އަންގައިގެން މައްސަލަގަނޑު ބޮޑުކުރާކަށް ނުވިސްނައެވެ. ހަމައެކަނި އޭނާ ހުރީ ލައިބާ އާ ކައިވެނިކުރިކަން އެނގޭކަން ނަވީނަށް އަންގާލަން ނިންމައިގެންނެވެ. އެގޮތުގައި ނިޒާރާއި އައްފާން ވަރަށް ގިނަ ވާހަކަތަކެއް ދެއްކިއެވެ. ފަހުން އައްފާންވެސް އަދި ނިޒާރުވެސް ތިބީ ހަމަޖެހިފައެވެ. ގިނަވާޙަކަތަކެއް ދެއްކި ގިނަ ހިޔާލުތަކެއް ލިބުނީމައި ކަމަށް ވެދާނެއެވެ.\nއޮފީހުން ގެއަށް އައިސްވެސް ނަވީން ބޭނުންވީ އިތުރަށް އޮފީހުގެ މަސައްކަތްތައް ކޮށްލާށެވެ. ޖޫލީވެސް ގޭގައި ނެތުމުން ނަވީން ބޭނުންވީ އަރާމްކުރުމުގެ ބަދަލުގައި ގިނަވެފައިވާ އެމަސައްކަތުން ބައެއްނަމަވެސް ނިމޭތޯއެވެ. ލެޕްޓޮޕް ހިފައިގެން ނަވީން އިނީ ރީތިވާ މޭޒުކައިރީގައެވެ. ފޯނުވަނީ މީޓިންގއަށް ވަންނަން އަޑުމަޑުކުރިގޮތަށެވެ. ފޯނުބަލާލަންވެސް އޭނާގެ ޝައުގުވެރިކަމެއް ނެތް ކަހަލައެވެ.\nމަސައްކަތުގެ ތެރެއަށް ގެއްލިފައި އިންދާ ކޮޓަރީގެ ދޮރުގައި މީހަކު ޓަކިދިނެވެ. ކުޑަކޮން ހިތްހަމަނުޖެހިފައި ހުރެވެސް ނަވީން އެދުނީ އެތެރެއަށް ވަނުމަށެވެ. މީހަކު އައިސްގެން ކުރަންއިން މަސައްކަތް މަޑުޖައްސާލާކަށް އޭނާ ބޭނުމެއްނޫނެވެ.\nފުރަތަމަ ކޮޓަރިއަށްވަނީ ނިޒާރެވެ. ނިޒާރުގެ ފަހަތުން އައްފާންވެސް ވަނެވެ. ދޮރަށް ފުރަގަސްދީގެން އިނުމުން ނަވީނަށް އައީ ކޮންބައެއް ކަމެއް ނޭނގެއެވެ. މަސައްކަތަށް ހުރި ޝައުގެއްގެ ބޮޑުކަމުން ނަވީންވެސް އިނީ ފަސްއެނބުރި ބަލާލާ ކަހަލަ މޫޑެއްގަ ނޫނެވެ.\n” ހޫމް…….ކީކޭ…؟ ” އަތުގައި ހުރި ކަރުދާސްތަކަށް ބަލަމުން ލެޕްޓޮޕްގެ ސްކުރީނަށް ނަޒަރު ހިންގާލިއެވެ.\n” ލައިބާ މިއަދު ގުޅި…………” ވާހަކަދައްކަން ފެށީ އައްފާނެވެ. ނިޒާރާއި ދެމީހުން ރާވާފައިވާ ގޮތަށެވެ.\n” ކީކޭ ބުނީ……….” ނަވީންގެ މާބޮޑު ޝައުގުވެރިކަމެއް ހުރިހެނެއް ހިޔެއް ނުވެއެވެ. ނަވީން އަޑުގައިވީ ފަރުވާކުޑަ ގޮތެވެ.\n” ނަވީން ގުޅާލަބަލާށޯ………ކޮންމެވެސް ވާހަކައެއް ދައްކަން……….” ނިޒާރުގެ މޫނަށް ބަލާލާފައި އައްފާން ޖަވާބުދިނެވެ. ނިޒާރުވެސް އަތުން އިތުރަށް ވާހަކަދެއްކުމަށް އިޝާރާތްކުރިއެވެ.\n” މީ…..މީ….ކީއްވެތަ ލައިބާ ގުޅީމަ ފޯނު…..ނުނަގަނީ…….” އައްފާން ވާހަކަދައްކަމުން ދިޔައީ ނިޒާރާއި ދެމީހުން މީގެ އިރުކޮޅެއްކުރިން މަސްވަރާކޮށްފައިވާ ގޮތަށެވެ.\n” ވަރަށް ބިޒީކޮންނޭ މިއުޅެނީ……” ނަވީން ދިނީ އައްފާން އުއްމީދުކުރި ޖަވާބެވެ.\n” ނަވީން……..” ނިޒާރުގެ ދޫ ހިމޭނަކުން ނުބޭއްވުނެވެ. އަޑަށްބާރު ލައިފައި ނަވީނަށް ގޮވާލިއެވެ. ނަވީނަށް ފަސްއެނބުރި ބަލާލިއިރު އައްފާނު ކައިރީ ނިޒާރުވެސް ހުއްޓެވެ. ނިޒާރުގެ މޫނުމަތިން ފެނުނީ ނުރުހުމެވެ. ދެބުމަގޮށްޖަހާލައިގެން ހުރިގޮތުން އިށިއިނދެއިން ގޮނޑީގައިވެސް ނަވީނަށް ނީނދެވުނެވެ.\n” ބަ..ބަ…ބައްޕާ…….” ލިބުނު ހައިރާންކަމުގައި ނަވީންގެ އަނގައިން އަޑުބޭރުވީ ނިކަން އުނދަގުލުންނެވެ. އެއްފަހަރު އައްފާނަށް އަނެއްފަހަރު ނިޒާރަށް ނަވީން ބަލާލިއެވެ. އައްފާން އިސްޖަހާލިތަން ފެނިފައި ނަވީނަށް މުށްކަވާލެވުނެވެ.\n” ބައްޕާ……ކިހިނެތްވީ….؟ ” ޖެހިލުންވެފައި ނަވީން ސުވާލުކުރިއެވެ. ބައްޕަގެ ރުޅިވެރި މޫނު ނަވީންގެ ހިތް ބިރުގަންނަވާލައިފިއެވެ.\n” ކިހިނެތްވީހޭ………މިއަދު ބައްޕަ ވަރަށް ވަރަށް ދެރަވެއްޖެ………ނަވީން ބައްޕަ އެހާ ދުރުކޮށްލީތީ……..ބައްޕައަށް ކަންތައްތަކެއް ސިއްރު ކުރީތީ………” ނޭފަތްދަމާލަމުން ނިޒާރު ވާހަކަކުރިއަށް ގެންދިޔައެވެ. އިސްޖަހާލައިގެން ކުށްވެރިއަކު ފަދައިން ހުރި އައްފާނާއި ދިމާއަށް ނަވީން ބަލާލިއިރު ނަވީންގެ ހިތުގައިވަނީ އެތަށްހާސް ސުވާލެވެ. ލައިބާގެ ކަންތައް ބައްޕައަށް އެނގުނީ ހެއްޔެވެ؟ އައްފާން އަނގަގަދަކަމުން ހުރިހާ ވާހަކައެއް ދެއްކީ ހެއްޔެވެ؟ އިތުރު ކައިވެންޏެއް ނަވީން ކުރީ އައްފާންގެ އެދުމަކަށެވެ.\n” ފުރަތަމަ ޖޫލީއަށް ކުދިން ނުލިބޭކަން ބައްޕައަށް ސިއްރުކުރީ…………….ދެން އެހެން ކައިވެންޏެއް ކޮށްފަ އެކަންވެސް ބައްޕައަށް ސިއްރުކުރީ…………” ނަވީނަށް ހީވީ މީހަކު މޫނުމަތީ ބޮނޑިއެއް އެޅިހެންނެވެ. އެހާ ސިއްރުން ކުރިކަމެއް ފަޅާއެރުމުން ގަންނާނެ ހުރިހާ ލަދެއް އޭނާގަތެވެ. ބައްޕަގެ ކުރިމަތީ އޭނާ އަގުވެއްޓުނީތީ އިސްޖަހާލިއެވެ. ބައްޕަޔާ ހަތަރުކަޅި ހަމަކުރާނެ ހިތްވަރެއް އޭނާގެ ނެތެވެ. ނުވިސްނާ ހުއްޓާ ކޮޅިގަނޑަކާއި ދިމާވީއެވެ. ހިތާހިތުން އޭނާ އައްފާނަށް އެއްޗެހިކިއެވެ. ލައިބާގެ ކަންތައް ފަޅާއަރުވާލީތީއެވެ.\n” ބައްޕަ އެކަމާ ނުގަބޫލުވީކީ ނޫން……….ބައްޕަގެ މައްސަލައެއް ނެތް ދަރިފުޅު ކައިވެނިކުރުމަކުން………………” ނަވީނަށް ބޭރުކޮށްލެވުނީ ހިތްހަމަޖެހުމުގެ ނޭވާއެކެވެ.\n” ބައްޕަ ދެރަވީ ބައްޕަޔާ ދަރިފުޅު އެކަހަލަ ކަންކަން ހިއްސާ ނުކުރާތި…..ތިނޫން ފުރާނައެއް ނެތެއްނު ބައްޕަގެ…..” ނަވީންގެ ކޮނޑުގައި ޖަހާލަމުން ނިޒާރު ހިނިތުންވެލިއެވެ. ނިޒާރުގެ އަންހެނުން ނިޔާވީ ނަވީނަށް ތިން އަހަރުގައެވެ. ކުއްޖަކު ވިހަން އުޅުމުގެ ތެރޭގައި އެދެމައިން ދުނިޔެދޫކުރީ ނިޒާރުގެ ހިތުގައި ދާއިމީ ފާރުގަނޑެއް ލައްވާފައެވެ. ނިޒާރުގެ ގޮތްދޫނުކުރުމުގެ ސަބަބުންނެވެ. އެކަން ހިތަށްއަރާ ކޮންމެފަހަރަކު ނިޒާރު އޭނާގެ އަމިއްލަ ނަފްސު ކުށްވެރިކުރެއެވެ.\n” އެކަމަކު ދެއަނބިންނަށް ހަމަހަމަ ކުރަންވާނެ………ލައިބާއަށްވެސް ގުޅައިގެން ހާލު ބަލަންވާނެ………….ބައްޕައަށް އެކަން އެނގުނީ………………..” ނިޒާރު ކަންވީގޮތް އޮޅުންފިލުވައިދޭން ފެށިއެވެ. އައްފާނާއި ނިޒާރު ކޮޓަރިން ނިކުތުމުން ނަވީން އެނދުމައްޗަށް ވެއްޓިގަތެވެ. ކުރިން ކުރަންއިން މަސައްކަތް ކުރަންވެސް ނަވީން ފޫހިވިއެވެ. ފޯނު ހޯދާލާފައި ނަވީން ލައިބާގެ ނަންބަރަށް ޑައެލްކޮށްލިއެވެ.\nލައިބާ އޮތީ އެނދުގައި އޮށުވެލައިގެންނެވެ. ބޮލަށް އެނބުރުން އަރާވަރުން ތެދުވަން ނުކެރިފައެވެ. ބާލީސްދަށުގައި އޮތް ފޯނު ރިންގުވާން ފެށުމުން އޭނާ ކުޑަކޮން ސިހޭގޮތްވިއެވެ. ފޯނުގެ ސްކުރީނަށް ނަވީންގެ ނަން އަރާފައި އޮތުމުން ވެފައިވާ ވަރުބަލި ކަމުގައިވެސް ތުންފަތްމަތީ ހިނިތުންވުމެއް ދުވެލިއެވެ.\n“ހަލޯ………” ލައިބާގެ އަޑުމަޑެވެ.\n” ހަލޯ……” ނަވީންގެ އަޑުގައި މާބޮޑު ޝައުގުވެރިކަމެއްނެތެވެ.\n” ވަރަށް ގުޅާފިންދޯ ކިހިނެތްވީ………؟ އިތުރަށް ނަވީން ބުނެލީ ލައިބާ އެއްޗެއް ނުބުނީމައެވެ.\n” ނަވީނަށް ވަރަށް އުފާވެރި ހަބަރެއްދޭން ވެގެން…………….” ލައިބާ ފަސްޖެހުނެވެ. ލަދުގަތީއެވެ. ނަވީން އުފާވާނެވަރު ހިތަށް އަރާފައިވެސް އެވާހަކަ ކުރިއަށް ގެންދާނެ ގޮތެއް ލައިބާއަކަށް ނޭނގުނެވެ.\n” ކޮން ހަބަރެއް؟ ”\nޖޫލީ ގެއަށް އައިސްވަނީ ރޮމުން ރޮމުންނެވެ. ސަރުމީލާ ސަޖާޔާ ހެދި އުޅޭގޮތް ފެނިފައި މާބޮޑަށް ހިތުގައި ޖެހުނީއެވެ. ޖޫލީ ބަނޑުބޮޑުވިޔަސް މަންމަ ހަމަ އެހެން އުޅޭނޭކަމާއި މެދު އޭނާ ޝައްކެއް ނުކުރެއެވެ. އެހެނަސް އެނަސީބު އޭނާއަށް މިންވަރުކުރާކަށް ނެތެވެ. އެކަން ހިތަށް އަރާ ކޮންމެ ފަހަރަކު ޖޫލީގެ ދެލޯކަރުނުން ފުރެއެވެ. ނަވީނާއި ޖޫލީގެ ދަރިއަކަށް ނުވިޔަސް އޭނާ ބޭނުންވަނީ ދެމީހުން ގެންގުޅޭނެ ކުއްޖެކެވެ.\n” އަހަރެން………..އަހަރެން ޕު…..ޕުރެގް……..” ލައިބާގެ އެޖުމްލަ ނަވީނަށް ސާފުކޮންއިވުނެވެ. ލިބުނު އުފާ ހިތުގެ އެންމެފުނާހަމައަށް ފޯރައްޖެއެވެ. ދެލޮލަށް އުފާވެރިކަމުގެ ކަރުނަ ޖާމާވީ ފަޅި ސިކުންތެއްގެ ތެރޭގައެވެ.އެހެނަސް އެއްޗެއް ބުނަން އަނގަ ހުޅުވާލިވަގުތު ޖޫލީ ދެލޯ ފޮހެމުން ފޮހެމުން އައިސްވަނީ އެކޮޓަރިއަށެވެ. ހުއްޓުން އަރާފައި ހުރި ނަވީންގެ ސަމާޅުކަން ހުއްޓުނީ ޖޫލީއަށެވެ. ޖޫލީ ފެނުމުން ކުއްލިއަކަށް ފޯނު ތިރިކޮށްލާކަށްވެސް ނުކެރުނެވެ. ޖޫލީއަށް ޝައްކުވެދާނެތީއެވެ.\n” އެހެންތަ……” ނަވީނަށް ހަމައެކަނި ބުނެވުނީ އެހެންނެވެ. ޖޫލީ އައިސް ނަވީންގެ މޭގެތެރޭގައި ބޮނޑިވެގަނެއްޖެއެވެ. އެއާއެކު ޖޫލީ އަޑުންއަޑުނަގާ ރޯންފަށާފިއެވެ.\nނަވީންގެ ދުލުން އިވުނީ ލައިބާ އުއްމީދުކުރި ޖަވާބެއްނޫނެވެ. ލައިބާ ހީކުރީ ނަވީން އުފަލުން ހިތުގައިވާ ހުރިހާ އިހްސާސެއް ބަންޑުން ކޮއްލާނެކަމަށެވެ. ނަވީން ފޯނު ކަނޑާލައި ނަވީން ދެއަތުގެ ހިމާޔަތް ދިނީ އެވަގުތު ޖޫލީއަށެވެ. ލައިބާ ކަންފަތުގައި ޖައްސާފައިވާ ފޯނު ކަންފަތާއި ދުރުކޮށްލިއިރު ދެލޮލުގެ ތިރިން ރޮނގަކަށް ކަރުނަ ފައިބަމުން ދިޔައެވެ. ދެލޯމަރާ ބާރުކޮށްލަމުން ތުންފަތުގައި ދަތްއަޅާލެވުނުއިރު ހިތުގައިވަނީ އިންތިހާ ޝަކުވާއެވެ.\nޢަޅެ ތިހެން ނުހަދަބަލަ… ތިހާކުރުކޮަށްނުގެނެސްދީބަލ…. ހާދަހިތައްތަދުވެއޭ މަގޭވެސްދިރިއުޅުމާގުޅިފައިވާ ވާހަކައަކަށްވީތީ….\nމި ވާހަކަ އަހަރަކު އެއް ފަހަރު ގެންނަގޮތަށް ބަދަލު ކުރަން ފެނޭ.. ދިގު ކަމުންވެސް ކިޔާ ނިންމާނުލެވޭ ދެ ގަޑި އިރުންވެސް.. ?\nޥވަރަށް އިންތިޒާރު ކުރެވިއްޖެ..މިހާ ގިނަދުވަސް ވީމަ ފޫހި……\nއަޅެ މަ ބުނީ ދޮގެއް؟ މި މަންޖެ ހަމަ ކިޔުންތެރިންނަށް ކުރާ ޖެއްސުމެއް މީ.\nއަސްުލު ތިއަށްވުރެރަނގަޅުވާނެ ހުއްޓަާލީމަވެސް.. ލިޔަން ނުކެރި ލިޔާހެން ހީވަނީ\nސާބަހޭ ކުދިންނޭ……ތިހާ ވަރަށް އެއްޗެހި ނުކިޔަބަލަ….ރައިޓާރ ހުއްޓާލާނެ ނަމަ ޓައިމް ވީވަރަކުން ނުލިޔުނީސްދޯ……\nކޮން އިރަކުން މި ވާހަކަ އަޕް ވަނީ . މިއަދު މީ އާދިއްތަ ދުވަސް\nކޮބާ މިއަދުގެ ޕާޓު.. ހާދަ ލަހޭ އަޕްވާލެއް\nފޮނި މީހެއް މިވާހަކަ ލިޔަނީ\nވަރަށް ފޫހިވޭ.އެއްވެސް ވަރަކަށް ކިޔުންތެރިންގެ އިހުސާސްތަށް ދަންނަ ކިޔުންތެރިންނާއި ގާތް ގުޅުމެއް އޮންނަ ލިޔުންތެރި އެއްނޫން.\nއަވަހަށް އަޕް ކޮަައްބަ ވަރަށް ރީތި


City council in Industrial village saafu kuranee\nއިންޑަސްޓްރިއަލް ވިލެޖު؛ ސާފު ކުރުމުގެ މަސައްކަތް ވަނީ ފަށާފައި -- ފޮޮޓޯ: އަވަސް\nމާލޭ ސިނާއީ ސަރަހައްދު، އިންޑަސްޓްރިއަލް ވިލެޖުގައި ހުރި ހުރިހާ ވެހިކަލްތަކެއް ނަގާ އެތަން ސާފު ކުރުމުގެ މަސައްކަތް މާލެ ސިޓީ ކައުންސިލުން ފަށައިފި އެވެ.\nމާލޭ ހުޅަނގު ފަރާތުގައި ހަދާފައިވާ އިންޑަސްޓްރިއަލް ވިލެޖުގައި ހުރި ވެހިކަލްތައް ނަގަން މާލެ ސިޓީ ކައުންސިލުން ރޭ ކުރި އިއުލާނެއްގައި ވަނީ އަންގާފަ އެވެ. ކައުންސިލުން ބުނީ އެ ސަރަހައްދު ސާފުކުރުމުގެ މަސައްކަތް ކައުންސިލާއި ވެމްކޯ ގުޅިގެން ކުރަމުންދާ ކަމަށެވެ. އެހެންކަމުން އެސަރަހައްދުގައި ޕާކްކޮށްފައި ހުރި ހުރިހާ ވެހިކަލެއް އަންނަ ހަފްތާގެ ބުރާސްފަތިި ދުވަހުގެ ކުރިން ނެގުމަށެވެ.\nއަދި، މި މުއްދަތުގެ ތެރޭގައި އެތަކެތި ނުނަގައިފިނަމަ ކައުންސިލުން ފުލުހުން މެދުވެރިކޮށް އެ ތަކެތި ނެގުމުގެ މަސައްކަތް ކުރަމުން ގެންދާނެ ކަމަށާއި ނެގުމުގައި ތަކެއްޗަށް ލިބޭ ގެއްލުމުގައި ކައުންސިލުން ޒިންމާ ނުވާނެ ކަމަށްވެސް ވަނީ ބުނެފަ އެވެ.\n"އެ ސަރަޙައްދުގައި ހުރި އިންޖީނު ނެތް ވެހިކަލްތައްވެސް ދަންނަވާފައިވާ މުއްދަތުގެ ތެރޭގައި ނުނަންގަވައިފިނަމަ އުކާލެވޭނެ ވާހަކަ ދަންނަވަން" އިއުލާނުގައި ވެ އެވެ.\nމާލެ ސިނާއީ ސަރަހައްދުގެ ގޮތުގައި ގުދަންތަކާއި ވޯކްޝޮޕާއި ވެހިކަލް މަރާމާތުކުރާ ގަރާޖު ފަދަ ތަންތަން ބަހައްޓަން ބޮޑު ޕްލޭނެއް އެކުލަވާލާ ތަރައްގީ ކުރި މި ސަރަހައްދު މިފަހުން ފެންނަން ފެށީ ކުނި އުކާ ތަނެއްގެ ގޮތުގަ އެވެ. ބައެއް ބިންތައް އަމިއްލަ ފަރާތްތަކަށް ދޫކުރި ނަމަވެސް ގިނަ ބިން ތަަކުގައި އަމަލީ މަސައްކަތެއް ކޮށްފަ އެއް ނުވެ އެވެ.\nއިންޑަސްޓްރިއަލް ޒޯނު ސާފު ނުކޮށް އެ ސަރަހައްދުގައި ކުނިތައް ގިނަވެ ވަރަށް ގިނަ ބަަޔަކު ވަނީ މީގެ ކުރިންވެސް ޝަކުވާ ކޮށްފަ އެވެ. މި ސަރަހައްދު ތަރައްގީ ކުރި ޕްލޭނިން މިނިސްޓްރީން މި މަހު ވަނީ އިންޑަސްޓްރިއަލް ޒޯންގެ މަގުތައް ބެލެހެއްޓުން ސިޓީ ކައުންސިލާ ހަވާލުކޮށްފަ އެވެ.


ވަޒީފާގެ ފުރުސަތު – އުނގޫފާރު ސްކޫލް – Ungoofaaru\nބަނޑޭރިގަނޑު/ޙަބަރު/ވަޒީފާގެ ފުރުސަތު – އުނގޫފާރު ސްކޫލް\nވަޒީފާގެ ފުރުސަތު – އުނގޫފާރު ސްކޫލް\n0 6065މިނެޓުން ކިޔާލެ\nއުނގޫފާރު ސްކޫލަށް އެކައުންޓިން ޓީޗަރަކު ހޯދުމަށް އިއުލާނު ކޮށްފިއެވެ. މިކަމައްއެދި ކޮށްފައިވާ އިއުލާނު ތިރީގައިމިވަނީއެވެ.\nތާރީޚް: 02 އޮކްޓޯބަރ 2018\nމަޤާމް: ޓީޗަރ (އެކައުންޓިންގ)\nމަޤާމުގެ ނަންބަރު: J-264274\nބޭނުންވާ އަދަދު: 01 ( އެކެއް )\nމަޤާމުގެ ރޭންކް: CS11-2 އިން ފެށިގެން CS15-5 އަށް\nމަޤާމް އޮތް އޮފީސް: އުނގޫފާރު ސްކޫލް / ރ.އުނގޫފާރު\nވަޒީފާ އަދާކުރަން ޖެހޭ ތަން: އުނގޫފާރު ސްކޫލް / ރ.އުނގޫފާރު\nސަރވިސް އެލަވަންސް : 2500.00 ރުފިޔާ ( ދެހާސް ފައްސަތޭކަ ރުފިޔާ )\nއެޑިއުކޭޝަން ކޮލިފިކޭޝަން އެލަވަންސްގެ އިންސައްތަ :\nމަޤާމުގެ މައިގަނޑު މައްސަލަތަކާއި ވާޖިބުތައް :\nމަޤާމުގުގެ މަސްއޫލިއްޔަތުތަކާއި ވާޖިބުތައް 1- ޤައުމީ މަންހަޖުގައި ކަނޑައަޅާފައިވާ ލަނޑުދަނޑިތައް ހާސިލްވާގޮތަށް ކުލާހުގައާއި ކުލާހުން ބޭރުގައި ކިޔަވައިދިނުމާއި ކިޔަވައިދިނުމަށް ކުރަންޖެހޭ ހުރިހާ މަސައްކަތްކުރުން.\n2- ޤައުމި މަންހަޖުގައި ކަނޑައަޅާފައިވާ ލަނޑުދަނޑިތައް ހާސިލްވާގޮތަށް ލެސަންޕްލޭން ތައްޔާރުކުރުން.\n3- ދަރިވަރުންނަށް ބާއްވާ ތަފާތު އެކިއެކި ޓެސްޓްތަކުގެ ޕޭޕަރު ތައްޔާރުކުރުމާއި ޓެސްޓްތައް އެޑްމިނިސްޓަރކުރުން.\n5- ކިޔަވައިދޭ މާއްދާއާއި ގުޅޭގޮތުން ދަރިވަރުންގެ ފޮތްތަކާއި ، އެސެސްމެންޓް ޕޭޕަރާއި،ޔުނިޓް ޓެސްޓް ޕޭޕަރުތަކާއި،ޓާރމް ޓެސްޓް ޕޭޕަރ އަދި މި ނޫންވެސް ދަރިވަރުންނަށް ހާސިލްވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓްތަކުގެ ޕޭޕަރުތައް މާކްކުރުން.\n6- ދަރިވަރުން ހާސިލްކުރާ މިންވަރާއި ކުރިއެރުމުގެ ރެކޯޑްތައް ބެލެހެއްޓުން.\n7- ދަރިވަރުންގެ ޕްރެކްޓިކަލް މަސައްކަތްތައް ބެލެހެއްޓުން.\n8- ކުލާހުގައާއި ކުލާހުން ބޭރުގައި ސްކޫލް ހަރަކާތްތަކުގައި އުޅޭއިރު ދަރިވަރުންގެ އަޚްލާގީ ކަންތައް ބެލެހެއްޓުން.\n9- ޕޭރަންޓް ޓީޗަރ މީޓިން ތަކުގައި ބައިވެރިވުމާއި ދަރިވަރުންގެ ކިޔެވުމާއި ގުޅޭގޮތުން ބެލެނިވެރިންނަށް މައުލޫމާތު ދިނުން.\n10- ދަރިވަރުންގެ ކުރިއެރުމާއި ބެހޭގޮތުން ބެލެނިވެރިންނާއި ، ސްކޫލްގެ ވެރިންނާއި ،ތައުލީމީ ދާއިރާގެ ފަރާތްތަކުން ބޭނުންވާނެ މައުލޫމާތު ހިއްސާކުރުން.\n12- ދަރިވަރުން ގެންގުޅޭ މަހައުލަކީ ދަރިވަރުނަށް ރައްކާތެރިކަމާއި އަމާންކަން ލިބިގެންވާ މާހައުލެއްކަން ކަށަވަރުކުރުން.\n13- ދަރިވަރުންނަށް ތައުލީމީ ލަނޑުދަނޑިތައް ހާސިލްވަމުންދާކަމާއި ، ދަރިވަރުންގެ ކިބައިގައި ދީނީ ، ރަގަޅު އަޚްލާގީ އާދަތައް ހަރުލެއްވެމުންދާކަން ކަށަވަރުކުރުން.\n14- ސްކޫލްގައި ހިންގާ ކްލަބް ހަރަކާތްތަކުގައި ބައިވެރިވުން.\n15- ރިލީފް ގަޑިތައްނެގުން.\n16- ކިޔަވައިދޭ މާއްދާއާއި ގުޅޭގޮތުން އިތުރު މުއްސަދިކަމެއް ( ރިސޯސް ) ބޭނުންވާ ހާލަތުގައި ސްކޫލްގެ ވެރިންގެ ލަފަޔާއި އިރުޝާދުގެ މަތިން އެފަދަ ކަންތައްތައް ކޯޑިނޭޓްކުރުން.\n17- ސްކޫލްގެ ފަރާތުން އިންތިޒާމް ކުރާ ޕްރޮފެޝަނަލް ޑިވެލޮޕްމެންޓް ހަރަކާތްތަކުގައި ބައިވެރިވުން.\n18- މުދައްރިސުންގެ ފަންނީ ޤާބިލްކަން އިތުރުކުރުމަށް މިނިސްޓްރީ އޮފް އެޑިއުކޭޝަނާއި ދާއިރާގެ މުއައްސަސާތަކުން ބާއްވާ ހަރަކާތްތަކުގައި ބައިވެރިވުމަށް ލިބޭ ފުރުސަތުތަކުގައި ބައިވެރިވުން.\n19- ތައުލީމީ ދާއިރާ ހަރުދަނާކުރުމަށް މިނިސްޓްރީ އޮފް އެޑިއުކޭޝަނުން ކުރާ މަސައްކަތުގައި ބައިވެރިވުމަށް މިނިސްޓްރީ އޮފް އެޑިއުކޭޝަނުން އެދިއްޖެނަމަ، އެމަސައްކަތުގައި ބައިވެރިވެ، އެއްބާރުލުން ދިނުން.\nމަގާމް ނަން ކްލެސިފިކޭޝަން ސިވިލްސަރވިސް ރޭންކް އަސާސީ ޝަރުތު އަސާސީ މުސާރަ ސަރވިސް އެލަވަންސް\nސީނިއަރ ޓީޗަރ ސްކޫލް ޓީޗަރސް CS15-5 ޓީޗަރުންގެ ވަޒީފާގެ އޮނިގަނޑުގެ CS15-4 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން. 10,640.00 2500.00\nCS15-4 ޓީޗަރުންގެ ވަޒީފާގެ އޮނިގަނޑުގެ CS15-3 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nCS15-3 ޓީޗަރުންގެ ވަޒީފާގެ އޮނިގަނޑުގެ CS15-2 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން. 10,100.00 2500.00\nCS15-2 ކިޔަވައިދިނުމުގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ އެއަށްވުރެ މަތީ ސަނަދެއް ހާސިލުކޮށްފައި އޮތުމާއިއެކު ތައުލީމީ ދާއިރާއިން ނުވަތަ ކިޔަވައިދޭ މާއްދާއަށް ހާއްސަކުރެވިފައިވާ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް9ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\n– ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން.\n– ޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީ ސްކޫލް ޓީޗަރުންގެ ޝަރުތު ފުރިހަމަވުން.\n– ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުނ\nޓީޗަރ ސްކޫލް ޓީޗަރސް\nCS13-4 ޓީޗަރުންގެ ވަޒީފާގެ އޮނިގަނޑުގެ CS13-3 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން. 9,360.00 2500.00\nCS13-3 ޓީޗަރުންގެ ވަޒީފާގެ އޮނިގަނޑުގެ CS13-2 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން. 8,890.00 2500.00\nCS13-2 ކިޔަވައިދިނުމުގެ ރޮނގުން ނުވަތަ ކިޔަވައިދޭ މާއްދާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް7ނުވަތަ އެއަށްވުރެ މަތީ ސަނަދެއް ޙާޞިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން،\n– ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން\n-ޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީ ސްކޫލް ޓީޗަރުންގެ ޝަރުތު ފުރިހަމަވުން ނުވަތަ 8,440.00 2500.00\nCS11-5 ޓީޗަރުންގެ ވަޒީފާގެ އޮނިގަނޑުގެ CS11-4 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން އަދި ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން. 8,250.00 2500.00\nCS11-4 ޓީޗަރުންގެ ވަޒީފާގެ އޮނިގަނޑުގެ CS11-3 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން. 7840.00 2500.00\nCS11-3 ޓީޗަރުންގެ ވަޒީފާގެ އޮނިގަނޑުގެ CS11-2 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން. 7450.00 2500.00\nCS11-2 ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް5ނުވަތަ6ގެ ސަނަދެއް ހާސިލްކޮށްފައިވުމާއިއެކު ސަނަދު މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން\nޕްރީ ސްކޫލް ޓީޗަރުކަމަށް ހަމަޖައްސާނަމަ، ޕްރީ ސްކޫލް ޓީޗަރުންގެ ޝަރުތު ފުރިހަމަވުން. 7070.00 2500.00\nލިބިފައިވާ ހުރިހާ ތަޢުލީމީ ސެޓުފިކެޓުތަކުގެ ކޮޕީ އާއި ޓްރާންސްކްރިޕްޓްގެ ކޮޕީ؛\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ ވަޒީފާ އަދާކުރި މުއްދަތާއި ކުރި މަސައްކަތް އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން ނުވަތަ ވަޒީފާ އަދާކުރިކަން އަންގައިދޭ ރިފެރެންސް ޗެކް ފޯމް.\nމަޤާމަށް އެދެންވީގޮތާއި ސުންގަޑި: ވަޒީފާއަށް އެދޭ ފޯމު މި ސްކޫލްގެ އޮފީސް ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މި ފޯމް ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 11 އޮކްޓޯބަރ 2018 ވާ ބުރާސްފަތި ދުވަހުގެ 14:00ގެ ކުރިން، އުނގޫފާރު ސްކޫލްގެ އޮފީސް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، admin@ungoofaaruschool.edu.mv އެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެ ކަނޑައަޅާދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nއިންޓަވިއު އޮންނާނެ ތަނާއި، މުއްދަތު: މި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 14 އޮކްޓޯބަރ 2018 އާއި 18 އޮކްޓޯބަރ 2018 އާ ދެމެދު، އުނގޫފާރު ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމު ޖުމްލަ އިންސައްތަ\nއިތުރު މަޢުލޫމާތު ހޯދުން: މި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580262 ނަންބަރު ފޯނާއެވެ. އީ-މެއިލް ކުރާނީ admin@ungoofaaruschool.edu.mv އަށެވެ.\n02 އޮކްޓޯބަރ 2018


School staff aniyaa kuri dharivaru maruvejje | Mihaaru\nސްކޫލުގެ ސްޓާފު އަނިޔާކުރި ދަރިވަރު ހޮސްޕިޓަލުގައި.\n26 އެޕްރީލް 2017 - 16:21\nކުއާލަ ލަމްޕޫރު (އެޕްރީލް 26) - މެލޭޝިއާގެ ސްކޫލް ދަރިވަރަކަށް ސްޓާފަކު ވަރަށް ބޮޑަށް އަނިޔާކުރުމުން ފައި އިންފެކްޓްވުމުން، ފައި ބުރިކޮށްލަން ޖެހުނު ދަރިވަރު މަރުވެއްޖެ ކަމަށް އެ ގައުމުގެ ބައެއް ނޫސްތަކުން ބުނެފި އެވެ.\nއެގާރަ އަހަރުގެ ދަރިވަރުގެ ބައްޕަ މުހައްމަދު ގައްދާފީ ކަރީމް، 43، ބުނީ އޭނާގެ ދަރިފުޅު މަރުވީ ކުއާލަ ލަމްޕޫރުގެ ސުލްތާން އިސްމާއިލް ހޮސްޕިޓަލުގައި އަތުގެ އޮޕަރޭޝަނެއް ކުރަން ތައްޔާރުވެފައި ވަނިކޮށް ކަމަށެވެ. ޑޮކްޓަރުން ބުނީ ވާތު ކޮނޑުގައި ގަނޑުވެފައިވާ ލޭކޮޅެއްގެ ސަބަބުން އެ އަތް ބުރިކޮށްލަން ޖެހިދާނެ ކަމަށެވެ. އޮޕަރޭޝަން ފަސްކުރީ ހާޓް ރޭޓް ހަމައަކަށް ނޭޅުމުގެ ސަބަބުންނެވެ.\nމީޑިއާ ރިޕޯޓްތައް ބުނާ ގޮތުގައި މިދިޔަ މާޗު މަހު ދަރިވަރަށް އަނިޔާކޮށްފައި ވަނީ ދެކުނުގެ ކޮޓާ ޓިންގީގެ ޕްރައިވެޓް އިސްލާމިކް ސްކޫލެއްގެ އެސިސްޓެންޓް ސްޕަވައިޒަރެކެވެ. ދަރިވަރަށް އަނިޔާކުރި ކަމަށް ތުހުމަތު ކުރެވޭ 29 އަހަރުގެ ސުޕަވައިޒަރު މިހާރު ވަނީ ހައްޔަރުކޮށްފަ އެވެ. މިދިޔަ އަހަރު އެ ސްކޫލަށް ގެނައި ސުޕަވައިޒަކީ ކުށުގެ ރެކޯޑް އޮންނަ މީހެއް ކަމަށްވެ އެވެ. އަދި އޭނާ ވަނީ 30 މަސް ދުވަހުގެ ޖަލު ހުކުމެއް ވެސް ތަންފީޒުކޮށްފަ އެވެ.\nފުލުހުން ދަނީ ސްކޫލުގެ ސީސީޓީވީ ފުޓޭޖްތައް ބަލަމުންނެވެ. ދަރިވަރުގެ ދަށް ފަޔަށް ސުޕަވައިޒަރު އަނިޔާކުރާ މަންޒަރު ސީސީޓީވީން ފެންނަ ކަމަށް މެލޭޝިއާގައި ދީނީ ސްކޫލްތައް ހިންގާ ގްރޫޕަކުން ބުނެފައިވެ އެވެ. ދަރިވަރުގެ ޑައިރީއާ ހަވާލާދީ މެލޭޝިއާގެ މީޑިއާތަކުން ބުނެފައި ވަނީ ސްކޫލުގައި ދޭތެރެދޭތެރެއިން އަނިޔާ ކުރާ ކަމަށެވެ.\nއިންފެކްޝަން ހުއްޓުވުމަށް ދަރިވަރުގެ ފައި ބުރިކޮށްލީ ހުކުރު ދުވަހު އެވެ. އަތުގައި ލޭކޮޅެއް ގަނޑުވުމުން ހޮނިހިރު ދުވަހު ވަނީ އޮޕަރޭޝަނެއް ކޮށްފަ އެވެ.\nފުލުހުން ބުނީ ދަރިވަރާއި އޭނާގެ ކްލާހުގެ 14 ދަރިވަރުންނަށް މާޗު މަހު 24 ވަނަ ދުވަހު ސުޕަވައިޒަރު އަނިޔާ ކުރީ ސްކޫލް އެސެމްބްލީގައި އަޑުގަދަކުރި ކަމަށް ބުނެ އެވެ. ދަރިވަރުގެ ޑައިރީގައި ބުނެފައި ވަނީ އެއް ދަރިވަރަކަށް ގޯހެއް ހެދުނު ނަމަވެސް ހުރިހާ ދަރިވަރުންނަށް އަދަބު ދޭ ކަމަށެވެ.\nސްކޫލް މެލޭޝިއާ ކިޔަވާކުދިން\n6 ކޮމެންޓް, 405 ރިއެކްޝަންސް\nއިސްލާމިކު ނަމުގެ ކުރިއަށްލައިގެން ލާއިންސާނީ އަނިޔާކޮށް ދީނަށް ފުރައްސާރަކުރުން ހުއްޓާލާ.\nހަރުކަށި މުސްލިމުންގެ ކިބައިން އަދަބުލިބޭ ކުޑަކުދިން ބައިވަރު\nޢަނިޔާވެރިންގެ ކިބައިން ކުދިން ސަލާމަތް ކުރޭ.\nހުރި ހިތާމައެއްގެ ބޮޑުކަމާ. އެ ކުއްޖާފުޅަށް ސުވަރުގޭގެ ދާއިމީ ނިޢުމަތް ލައްވާ އާއިލާއަށް ކެތްތެރިކަން ދެއްވާށި. މިކަމުން އިބުރަތް ހާސިލްކޮށް ރާއްޖެ ގެންނަ ބިދޭސީ ޓީޗަރުންގެ ކްރިމިނަލް ރެކޯޑް ސާފުކުރުން މުހިންމު. އަދި ވަކި ބާވަތްތަކުގެ ޖަރީމާ ހިންގާ ( މާރާ މާރީ އާއި ޗައިލް އެބިއުސް) ކަމަށް ފާހަގަވާ ދިވެހިންވެސް ސްކޫލާ ގާތް ނުވާނެ ގޮތަކަށް ވަޒީފާ ދިނުމުގެ ކުރިން ސްކްރީން ކުރެވެން އެބަ ޖެހޭ\nއެ ކުއްޖާފުޅަށް ސުވަރުގޭގެ ދާއިމީ ނިޢުމަތް ލައްވާ އާއިލާއަށް ކެތްތެރިކަން ދެއްވާށި.


Raajje gai theluge agu hifehehtumeh nethi mahchah\nރާއްޖެއަށް އެންމެ ގިނަ އަދަދަކަށް ތެޔޮ އެތެރެ ކުރާ ސަރުކާރާއި ރައްޔިތުންގެ ވިޔަފާރި ކުންފުނި އެސްޓީއޯއިން އަނެއްކާ ވެސް ތެލުގެ އަގު ބޮޑުކޮށްފި އެވެ. މިއީ މިދިޔަ މަހެއްހާ ދުވަސް ތެރޭ ތެލުގެ އަގު ބޮޑުކުރި ދެވަނަ ފަހަރެވެ.\nމި މަހުގެ އެއްވަނަ ދުވަހު އެސްޓީއޯއިން ޕެޓްރޯލާއި ޑީސަލް ލިޓަރެއްގެ އަގުން ބޮޑުކުރީ 20 ލާރި އެވެ. އެސްޓީއޯއިން ކުރި އިއުލާނެއްގައި ބުނީ އިއްޔެއިން ފެށިގެން ޕެޓްރޯލާއި ޑީސަލް ލީޓަރަކުން، 42 ލާރި ބޮޑު ކުރަން ނިންމާފައިވާ ކަމަށެވެ.\nއެއާ އެކު ކުރިން، 10.97ރ. ލިބޭ، ޕެޓްރޯލް ލީޓަރެއްގެ އަގު ވަނީ، 11.39ރ. އަށް ބޮޑުވެފަ އެވެ. މީގެ ކުރިން 11.43ރ. ވިއްކި ޑީސަލް ލީޓަރެއް މިހާރު ވިއްކަނީީ 12.09ރ. އަށެވެ. މިބަދަލާ އެކު މިއަހަރު ހަ ފަހަރެއްގެ މަތިން އެސްޓީއޯއިން މި ވަނީ ތެލުގެ އަގު ބޮޑުކޮށްފަ އެވެ.\nއެސްޓީއޯއިން ބުނީ ތެލުގެ އަގު ބޮޑު ކުރަން ޖެހުނީ ދުނިޔޭގެ ބާޒާރުގައި ތެލުގެ އަގު ބޮޑުވަމުން އަންނާތީ ކަމަށެވެ.\nރާއްޖޭގައި ތެލުގެ އަގު ބޮޑުވި ނަމަވެސް، ތެޔޮ އުފައްދާ ގައުމުތަކުގެ ޖަމްއިއްޔާ އޯޕެކުން ބުނެފައި ވަނީ ކުރިއަށް އޮތްތަނުގައި ތެލުގެ އަގުތައް ވެއްޓޭނެ ކަމަށް ބެލެވޭ ކަމަށެވެ. އެގޮތަށް ދިމާވަނީ އެމެރިކާއިން ތެޔޮ ފޯރުކޮށްދޭ މިންވަރު އިތުރު ކުރުމުން ކަމަށް ވެސް އޯޕެކުން ބުންޏެވެ. އަދި މިދިޔަ މަހެއްހާ ދުވަހެއްގެ ތެރޭގައި ތެލުގެ އަގު ދަށަށް ނުދާ ވަރަކަށް ބުރާސްފަތި ދުވަހު ވަނީ ތެލުގެ އަގު ދަށްވެފަ އެވެ. އެގޮތުން ސާފު ނުކުރާ ތެޔޮ ފީފާއެއްގެ އަގު 80 ޑޮލަރަށް ވަނީ ވެއްޓިފަ އެވެ.


Resort nuhedhey rahthah hama mihen bahahttan veetha?\nރިސޯޓް ނުހެދޭ ރަށްތައް؛ ހަމަ މިހެން ބަހައްޓަންވީތަ؟\nއެތައް ރަށެއް ނުހެދި ހުންނަ މައްސަލައަށް އަލިއަޅުވާލައްވައި މަތީން އެންމެ ބޮޑު މައްސަލައަކަށް ފާހަގަ ކުރައްވަނީ ގާނޫނުތަކުގެ ދޯހަޅިކަމެވެ. ދުނިޔޭގެ މާލީ ބާޒާރުތަކަށް އެކަށީގެންވާ ގޮތަށް ރާއްޖޭގެ މާލީ ގާނޫނުތައް ބައްޓަންވެފައި ނެތުމެވެ. އޭޝިއާ ބައްރަކީ ދުނިޔޭގެ އެންމެ ވަރުގަދަ އިގްތިސާދަށް ވާއިރު ވެސް ރާއްޖެ އަންނަން ގިނަ އިންވެސްޓަރުން ބިރުގަންނަނީ ގާނޫނުތަކުން ލުއިތަކެއް ދެވިފައި ނެތުމުން ކަމަށް އޭނާ ދެކެވަޑައިގަންނަވަ އެވެ. ބޭރުގެ އިންވެސްޓަރުންނާ މެދު ދިވެހިން ދެކެމުންދާ ގޮތަކީ އާ ރިސޯޓްތައް ހެދުމަށް އިންވެސްޓަރުން ނުލިބުމުގެ އެންމެ ބޮޑު ގޮންޖެހުމެވެ.\nއެތައް ރަށްތަކެއް ތަރައްގީ ނުކުރެވި ހުރި އިރު ކޮންމެ އަހަރަކު ވެސް އެތައް ރައްތަކެއް މާކެޓަށް އަދިވެސް ދަނީ ފުލަޑް ކުރަމުންނެވެ. އޭގެ ތެރެއިން ކާމިޔާބުވަނީ މަދު އިންވެސްޓަރަކަށެވެ. ހާއްސަކޮށް ބަޖެޓް އެންމެ ތާށިވާ އަހަރުގެ ފަހުކޮޅު، އެތައް ރަށެއް ވިއްކާލައި މިލިއަނުން ޑޮލަރު ހޯދުމަކީ ކޮންމެ ސަރުކާރުގެ އަމާޒަކަށް އޮންނަނީ ހަދައިފަ އެވެ. އެކަމަކު އޭގެ ނަތީޖާ ރަނގަޅެއް ނޫނެވެ. ހިތައް އަރާހާ ގޮތަކަށް މާކެޓަށް ރަށްތައް ފްލަޑް ކުރުމަކީ ވަރަށް ދެރަކަމެކެވެ. އެއްޗެއް މާބޮޑަށް އާންމުވެއްޖެ ނަމަ އެ އެއްޗެއްގެ އަގު ނެތުމަކީ ވިޔަފާރީގެ ވަރަށް މައިގަނޑު ޕްރިންސިޕަލެކެވެ.\nޓޫރިޒަމް މިނިސްޓަރު އަހުމަދު އަދީބު ވިދާޅުވެފައިވަނީ ރިސޯޓް ހަދަން ދޫކޮށް ޑިވެލޮޕް ނުވެ ހުރި ރަށްތަކުގެ އަދަދު 50 އަށް އަރާއިރު އިންވެސްޓަރުންނަށް ދޫތަކެއް ދޭންޖެހޭ ކަމަށެވެ. އެކްސްޓާނަލް ފައިނޭންސް އިތުރުކޮށް އިންވެސްޓަރުންނަށް އިތުރު ފައިސާ ހޯދައިދޭން މިވަގުތަށް ވެސް މަސައްކަތް ކުރަންޖެހެ އެވެ. ރިސޯޓްތަކެއް ތަރައްގީ ނުވެ ހުރުމާ ގުޅިފައި ވަނީ ދުނިޔޭގެ މާލީ ބާޒާރުތަކަށް ކުރިމަތިވެފައިވާ ހީނަރުކަން ކަމަށް އަދީބު ދެކެވަޑައިގަންނަވަ އެވެ. ސަރުކާރުގެ އަމާޒަކީ އެ މީހުންނަށް ގޮތްތަކެއް ހޯދައި ދިނުން ކަމަށް ވެސް އޭނާ ވިދާޅުވެ އެވެ.\n"ދިވެހިރާއްޖޭގެ ބެންކުތަކުގައި ފައިނޭންސް ނެތުން މައްސަލައެއް މިއީ. ރިސޯޓެއް ހެދުމަކީ މާ ފަސޭހަ ކަމެއް ނޫން. އެތައް ބަޔަކު އިނދަވެސް ޖެހޭ ކަމެއް. މި ސަރުކާރުގެ މަގުސަދަކީ ގިނަ ރަށްތަކެއް ދިނުމެއް ނޫން. މަދުން ދީގެން ނަމަވެސް ]ރިސޯޓްތައް[ ހުޅުވި، އޮޕަރޭޝަނަށް އައުން. ވަޒީފާތައް އައުން މީގެ މުހިންމު ކަމަކީ،" އަދީބު ވިދާޅުވެފައިވެ އެވެ. "ސުވާލަކީ ނުހެދި ހުރި ރަށްތައް ހެދެންދެން އަހަރުމެން މަޑުކުރަންވީހޭ؟ ނޫން. ލ. އާއި ގއ. މިތަންތަން ޑިވެލޮޕް ކުރަން އެބަޖެހޭ. އަލަށް މި ހުޅުވާލާ ރަށްތައް ވެސް މި ހުރީ ބަލާފައި، މިހާރު ވެސް އެނދު މަދު ދިމަދިމާލަށް ބަލައިގެން ކުރީގެ އިންވެސްޓަރުންނަށް ވެސް އުނދަގޫ ނުވާނެހެން މިފަހަރު ރަށްތަކެއް ދޫކޮށްލެވެނީ. ކުރިންހެން އެގޮތަށް ހަމަ ރަށްތަކެއް ދޫކޮށްލަން ދޫކޮށްލަނީއެއް ނޫން."\n"ރަން ވަޅެއް، ވަރުގަދަ މައުދަންތަކެއް އަޅުގަނޑުމެންގެ ނެތް. އަޅުގަނޑުމެންގެ އޮތީ ބިއުޓީއެއް. އެކަން މި ދެއްކެނީ ޓޫރިޒަމުން. އެހެންވީމާ، އެސްއީޒެޑްތަކުގެ ތެރޭގައި ޓޫރިޒަމް ވެސް އެ އޮތީ ކޮމްޕޯނެންޓަކަށް ހިމަނާފައި. އެއީ ޓޫރިޒަމް އޭގައި ހިމެނުނީމާ ރާއްޖެ އަށް ވެސް ދިވެހިންނަށް ވެސް އެންމެ ބޮޑެތި ފައިދާތަކެއް އަންނަނީ. މީގެ ތެރެއިން ނުހެދި ހުރި ރަށްތަކަށް ވެސް ހައްލު ހޯދުން އޭގެ ބޭނުމަކީ،" އެސްއީޒެޑް ބޯޑްގެ ޗެއާކަން ވެސް ކުރައްވާ އަދީބު ވިދާޅުވި އެވެ.\nރިސޯޓްތައް ނުހެދި އާ ރިސޯޓްތަކެއް ހަަދަން ރަށްތަކެއް ދޫކޮށްލުމަކީ ވެސް ހައްލެއް ނޫނެވެ. ނުހެދި ހުރި ރަށްތަކާ މެދު ކޮންމެވެސް އެއްގޮތެއް ނިންމަން ޖެހެ އެވެ. ސަރުކާރުން ލުއި ދިނުން ނޫނީ ވަކިވަކި މައްސަލަ ދިރާސާކޮށް އެފަދަ ފަރާތްތަކުގެ އަތުން ރަށްތައް ނަގަން ވެސް ޖެހެ އެވެ. އެންމެ އާދައިގެ މީހާ ވެސް ރަށެއް ހިފައިގެން ރިސޯޓެއް ހަދަން އިންވެސްޓަރެއް ހޯދަން އުޅުމަކީ މަލްޓިމިލިއަން ޑޮލަރުގެ ޓޫރިޒަމް އިންޑަސްޓްރީއަށް އެހާ ފައިދާ ބޮޑު ކަމެއް ނޫނެވެ.\nއެހެން ވިއްޔާ ހައްލަކީ ނުހެދި ގިނަ ދުވަސް ވެފައި ހުރި ރަށްތައް އެ މީހުންގެ އަތުން އަތުލުމެވެ. އެއީ ސިޔާސީ ގޮތުން އެންމެ ރަނގަޅު ނިންމުމަކަށް ނުވެދާނެ އެވެ. އެއީ އެކަހަލަ ގިނަ ރަށްތައް ނަގާފައި ހުރި ސިޔާސީ މައިދާނުގައި އަޑު ގަދަ ކޮންމެވެސް ނުފޫޒު ގަދަ މީހެކެވެ. އެކަމަކު އެ މީހުންނަށް ޓަކައި ގައުމުގެ އެންމެ ބޮޑު ސިނާއަތް ގުރުބާންކޮށް ކަތިލަންވީ ހެއްޔެވެ؟\nނުހެދި ހުރި ރަށްތަކަކީ ރާއްޖޭގެ ޓޫރިޒަމަށް އޮތް ހިޔަންޏެކެވެ. ޓޫރިޒަމް އެހެން ފެންވަރަކަށް ގެންދަން ބޭނުން ނަމަ، ނުހެދި ރަށްތަކާ މެދު ސަރުކާރުން ގޮތެއް ނިންމުގެ ވަގުތު މި ވަނީ ޖެހިފަ އެވެ. އެކަން މިހާރު ވެސް މާ ލަސްވެއްޖެ އެވެ. އެކަމަަށް އެކަށީގެންވާ ފުރުސަތު ވެސް އޮތީ ދެވިފަ އެވެ. ސަރުކާރަށް އޮތީ މިހާރު ދެ ގޮތެވެ. ރަށްތައް ނެގުން ނޫނީ ރަށްތައް ނުހެދި ހުރި ފަރާތްތަކަށް ކޮންމެވެސް ތަނަކުން ހޯދައިގެން ފައިނޭންސް ގެނެސްދިނުމެވެ. އޭގެން ކޮންމެވެސް އެއްގޮތެއް ހިޔާރު ކުުރުމަށް ސަރުކާރަކަށް މާކަ ގިނަ ވަގުތެއް ނެތެވެ.\nއެޗްޑީއެފްސީ ސްކޫކް އާއި ބޮންޑު ގަންނަ އިތުރު ފުރުސަތެއް


Positive vi meehakaai direct contact vi3dhivehsseh test kuranee\nޕޮޒިޓިވްވި މީހަކާއި ޑައިރެކްޓު ކޮންޓެކްޓުވި ތިން ދިވެއްސެއް ޓެސްޓު ކުރަނީ\nކޮވިޑް19 އަށް ޕޮޒިޓިވް ވެފައިވާ މީހަކާއި ޑައިރެކްޓު ކޮންޓެކްޓުވެފައިވާ ތިން ދިވެއްސެއް ކޮވިޑް19 އަށް ޓެސްޓު ކުރުމުގެ މަސައްކަތް ފަށައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިރޭ ކޮށްފައިވާ ޓްވީޓެއްގައި ބުނީ ޕޮޒިޓިވް ވެފައިވާ ފަރާތަކާއި ޑައިރެކްޓް ކޮންޓެކްޓް ވެފައިވާ3ދިވެއްސެއްގެ ފުށުން ކޮވިޑް19 އަށް ޝައްކުކުރެވޭ އަލާމާތްތައް ފެނުމުން، ސާމްޕަލް ނަގައި، ޓެސްޓްކުރުމުގެ މަސައްކަތް ކުރިޔަށްދާ ކަމަށެވެ. އަދި ބުނީ އެ3މީހުންވެސް އެކަހެރިކޮށް، މިހާރު ތިބީ ހޯމް އައިސޮލޭޝަންގައި ކަމަށެވެ.\nމިރޭ ދަރުބާރުގޭގައި ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ކޮވިޑް19 އަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަޒީޒް ވިދާޅުވެފައި ވަނީ އިންޑިއާގެ އެކި ސިޓީތަކުން ދަތުރު ކުރުމަށްފަހު ރާއްޖެ އައިސްފައިވާ ދިވެހިންތަކެއްގެ ފަރާތުން ބަލީގެ އަލާމާތްތަކެއް ފެނިފައިވާތީ އެމީހުންގެ ސާމްޕަލްތައް ނަގާފައިވާ ކަމަށެވެ. އަދި އެ މީހުންވެސް ހޯމް އައިސޮލޭޝަންގައި ބަހައްޓާފައިވާ ކަމަށެވެ.\nމަބްރޫކް މިރޭ ވިދާޅުވީ ރާއްޖޭގައި ޓެސްޓް ކުރުމުގައި ގެންގުޅޭ އުސޫލު އިތުރަށް ވަރުގަދަކޮށް ޝައްކުވާ ކަހަލަ އަލާމާތެއް ކިރިޔާ ފެނުނަސް މިހާރު ޓެސްޓް ކުރަމުން ގެންދާ ކަމަށެވެ. މުޅި ރާއްޖޭގައި ކޮވިޑް19އަށް ޕޮޒިޓިވް 13 މީހަކު ވަނީ ފެނިފައެވެ. އެ 13 މީހުންނަކީ ހުސް ބިދޭސީންނެވެ. އެއީ ރާއްޖޭގެ ރިސޯޓުގައި މަސައްކަތް ކުރާ ބިދޭސީންނާއި ޗުއްޓީ ހޭދަ ކުރުމަށް ރާއްޖެ އައިސްފައި ތިބި ފަތުރުވެރިންނެވެ.\nހަމައެއާއެކުގައި ރާއްޖޭގައި މިދިޔަ ހަފްތާގެ ބުރާސްފަތި ދުވަހު ވަނީ ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައެވެ. އެ ހާލަތު އިއުލާން ކުރީ 30 ދުވަހުގެ މުއްދަތަކަށެވެ.


Torqueedo engine: Maintainance madhu theleh beynun nuvaane\nޓޯރކީޑޯ އިންޖީން: މެއިންޓެނަންސް މަދު، ތެލެއް ބޭނުން ނުވާނެ\nއެއްވެސް ވައްތަރެއްގެ ތެލެއް އަޅާކަށް ނުޖެހޭނެ ކަމަށާއި، އިންޖީން ހިންގާނީ ހަމަ އެކަނި ބެޓަރިން\nއައުޓް ބޯޑް 80 ހޯސްޕަވަރ އަދި އިންބޯޑު 320 ހޯސްޕަވަރ ލިބެން އެބަހުރި\nތިމާވެއްޓާ ރައްޓެހި އަދި މެއިންޓެއިން މަދުވާނެ\nކ. މާލެ | 26 އޮކްޓޯބަރ 2019 | ހޮނިހިރު 13:41 | 35,333\nޓޯކީޑޯ އައުޓްބޯޑު އިންޖީނެއް އަޅާފައި - ގޫގުލް\nރާއްޖޭގެ ބާޒާރަށް އެކި ކަހަލަ އިންޖީނުތަކާއި އެއަށް ބޭނުންވާ ސާމާނު ވިއްކަމުން އަންނަ ޑީ ޓެކް ކުންފުނިން، ޕެޓްރޯލް ޑީސަލް ބޭނުން ނުކޮށް ދުއްވާ އައުޓް ބޯޑު އަދި އިން ބޯޑު އިންޖީނެއް ރާއްޖޭގެ ބާޒާރަށް ތަޢާރަފުކޮށްފިއެވެ.\n"ރާއްޖެ އެމްވީ" އަށް މަޢުލޫމާތު ދެއްވަމުން ޑީޓެކްގެ މެނޭޖިންގ ޑިރެކްޓަރ މަސީހް އިމާދު ވިދާޅުވީ އެ ކުންފުނިން މުޅިން އަލަށް ރާއްޖޭގެ ބާޒާރަށް ނެރެފައިވަނީ އަވިން އުފައްދާ ހަކަތަ ބޭނުންކޮށްގެން ހިންގާ ޓޯކީޑޯ ބްރޭންޑުގެ އައުޓްބޯޑު އަދި އިންބޯޑު އިންޖީނު ކަމަށެވެ. އޭނާ ވިދާޅުވީ އެއަށް އެއްވެސް ވައްތަރެއްގެ ތެލެއް އަޅަން ނުޖެހޭނެ ކަމަށާއި، އިންޖީނު ހިންގާނީ ހަމަ އެކަނި ބެޓަރިން ކަމަށެވެ. އަދި ބެޓަރި ރަން ކުރަނީ ސޯލަރ ޕެނަލުން ކަމަށް ވެސް މަސީހު ވިދާޅުވިއެވެ.\nބެޓަރީ ޗާޖްކުރެވޭނެ ރަށު ކަރަންޓުންވެސް. ބެޓަރީ ޗާޖްކުރެވޭނެ ހައިޑްރޯލިކް ކަރަންޓުން ވެސް. އަޅުގަނޑުމެން ތައާރަފްކުރަން ގެނެސް މިހުރީ ކުޑަ އިންޖީނެއް. ނަމަވެސް އައުޓްބޯޑުގައި އެބައުޅޭ ބޮޑު އިންޖީނާ ހަމައަށް ވެސް. އެންމެ މައްޗަށް 80 ހޯސް ޕަވަރ ވެސް އެބަހިމެނޭ. މިވަގުތު މިހުރީ 8 ހޯސް ޕަވަރާއި5ހޯސް ޕަވަރު. މީގަ މި ހުންނަނީ ޓިލަރ ވައްތަރު އަދި ރިމޯޓް ވައްތަރު. އެއީ ހުންގާނާ ރިމޯޓާ ހުރިހާ އެއްޗެއް ހުންނަ ވައްތަރު. މިއީ ރާއްޖެއަށް އެންމެ ރަނގަޅު އެއް އިންޖީން. މިއަށްވުރެ މަތީ ހޯސްޕަވަރުގަ ހުންނާނެ އިންބޯޑް އިންޖީން. އިންބޯޑް އެއްޗެއްހި އެބަހުރި 320 ހޯސްޕަވަރާ ހަމައަށް\n~ ޑީޓެކްގެ މެނޭޖިންގ ޑިރެކްޓަރ މަސީހް އިމާދު\nމަސީހު ވިދާޅުވީ އިންބޯޑު އިންޖީން ބޮޑަށް ވިސްނާފައި ހުރީ ފެރީފަދަ އުޅަނދުތަކުގެ މަތީގައި ސޯލަރ ޕެނަލް ހަރުކޮށްފައި ކަމަށެވެ. އިންޖީނުގެ އަޖުމަ ބެލުމުގެ ގޮތުން މާލެއާއި އެއަރޕޯޓާ ދެމެދު ދަތުރުކުރާ ފެރީއެއްގައި މި އިންޖީނު ބޭނުންކޮށް ޓެސްޓްކޮށްފައިވާކަމަށާއި ނަތީޖާ ވަރަށް ކާމިޔާބުކަމަށް އޭނާ ވިދާޅުވިއެވެ.\nއަޅުގަނޑު މިއަދުވެސް ބަލާލައިފިން ކިހިނެއްކަން މިކަން ކުރާނީ. މަތީގައި ޕެނަލްތައް އަތުރާލާފައި އިންބޯޑުކޮށް. އެއްވެސް ވަހެއް ވެސް ނުހުންނާނެ، ޕެޓްރޯލް ޑީސަލްގެ ވަހެއް ވެސް ނުހުންނާނެ. އަޑެއްވެސް ނުހުންނާނެނެ. ޓޯކް ވެސް ވަރުގަދަވާނެ. ޑީސަލާއި ޕެޓްރޯލް އިންޖީނަށް ވުރެ މީގައި ޓޯކް ވަރުގަދަވާނެ ކަމަށް އެނގިފައި މިވަނީ. ރިސޯޓްތަކާއި އެހެންތަންތަން ބޮޑަށް ގްރީންވާން ބޭނުންވަނީ. ގްރީންވީމަ އަސްލުގައި އަގުވެސް ލިބޭ. ބައެއް ތަންތަން ވެސް ގްރީން ވެފައި އެބަހުރި. އެހެންވީމަ އަޅުގަނޑުމެން ވޭސް ބޭނުންވަނީ މެރިން ވެސް ގްރީންވާން\nމަސީހު ވިދާޅުވީ އެހެން އިންޖީނުތަކުގައި ވަރަށް ގިނަ މޫވިންގ ޕާޓްސްތައް ހުންނާނެ ކަމަށާއި، އެތެރޭގައި މަސައްކަތްކުރާ ވަރަށްބޮޑު މެޝިންގަނޑެއް ހުންނާނެ ކަމަށެވެ. އެއާ ޚިލާފަށް ޓޯކީޑޯގައި މޫވިންގ ޕާޓްސް ނެތުމުން ކަންފަތިވުން ކުޑަވާނެ ކަމަށެވެ. އަދި މީގައި ޕްރޮޕެލާ ޖަހާފައި ހުންނަ ބައިގައި މޯޓަރު އިންނަ އިރު އެއީ ވަރުގަދަ މޯޓަރެއް ކަމަށާއި، އެއިން ރިވާސްވެސް އަދި ފޯރވަރޑްވެސް ކުރެވޭނެ ކަމަށެވެ.\nއޭނާ ވިދާޅުވީ ޕެޓްރޯލް އިންޖީނާ އަޅާބަލާއިރު، ޓޯކީޑޯގެ އަގު ގާތްގަނޑަކަށް 30 އިންސައްތަ ބޮޑުވާނެކަމަށެވެ. މީގެ އިންޖީނެއް ގަންނަން ފުރަތަމަ ކުރާ އިންސްވެސްޓްމެންޓް ބޮޑުވި ނަމަވެސް އޭގެ ފަހުން އެއްވެސް ޚަރަދެއް ފަހުން ކުރަން ނުޖެހޭނެކަމަށް އޭނާ ބުންޏެވެ.\nއޭގެ ފަހުން އެއްވެސް ފިއުލްއެއް އެއްވެސް އެއްޗެއް ހޯދާކަށް ނުޖެހޭނެ. ދެން ރަންކުރާނީ ޒީރޯ ކޯސްޓުގައި. އެހެންވެގެން ނޫން އަގުބޮޑުވާން ޖެހޭނީ. މި އުފެއްދުގައި އިންޖިނިއާރސް އަދި މި އުފައްދާ ކުންފުންޏަކީ އަގުބޮޑު ބައެއް. ކުރިއަށް އޮތްތަނުގައި އަޅުގަނޑުމެން ވިސްނާނީ އެ އެއްޗެހި ދަށަށްދާނެ ކަމަށް. މިއަދު މި ގެނައި އެއްޗެއްސަށް ޑިއުޓީ ވެސް ނެގިފައި މިހުރީ. އެހެންނަނަމަވެސް މުސްތަގުބަލުގައި އުއްމީދުކުރަނީ ސަރުކާރުން މި އެއްޗެއްސަށް ޑިއުޓީ ވެސް ނުނަންގަވާނެ ކަމަށް. އެހެންވިއްޔާ މިއަށްވުރު ބޮޑަށް އަގު ދައްވެގެންދާނެ\nމަސީހު ވިދާޅުވީ ޓޯކީޑޯގައި ހަލާކުވާ އަދި ސްޕެއަރ ޕާޓްސްތައް ނެތުމުން އިންޖީނުގެ ލައިފްޓައިމް ހަތަރުގުނަ ދިގުވާނެ ކަމަށެވެ. އަދި އޭގައި ހުންނަ ކަނެކްޝަންސްތަކާއި ތަންތަނުގައި ދަމިލަ ނުޖަހާގޮތަށް ބަލަހައްޓައިފިނަމަ މިއީ މެއިންޓެއިން ބައި ވަރަށް ކުޑަ އެއްޗެއް ކަމަށް އޭނާ ފާހަގަކުރެއްވިއެވެ.\nއޭނާ ވިދާޅުވީ ޓޯކީޑޯ ބްރޭންޑުގެ ބެޓަރިވެސް އެ ކުންފުނިން ވިއްކާނެ ކަމަށެވެ. މަދުންފަހަރަކު މެއިންޓެއިން ކުރަން ޖެހުނު ނަމަވެސް މި އިންޖީނުގެ ބެޓެރި ނުގޮވާނެ ކަމަށްވެސް އޭނާ ވިދާޅުވިއެވެ. ބައެއް ބެޓަރިތަކަށް9އަހަރުގެ ވޮރަންޓީ ވެސް ދީފައިވާނެކަމަށް އޭނާ ވިދާޅުވިއެވެ.\nޑީޓެކުން ބުނީ ފަސް ހޯސްޕަވަރުގެ އިންޖީނެއް އެއް ޗާޖަރު މެދުވެރިކޮށް ދެ ގަޑިއިރުގެ ތެރޭގައި ފުލް ޗާޖުކޮށްލެވޭނެ ކަމަށެވެ. މީގެ އިތުރުން 80 ހޯސްޕަވަރުގެ އިންޖީނެއްގެ ބަދަލުގައި ޓޯކީޑޯ އިންޖީނެއް ބޭނުން ކުރުމުން 350 ކާރުން ދޫކުރާ ވިހަ ގޭސް ނައްތާލުމާ އެއްވަރުވާނެ ކަމަށް ޑީޓެކުން ބުނެއެވެ.\nޑީޓެކްއިން ރާއްޖެއަށް ތަޢާރަފު ކޮށްފައިވަނީ ޓޯކީޑޯގެ5ހޯސްޕަވަރުން ފެށިގެން 320 ހޯސްޕަވަރާ ދެމެދުގެ އިންޖީނުތަކުގެ ބަދަލުގައި ބޭނުންކުރެވޭ އިންޖީނުތަކެކެވެ. މިހާރު ދުނިޔޭގެ އެކި ކަންކޮޅުތަކުން ޖުމްލަ 90،000 ކަނޑު އުޅަނދުފަހަރުގައި ޓޯކީޑޯ އިންޖީނު ދަނީ ބޭނުން ކުރަމުންނެވެ.


Rohingya gathulu aanmu report kuri dhe noosverin minivankohfi\nރޯހިންޔާ ގަތުލު އާންމު ރިޕޯޓްކުރި ދެ ނޫސްވެރިން މިނިވަންކޮށްފި\nރޮއިޓާސްގެ ދެ ނޫސްވެރިން: މިޔަންމާގެ ރައީސް ވަނީ ދެ މީހުނަށް ވެސް މައާފު ދެއްވާފައި. -- ފޮޓޯ: ރޮއިޓާސް\nމިޔަންމާގެ ރާޚައިން ސްޓޭޓްގައި ހަނގުރާމަވެރިންނާ ދެކޮޅަށް ކަމަށް ބުނެ އެ ގައުމުގެ ސިފައިން 2017 ގައި ފެށި އޮޕަރޭޝަނުގައި ހިންގި ގަތުލު އާންމު ރިޕޯޓް ކޮށްގެން ޖަލަށްލާފައިވާ ދެ ނޫސްވެރިން މިއަދު މިނިވަންކޮށްފި އެވެ.\nދައުލަތުގެ ސިއްރުތައް ގާނޫނާއި ހިލާފަށް ހޯދިކަމުގެ ތުހުމަތުގައި ރޮއިޓާސްގެ ދެ ނޫސްވެރިންގެ މައްޗަށް ކުށް ސާބިތުވާ ކަމަށް ކަނޑައަޅައި، ހަތް އަހަރަށް ޖަލަށްލާފައި ވަނީ މިދިޔަ އަހަރުގެ ސެޕްޓެމްބަރު މަހު އެވެ.\nނަމަވެސް، މިއަދު މިޔަންމާގެ ރައީސް އެ ދެ މީހުންނަށް މައާފް ދެއްވުމާއެކު ދެ ނޫސްވެރިން ވެސް ވަނީ ވަގުތުން މިނިވަންކޮށްފަ އެވެ.\nދެ ނޫސްވެރިން ތަހުގީގު ކުރީ، ރާޚައިން ސްޓޭޓުގެ އުތުރުން އޮންނަ ރަށްފުށު ހިސާބެއްގައި، މިޔަންމާ ސިފައިން މަރާލި 10 މީހެއްގެ މައްސަލަ އެވެ. އެ ސަރަހައްދުގެ މީހުންނާއި އިންޓަވިއުކޮށް ފުލުހުން އަދި ސިފައިންގެ އެހީގައި ހޯދި ލިޔެކިޔުންތަކެއްގެ ސަބަބުން އެ ދެ މީހުން ހައްޔަރު ކުރީ އޭގެ ފަހުންނެވެ.\nއެ ރިޕޯޓާއި ގުޅިގެން މިޔަންމާ ސިފައިން ވެސް ވަނީ ތަހުގީގެއް ހިންގާފަ އެވެ. އެ 10 މީހުން މަރާލި ކަމަށް އެއްބަސްވި ނަމަވެސް، އެ މީހުންނަކީ ރާޚައިން ހަނގުރާމަވެރިންނަށް ވާގިދޭ ޓެރަރިސްޓުންތަކެއް ކަމަށް ވަނީ ތަހުގީގަށް ފަހު ނިންމާފަ އެވެ. އަދި އެމީހުން މަރާލަން ޖެހުނީ، ހައްޔަރުކޮށްގެން އެ ސަރަހައްދުން އެމީހުން ނެރުމަށް ސިފައިންނަށް ނުރައްކާ އޮތުމުން ކަމަށް ވެސް ވަނީ ބުނެފަ އެވެ.\nރޯހިންގާ ނަސްލު ނައްތައިލުން އަދިވެސް ކުރިއަށް


SunOnline: Quantum Leap ge actor Dean Stockwell maruvejje\nކުއަންޓަމް ލީޕްގެ އެކްޓަރު ޑީން ސްޓޮކްވެލް މަރުވެއްޖެ\nމުޙައްމަދު ޝާނިފް 10 Nov 2021, 11:30\nސައިންޓިފިކް ސީރީސެއްކަމަށްވާ "ކުއަންޓަމް ލީޕް"ގެ މަޝްހޫރު އެކްޓަރު ޑީން ސްޓޮކްވެލް އުމުރުން 85 އަހަރުގައި މަރުވެއްޖެއެވެ.\nބޭރުގެ ރިޕޯޓްތައް ބުނާ ގޮތުން ކެނެސް ބެސްޓް އެކްޓަރު އެވޯޑް ހާސިލުކުރި އެމެރިކާގެ ފިލްމް އެކަޓަރު މަރުވީ މިދިޔަ އާދިއްތަ ދުވަހުގެ ހެނދުނުގެ ވަގުތެއްގައެވެ. އަދި އެއީ ގުދުރަތީ މަރެއް ކަމަށް ބޭރުގެ ހަބަރުތަކުން ބުނެއެވެ.\nފާއިތުވި 70 އަހަރުގެ ފިލްމީ ދާއިރާގައި ސްޓޮކްވޮލް ވަނީ އެތައް ކާމިޔާބީތަކެއް ހާސިލް ކޮށްފައެވެ. އެގޮތުން އޭނާ ވަނީ ގޮލްޑެން ގްލޯބް އެވޯޑް ހާސިލްކޮށްފައެވެ. އަދި ކޮމެޑީ ފިލްމެއް ކަމަށްވާ "މެރީޑް ޓު ދަ މޮބް" ފިލްމު ވަނީ ދުނިޔޭގެ މަޝްހޫރު އޮސްކާ އެވޯޑަށް ނޮމިނޭތް ވެފައެވެ.\nކުއަންޓަމް ލީޕް ސީރީސްގެ އިތުރުން ސްޓޮކްވޮލް ވަނީ އެއާފޯސް ވަންގަ ވެސް ލީޑް ރޯލެއްގެ ގޮތުގައި މަސައްކަތް ކޮށްފައެވެ.\nމީގެ އިތުރުން 1984 ވަނަ އަހަރު ނެރުނު ޑޫން އަދި އޭގެ ދެ އަހަރު ފަހުން ނެރުނު ބްލު ވެލްވެޓުން ވެސް އޭނާ ފެނިގެންގޮސަފައިވެއެވެ.\nސްޓޮކްވޮލް މަރުވުމާ ގުޅިގެން ހޮލީވުޑުގެ މަޝްހޫރު ތަރިން އަންނަނީ ޓުވިޓާގައި ހިތާމަ ފާޅުކުރަމުންނެވެ. އެގޮތުން ލީޑިއާ ކޮނެލް ވަނީ ޓުވިޓާގައި ސްޓޮކްވެލްއަކީ ވަރަށް މޮޅު ތަފާތު އެކްޓަރެއް ކަމަށް ބުނެފައެވެ.\n"ސްޓޮކްވޮލްގެ ލޮލުން އަބަދުވެސް އަހަންނަށް އިންސާނިއްޔަތުކަން ފެނޭ. އޭނާއަކީ ރަނގަޅު އަދި އެހާމެ މޮޅު އެކްޓަރެއް. ކުއަންތަމް ލީޕްގައި އަހަންނަށް އޭނާއާއެކު މަސައްކަތް ކުރެވުނީތީ ފަހުރުވެރިވޭ" ލީޑިއާ ޓުވިޓާގައި ކޮށްފައިވާ ޕޯސްޓެއްގައި ބުނެފައިވެއެވެ.\nމަޝްހޫރު ފިލްމު ކޮމްޕްލޫޝަންގައި މަސައްކަތްކޮށްފައިވާ ސްޓޮކްވެލް ވަނީ ހޮލީވުޑްގެ އެކްޓްރެސް މިލީ ޕާކިންސްއާ ކައިވެނިކޮށްފައެވެ. ސްޓޮކްވެލް މަރުވި އިރު އެނާގެ ދެ ދަރިން ހުރެއެވެ.\nމީގެ އިތުރުން ސްޓޮކްވެލްގެ އެންމެ ފާހަގަކޮށްލެވޭ ފިލްމުތަކުގެ ތެރޭގައި "ބަވާލީ ހިލްސް ކޮޕް 2" އަދި "ކެޓަލް ޑްރައިވް" ހިމެނެއެވެ. ހަމައެހެންމެ އެނާގެ "ރެއިންމޭކާ" އަކީ ވަރަށް ގިނަ ބައެއްގެ މަގުބޫލުކަން ހޯފާފައިވާ ލީގަލް ޑްރާމާއެކެވެ.\nއެތައް ބައެއްގެ ސަމާލުކަން ހޯދާފައިވާ ސްޓޮކްވެލް މަރުވި ހަބަރާއެކު އޭނާގެ ފިލްމަތަކަށް އަދިވެސް ބަލަމުން އަންނަ މީހުންނަށް ލިބުނީ ކުއްލި ސިހުމެކެވެ.\n13 އަހަރަށްފަހު ބްރިޓްނީއަށް މިނިވަންކަން


2 minute ge kasrathakun ves ethah faidhaa eh | Mihaaru\nލައިފްސްޓައިލް / ކަސްރަތު\n13 ސެޕްޓެމްބަރ 2020 - 06:42\nކަސްރަތު ނުކޮށް ގިނަ މީހުން އަބަދު ވެސް ދައްކާ އުޒުރަކީ ވަގުތު ނުވުމެވެ. އެކަމަކު ދުޅަހެޔޮ ސިއްހަތަކަށް ކަސްރަތަކީ އެންމެ މުހިއްމު އެއް ކަންތަކެވެ. އާ ދިރާސާއެއްގެ ނަތީޖާ ދައްކާ ގޮތުން ވަގުތު ނެތިގެން ކަމަށް ބުނެ ކަސްރަތު ނުކުރުމަކީ މިހާރު ބަހަނާއެއް ނޫނެވެ. ސަބަބަކީ އެންމެ ދެ މިނިޓްގެ ކަސްރަތަކުން ވެސް އެތައް ފައިދާއެއެއް ލިބޭކަން ހާމަވުމެވެ.\nޓްރާންސްލޭޝަނަލް ސްޕޯޓްސް މެޑިސިން ޖާނަލްގައި ޝާއިއުކޮށްފައިވާ ސްވިޑްގެ ޖޯންކޯޕިން ޔުނިވަސިޓީގެ ދިރާސާ އިން ދައްކާ ގޮތުގައި ދެ މިނިޓަށް ހިނގުން ނުވަތަ ދުވުން ނުވަތަ ބައިސްކަލް ދުއްވުން ފަދަ ކަމެއް ކުރުމަކީ މީހާގެ ކަންނެތްކަން ކަނޑުވައިލަ ދިނުމުގެ އިތުރަށް ކަންކަން ދަސްކުރުމާއި ހަނދާން ގަދަކޮށްދިނުން ފަދަ ކަންކަމަށް މަގުފަގިކޮށްދޭ ކަމެކެވެ. ވަކިން ހާއްސަކޮށް ޒުވާނުންނަށް މިކަމުގެ ފައިދާ ބޮޑެވެ.\nEffects ofasingle exercise workout on memory and learning functions in young adults—A systematic review https://t.co/lcSHiPWUe6\n— Adhushan (@Adhushan1) September 12, 2020\nމި ދިރާސާ ހަދާފައި ވަނީ ކަސްރަތާ ގުޅޭ ގޮތުން މީގެ ކުރިން ހަދާފައިވާ 13 ދިރާސާއެއް އެނަލައިޒްކޮށް، އުމުރުން 18-35 އަހަރާ ދެމެދުގެ ޒުވާނުންތަކެއް ވެސް ބައިވެރިކޮށްގެން 2009-2019 އަށެވެ. އެގޮތުން ފާހަގަކުރެވުނު ކަމަކީ ކޮންމެ ދުވަހަކު މަދުވެގެން ދެ މިނިޓް ނުވަތަ 120 ސިކުންތަށް އެރޮބިކްސް ކަހަލަ ކަސްރަތެއް ކުރާ ނަމަ މީހާ ޕޮޒިޓިވްކޮށްދީ، ކަންކަން ކުރުމަށް އާ ހިތްވަރެއް ލިއްބައިދޭ ކަމެވެ. އެގޮތުން ވަޒީފާ އަދާކުރާ މީހުން މަސައްކަތްތަކަށް ފޯކަސްކުރަން މަގުފަހިވުމާއި ފިލާވަޅުތައް ދަސްކުރަން ފަސޭހަވުމާއި ދަސްކުރާ އެއްޗެހި ހަނދާނުގައި ފަސޭހައިން ހަރުލުން ހިމެނެ އެވެ.\n"މާނަ އަކީ ކަންކަމަށް ކޮންސަންޓްރޭޓްވުމާއި ކަންކަން ހައްލުކުރަން ފަސޭހަވުމާއި ހަނދާން ގަދަވުން ފަދަ ކަންކަމަކީ ކަސްރަތާ ވަރަށް ބޮޑަށް ގުޅިފައިވާ ކަންކަމޭ،" ދިރާސާގައި ބުންޏެވެ. "އެހެންވެ ދެ މިނިޓަށް ނަމަވެސް ކޮންމެ ދުވަހަކު ކަސްރަތަކަށް ވަގުތުކޮޅެއް ހުސްކުރުމަކީ ވަރަށް ބޭނުންތެރި ކަމެއް."\nއޭގައި ފާހަގަކޮށްފައިވާ ގޮތުން އެންމެ ދެ މިނިޓަށް ކުރާ ކަސްރަތުން ލިއްބައިދޭ ފައިދާތައް ދެ ގަޑިއެއްހާ އިރަށް ދެމިގެންދެ އެވެ. އެހެންވެ ލުއިކޮށް ނުވަތަ ތަންކޮޅެއް އިންޓެންސްކޮށް ކަސްރަތުކުރިޔަސް މީގެ ފައިދާކުރެ އެވެ.\nދިރާސާ ޓީމުން ބުނީ މީގެ ނަތީޖާ އިން ހިތްވަރު ދެނީ ކަސްރަތަކީ ދިރިއުޅުމުގެ މުހިއްމު ބަޔަކަށް ހެދުމެވެ. އަދި ގަވައިދުން ކަސްރަތުކުރުމަކީ ސިއްހީ ގޮތުން އެތައް ފައިދާއެއް ލިއްބައިދޭ ކަމަކަށްވާތީ އެކަމަށް ފަރުވާކުޑަ ނުކުރުމަކީ ވެސް ދިރާސާ އިން ދޭ ހިތްވަރެކެވެ.\nދިރާސާ ދުޅަހެޔޮ ދިރިއުޅުން ކަސްރަތު ފިޓްނެސް\nމި ވާނުވާއެއް ނޭނގުނެއްނުން. އެއްބަޔަކު ބުނާނެ ބައިގަޑިއިރު ނުވަތަ އެއް ގަޑިއިރުވަންދެން ކަސްރަތުކުރަން ޖެހޭނެކަމަށް. އެވަރަށް ނުކޮށްފިއްޔާ ގެއްލުންވާނެކަމަށް. އެކަމަކު މިހާރު2މިނިޓްވެސް އޯކޭ ދޯ؟


އެންގޯލާއާއި އެކު ރާއްޖެއިން ޚާރިޖީގުޅުން ގާއިމުކޮށްފި | Sandhaanu\nއެންގޯލާއާއި އެކު ރާއްޖެއިން ޚާރިޖީގުޅުން ގާއިމުކޮށްފި\nއެފްރިކާ ބައްރުގެ ޤައުމެއް ކަމުގައިވާ އެންގޯލާ އާއެކު ރާއްޖެއިން ޚާރިޖީ ގުޅުން ގާއިމުކޮށްފިއެވެ. މިއީ ރާއްޖެއިން ޚާރިޖީ ގުޅުން ގާއިމުކުރި 173 ވަނަ ޤައުމެވެ.\nރާއްޖެއާ އެންގޯލާއާއި ޚާރިޖީ ގުޅުން ގާއިމުކުރީ އިއްޔެ، ނިއުޔޯކްގައި ހުންނަ ދިވެހިރާއްޖޭގެ ދާއިމީ މިޝަންގައި އޮތް ރަސްމިއްޔާތެއްގައެވެ.\nއެރަސްމއްޔާތުގައި ރާއްޖެއާއި އެންގޯލާއާއި ދެމެދު ޚާރިޖީ ގުޅުން ގާއިމުކުރި ކަމުގެ ލިޔުމުގައި ދިވެހި ސަރުކާރުގެ ފަރާތުން ސޮއިކުރެއްވެވީ ރާއްޖެއިން އދއަށް ކަނޑައަޅުއްވާފައި ހުންނަވާ ދާއިމީ މަންދޫބު ތިލްމީޒާ ހުސައިނެވެ.\nއެންގޯލާގެ ސަރުކާރުގެ ފަރާތުން ސޮއިކުރެއްވީ އެޤައުމުން އދއަށް ކަނޑައަޅުއްވާފައި ހުންނަވާ ދާއިމީ މަންދޫބު މަރީއާ ޑެ ޖެސޫސް ޑޮސް ރެއިސް ފެރޭރާއެވެ.\nދެޤައުމުގެ ދެމެދުގައި ގުޅުން ގާއިމުކުރުމުން ފާހަގަކުރެވެނީ ދެ\nޤައުމުގެ ރައްޔިތުންނާއި އެކި ދާއިރާތަކުން ގުޅުން އުފެދުމާއި ގުޅުން ބަދަހިކުރުމުގެ ތާރީޚީ ފެށުމެއްގެ ގޮތުގައި ކަމަށް ރާއްޖޭގެ ފޮރިން މިނިސްޓްރީން ވިދާޅުވެއެވެ. އެ މިނިސްޓްރީން ވިދާޅުވީ އެކިއެކި ޤައުމުތަކާއި އެކު ރާއްޖެއިން ގުޅުމާއި އެކުވެރިކަން އުފެއްދުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިޙުގެ ސަރުކާރުގެ ޚާރިޖީ ސިޔާސަތުގެ މުހިންމު އެއް އަމާޒު ކަމަށެވެ.


Neyngi Yaaru Vakivi Hageegee Sababu Miothee!\nނޭނގި ޔާރު ވަކިވި ހަގީގީ ސަބަބު މިއޮތީ!\nއަހުމަދު އަޒްމީލް (ކަމާލް)\nއައިޝަތު ރިޝްފާ (ރީމާ)\nއިސްމާއިލް ޖުމައިހް (ޝާމް)\nމަލީހާ ވަހީދު (ލައިލާ)\nޑައިރެކްޓަރު: ހުސެއިން މުނައްވަރު\nއޮޖިރިނަލް ސްކްރީންޕްލޭ: ތިއްތި އިބްރާހިމް ނިފާރު\nސްޓޫޑިއޯ: ކިޑް ޕްރޮޑަކްޝަން\nބޮލީވުޑްގެ މަޝްހޫރު ލޯބީގެ ފިލްމުތައް ކަމުގައިވާ "ކުޗް ކުޗް ހޯތާހޭ" އާއި "ހަމް ދިލް ދޭ ޗުކޭ ސަނަމް" ފަދަ ފިލްމުތަކުގެ ރޮމޭންސް ދިވެހި ސިނަމާ އަށް ގެނެސްދިނުމަށް މި ދާއިރާގެ ތަޖުރިބާކާރުން މަސައްކަތްކުރީމަ އާންމުކޮށް ނުކުންނަ ނަތީޖާ އަށް "ނޭނގި ޔާރުވަކިވީ" އޭކިޔަން ހަމަ ވަރަށް ރަނގަޅުވާނެ އެވެ. އާޚިރުގައި ފިލްމު އަޅުވައި ނިމޭއިރު އޮންނާނީ "ޔާރު ގެއްލި" ކަތިވަޅި އާއި މަރިޔަނބު އާއި ކޮށިދަނޑު ވެސް ގެއްލިފަ އެވެ. އަދި އެވެސް، ފިލްމުގެ ޑައިރެކްޓަރަށް މީގެ ވާއެއްނުވާއެއް ""ނޭނގި ހުއްޓަ" އެވެ.\nޒުވާން ޑައިރެކްޓަރު ހުސެން މުނައްވަރުގެ ބުރަ މަސައްކަތެއް ކަމުގައިވާ "ނޭނގި ޔާރުވަކިވީ" ގެ ވާހަކަ ދައްކާ ނަމަ މި ވާހަކައަކަށް މިއަށް ވުރެ ވަކި ރަނގަޅު ފެށުމެއް ލިބޭނެހެނެއް ހީއެއް ނުވެ އެވެ.\nއެހެންވީމަ އެންމެ ފުރަތަމަ ވެސް ފިލްމުގެ ސްޓޯރީލައިން ކިޔާލަދޭނަމެވެ. ކުރިއަށް އޮތީ ފިލްމުގެ ވަދާއީ ޝޯ ކަމަށްވުމުން ސްޕޮއިލާއެއް ކޮންމެހެން ބޭނުންވޭ ހެއްޔެވެ؟\nފޫހި ތިނެސްކަން ލޯބި!\nމިއީ ފާޑެއްގެ ތިނެސްކަން ލޯތްބެއްގައި މަރުދަންޖެހޭ ތިން "އާޝިގެއް" ގެ ވާހަކަ އެވެ. ހަގީގަތަކީ ފިލްމުގެ ޕޯސްޓަރުގެ ބޭރުގައި ހަތަރު މީހެއްގެ ފޮޓޯޖަހައި އެގޮތަށް ތައްޔާރުކޮށްފައި އެ ވަނީ ބެލުންތެރިންނަށް ނިކަން ބޮޑު އޮޅުވާލުމެއް އޮޅުވާލުމުގެ މަގުސަދުގައި ކަމަށެވެ. އެ ބޮޑު އޮޅުވާލުމަކީ ފިލްމުން މި ދާއިރާ އަށް ތައާރަފްކުރި މަލީހާ ވަހީދު އެވެ.\nހަގީގަތަށް ވާހަކައެއް ބުނަނީ ނަމަ އެ އަންހެން ކުއްޖެއްގެ ފޮޓޯ މި ފިލްމުގެ ޕޯސްޓަރެއްގެ ބޭރުގައި ޖެހުމުގެ އެއްވެސް ބޭނުމެއް ނެތެވެ. ސަބަބަކީ ކިތަންމެ ބޮޑުކޮށް އެ ކުއްޖެގެ ފޮޓޯ ޕޯސްޓަރުގައި ހުއްޓަސް، މި އަންހެން ކުއްޖަކު މި ފިލްމެއްގައި އުޅުނުކަން ހީވެސްނުވާތީ އެވެ. އަދި މި ޕޯސްޓަރެއްގައި އެ އަންހެން ކުއްޖާ ދައްކާލާފައިވާ ގޮތުން ހީވަނީ ޖިންނި އަވަލައިގަނެގެން އުޅޭހެންނެވެ. އެކަމަކު އެކަހަލަ ކަމެއް ވެސް ފިލްމަކު ނެތެވެ.\nއެކަމަކު މިއީ ފަހަރެއްގައި ޑައިރެކްޓަރު ހުސެއިން މުނައްވަރުގެ "އޯން ސްޓައިލް" އެކެވެ.\nމީގެ ކުރިން ވެސް އޭނާ މިކަހަލަ ކަމެއްކޮށްފައިވެ އެވެ. އެއީ ކުރިން ޑައިރެކްޓްކުރި ފިލްމު "ސަޒާ" ގެ ޕޯސްޓަރެވެ. އެއީ ހަމަ ފިލްމުގެ މާކެޓިން އަށް އަމާޒުކޮށްގެން ނިކަން ބޮޑަށް އޮޅުވާލާފައިވާ ޕޯސްޓަރެކެވެ. ނުވަތަ "ސަޒާ" ގެ ޕޯސްޓަރުގައި އެ ފިލްމުގެ މައި ތަރި ކޮޕީ އިސްމާއިލް ރަޝީދަށް ނުދިން ތަނަވަސްކަން ލުފްޝާން ޝަކީބަށް ދިނީ ފިލްމީ ދިނީ ކޮޕީ އިސްމާއިލް ޕޯސްޓަރުގައި ޖަހައިގެން ފިލްމު ނުހިނގަފާނެ ކަމަށް ހުސެން މުނައްވަރަށް ގަބޫލުކުރެވިގެންނެވެ.\nއެހެންވީމަ ކުރުގޮތަށް ބުނަނީ ނަމަ "ނޭނގި ޔާރު ވަކިވީ" އަކީ ވެސް "ހުސޭނުގެ ސްޓައިލް" އެވެ.\nފިލްމުގައި ރީމާ އަކީ އަނބިމަރުވެފައިވާ އެކަނިވެރި ބައްޕައެއްގެ ހުރި ހަމައެކަނި އަންހެން ދަރި އެވެ. އެ ރޯލު ފިލްމުގައި ކުޅެފައި ވަނީ ރިޝްފާ އެވެ. ބައްޕަގެ ރޯލު ކުޅެފައި ވަނީ ނިމާލެވެ. މި ކުޑަކުޑަ އާއިލާ ދިރިއުޅެނީ އަވައްޓެރި ސްރީ ލަންކާގަ އެވެ. މިހެން އުޅެނިކޮށް އެމީހުންގެ މި ސުލްހަވެރި ދިރިއުޅުމަށް ފުންމާލަކީ ކަމާލް ނަމަކަށް ކިޔާ ނިކަން "ސެކްސީ" ޒުވާނެކެވެ.\nދެން ފެނިގެން ދަނީ މި "ސެކްސީ" ޒުވާނެއްގެ ޖާދުލެއްގައި، އެ ބިކުރުވެރި ރީމާ ޖެހި ދަމައިގަނެގެން ގޮސް ވާނެ އެއްޗެއްވެ އެ މައުސޫމް އަންހެން ކުއްޖާގެ ހަޔާތް އެފުށްމިފުށަށް ޖެހިގެންދާ ގޮތެވެ.\nފިލްމުގައި އަޒޭ ކުޅެފައިވާ "ސެކްސީ ކެރެކްޓާ"އާ އެއް ފެންވަރަަކަށް ތަރައްގީކޮށް "އަންހެން ކުއްޖެއްގެ ހިތް ދަމައިގަނެ ފަތަހަކޮށްލުމުގެ" ބާރު އެ ވަރަށް ލިބި ދީފައިވީ ދެ ވަނަ ކެރެކްޓާއެއް މީގެ ކުރިއަކުން ދިވެހި ފިލްމަކުން އަޅުގަނޑެއް ނުދެކެމެވެ. -- މިއީ ޖިނާ ވެސް ޖޭކޮށްލާ ފެންވަރުގެ ކެރެކްޓާއެކެވެ!! ބިންމާމެން ވެސް ސަމާލުވާން އެބަޖެހެވެ!!\nކޮންމެއަކަސް މި ކަމާލެއްގެ އުނގަށް ވެއްޓި ރީމާ އަށް ލޯބި ދަސްވެ، ދުނިޔެ އޮޅި، އަސްލު އޮޅި އެންމެފަހުން ބަނޑުބޮޑުވަނީ އެވެ. އޭރު އޮންނަނީ "ނޭނގި ޔާރުވަކިވީ" ވެފަ އެވެ. ދެން މި ރީމާއެއްގެ ހަޔާތަށް އޭނާގެ ކުޑައިރުގެ އެކުވެރިޔަކު (ޖުމައިހް) އައިސް އޭނާގެ ސިއްރުތައް ހޯދައި އެންމެފަހުން އޭނާގެ ހިތް ވެސް އަތުލަނީ އެވެ.\n"ވަކިވި ޔާރު" ރީމާގެ ހަޔާތަށް އެނބުރި އަންނައިރު އޮންނަނީ ހަމަ ރަނގަޅަށް ވެސް ވަގުތު ފާއިތުވެފަ އެވެ. ނުވަތަ ރީމާގެ ހަޔާތަށް ކަމާލް އެނބުރި އަންނަނީ އޮން ޓައިމް އަށެވެ. ހެޕިލީ އެވާ އާފްޓާ ފެށޭ ހިސާބަކީ މިއީ އެވެ.\nކޮންމެއަކަސް މި ކިޔައިދެވުނީ ގާތްގަނޑަކަށް މި ފިލްމުގައިވާ ގޮތުގެ ކުރު ހުލާސާއެކެވެ. އެކަމަކު އަދި މިހައި ހިސާބުން މި ފޫހި ފިލްމެއްގެ ވާހަކަ ދައްކައި ނިމުނީކީއެއް ނޫނެވެ. ހަގީގަތަކީ މި ފިލްމެއް ބެލުމަށްވުރެ ބޮޑަށް މި ފިލްމެއްގެ ވާހަކަ މިގޮތަށް ދައްކައި "ހިނިގަޅައިގެން" ލިބޭ ހިތްހަމަޖެހުން މާ ބޮޑުވާނެތީ ކެމެވެ.\nފިލްމު ބަލަން ގޮސް ތިބި މީހުންނަށް އޭގެ އެންމެ ހިތާމަވެރި މަންޒަރު މަޖާވެފައި އެންމެ މަޖާ މަންޒަރު ހިތާމަވެރި މަންޒަރަކަށް ބަދަލުވީމަ ވެސް ފިލްމުގެ ފޭރާން އޮތް ހިސާބު އަމިއްލަ އަށް ވެސް ވަޒަންކޮށްލެވޭނެ އެވެ.\nމަސައްކަތް ފެށުނީމަ ނިންމާލާފައި އޮތް ފިލްމެއް!\nމި ފިލްމު ބެލީމަ އެއިން ދިން މެސެޖަކީ މިއީ އެވެ. "ނޭނގި ޔާރުވަކިވީ" އެންމެ ވައްތަރީ ފިލްމެއް ހަދަން އެއްބަސްވެވިފައި އެ ފިލްމެއްގެ މަސައްކަތް ފެށިފައި އޮތުމުން ދެން ކޮންމެ ގޮތެއް ހަދައިގެން ވެސް އެ ފިލްމެއް ނިންމައިގެން ނެރެން ޖެހޭތީ ނިންމާފައި އޮތް ފިލްމަކާ އެވެ.\nހަގީގަތުގައި ވެސް ފެންވަރު ރަނގަޅު ފިލްމުތަކެއް ނެރުމަށް ފިލްމީ ދާއިރާ އިން ބުރަކޮށް މަސައްކަތްކުރާ މި ދުވަސްވަރު ނެރުނު ފިލްމަކަށް ބަލާފައި މި ފިލްމަކުން އެ ހިތްވަރެއް ނުވަތަ އެފަދަ މަސައްކަތެއްގެ ކުލައެއް ވެސް ފެނިފައެއް ނުވެ އެވެ.\nފިލްމުގެ އެންމެ ވީކީ ތިއްތި ނިފާރު އެއަށް ތައްޔާރުކޮށްފައިވާ ސްކްރީންޕްލޭ އެވެ. މި ސްކްރީންޕްލޭއެއް ކިޔާލާފައި މީހަކު ތިއްތި ނިފާރުގެ އަމިއްލަ ރާގަށް ލޯބިކުރާނެހެނެއް ވެސް ހީއެއް ނުވެ އެވެ. އެހާ ވެސް ފެންވަރު ދަށީ އެވެ.\nމި ފިލްމެއް ބަލަން ގޮސް ފިލްމު ފެށިގެން ނިމެންދެން އޮލިމްޕަހުގެ އެ ފިނީގައި ތުރުތުރުއަޅައަޅަ ހުރި ކަމުގައިވާ ނަމަ މި ދައްކާ ވާހަަކައިގައި ހުރި ހަގީގަތް ވަރަށް ރަނގަޅަށް އެނގޭނެ އެވެ. އެހެންޏާ ފަހެ، މި ފިލްމެއްގައި ތިބި ކެރެކްޓާސްތައް އޭގެ ސްކްރިޕްޓަކަށް ފޫހިވެ ރުޅިގަދަވެފައިވާ ކަހަލަ އެވެ.\nދެ ލީޑް ކެރެކްޓާ ބައްދަލުވެ ދައްކާނެ ވާހަކައެއް ނޭނގިގެން "ސިނގިރޭޓްގައި ދެނީ ކޮން ކަހަލަ ރަހައެއްތޯއޭ" ކިޔާފައި ނުވަތަ "ސިނގިރޭޓް ވަރަށް މީރު ތޯއޭ" ކިޔާފައި މާފޮޅުވާ ހިސާބަށް ދާންވީ ދެން ވަކި ކޮން ސަބަބެއް އޮވެގެންތޯ އެވެ؟ ހަގީގަތަކީ ފިލްމުގައި މަގުއޮޅުނު ރީމާ އާއި ކަމާލް އަށް ވުރެ ބޮޑަށް މަގުއޮޅިފައި ވަނީ މި ފިލްމުގެ ސްކްރީންރައިޓަރު ކަމެވެ.\nފިލްމުގެ ކެރެކްޓާސްތައް ތިބީ އެ ފިލްމު ބަލަން ވަން މީހުންނަށް ވުރެ ބޮޑަށް ފޫހިވެފަ އެވެ.\nމީގެ އިތުރުން ފިލްމުގެ ޑަބިން އިން ފެށިގެން މަންޒަރުތަކާ ހަމަ އަށް ވެސް އޭގެ އޮމާންކަން އެއްގޮތަކަށް ވެސް ހިފެހެއްޓިފައެއް ނެތެވެ. މި މައްސަލަތައް ރަނގަޅުކުރަން އެ އެފަޓް ލާފައިނުވާކަން ވަކިން ހާއްސަކޮށް ފާހަގަކޮށްލެވެ އެވެ. ނުވަތަ އެ އެފަޓް ދީގެން ވެސް އެ ކޮލިޓީ ފިލްމަށް ނޭރީ އެވެ.\nބޮޑަށް ހީވަނީ މި ފިލްމު ކުޅެފައިވަނީ ތިރީގައި މި ފެންނަ ފޮޓޯގައި ވެސް އެ ފެންނަ އުނދޯލީގައި އެކަނިހެންނެވެ. ފިލްމެއް ހަދާށޭކިޔާފައި އަދި މިވަރަށް މަސައްކަތްކުރިޔަސް ނަތީޖާއެއް ނުނިކުންނާނެ އެވެ.\nރިޝްފާއާ އެކު ފިލްމުގެ މަންޒަރެއް ޑައިރެކްޓަރު އަދި ކެމެރާމަން ހުސެއިން މުނައްވަރު ޝޫޓްކުރާއިރު އެކްޓަރު އަޒޭ ކައިރީގައި މަޑުކޮށްލައިގެން. --ފޮޓޯ: ނޭރި ޔާރު ވަކިޓީ ފޭސްބުކް ޕޭޖު\nފިލްމަށް ޝައުގުވެރިވާން ޖެހޭ އެއްވެސް ސަބަބެއް ނެތް!\nފިލްމަކަށް ބަޔަކު މީހުންގެ ޝައުގުވެރިކަން ދަމައިގެން ގޮސްފާނެ ގޮތަކީ ކޮބައިތޯ ބަލައިލަމާ ހިނގާށެވެ. އެ ފިލްމެއްގެ ޕްރޮމޯޝަން ވަރުގަދަވުމެވެ. އެ ފިލްމެއްގައި ތިބޭ ތަރިން މުހިންމުވުމެވެ. ޑައިރެކްޓަރުގެ ނަމެވެ. ފިލްމުގެ ސްކްރީންޕްލޭ ލިޔުނު މީހާ ހާއްސަވުމެވެ. މިހެން ގޮސް ބައިވަރު އިތުރު އެހެން ޓެކްނިކަލް ސިފަތައް ވެސްމެ އެވެ.\nނުވަތަ މި ދެންނެވި އެއްވެސް ސިފައެއް އޭގެ ކްރެޑިޓްސްގައި ނުހިމެނި އެކަމަކު މި ދެންނެވި "ފެކްޓާ" އެ ފިލްމެއްގައި ހިމެނުމެވެ.\nއެކަމަކު "ނޭނގި ޔާރުވަކިވީ" އަކީ މަތީގައި މި ދެންނެވި ކަހަލަ އެއްވެސް ސިފައެއް ނުވަތަ އެ ސިފަތަކާ ނުލައި ބެލުންތެރިން އާޝޯހުކޮށްލުވާލުމުގެ ގާބިލުކަމެއް ވެސް އެއަށް ލިބިގެންވާ ފިލްމެއް ނޫނެވެ. މި ފިލްމަށް ކުރެވުނު ކަމަކީ ދިވެހި ސިނަމާގެ އެންމެ މަގްބޫލު އަދި އެންމެ ކާމިޔާބު "ލޯބީގެ ކުޅިގަނޑު" ފުން އަދަވަޅަކަށް ވައްޓާލެވުމެވެ.


Raajjeygai Kulli Nurakkalge Haalathu Iulaanukohffaivee Namaves Gina Resortthah Fullvefai - Vaguthu\nކުއްލި ނުރައްކަލުގެ ހާލަތު އިއުލާނުކޮށްފައިވީ ނަމަވެސް ގިނަ ރިސޯޓްތައް ފުލްވެފައި\nރާއްޖޭގައި ކުއްލި ނުރައްކަލުގެ ހާލަތު، އިއުލާނުކޮށްފައިވުމުން އޭގެ ސަބަބުން ފަތުރުވެރިކަމަށް ވަރަށް ބޮޑަށް އަސަރު ކުރާކަމަށް ބުނި ނަމަވެސް، ރާއްޖޭގެ ރިސީޓްތަކަށް އަންނަ ފަތުރުވެރިން މަދުނުވާކަން ކަށަވަރުވެއްޖެއެވެ.\nރިސޯޓްތަކަށް ބުކިންގ ހަދާ ވެބްސައިޓްތަކަށް ބަލާއިރު، މިދުވަސްކޮޅު ގިނަ ރިޒޯޓްތައް އޮތީ ފުލް ކޮށެވެ. އަދި މި ދުވަސްކޮޅަށް އެ ރިސޯޓްތަކަށް ބުކްވެސް ނުކުރެވޭނެއެވެ.\nބައެއް އިދިކޮޅު ފަރާތްތަކުން ބުނާގޮތުގައި، ރާއްޖޭގައި ކުއްލި ނުރައްކަލުގެ ހާލަތު އިއުލާނުކުރުމުން ރާއްޖޭގެ ރިސޯޓްތަކަށާއި، ގެސްޓް ހައުސްތަކަށް އަންނަ ފަތުރުވެރިން މި ވަނީ މަދުވެފައެވެ.\nރާއްޖޭގައި ކުއްލި ނުރައްކަލުގެ ހާލަތު އިއުލާނު ކުރުމާއި ބައެއް ގައުމުތަކުން ޓްރެވެލް އެޑްވައިޒަރީ ނެރުމާއި ގުޅިގެން ރާއްޖެއަށް ކުރަން އޮތް ބައެއް ޗާޓަރު ފެލައިޓްތައް ވެސް ކެންސަލް ކުރި ކަމަ އަޑު ފެތުރިފައި ވެއެވެ. އެހެން ނަމަވެސް އެކަމުން ރާއްޖޭގެ ފަތުރުވެރިކަމަށް ކިލަންބުކަމެއް އަންނަހެން ހީނުވަނީ މިހާރުވެސް ރާއްޖޭގެ އެކި ހިސާބުތަކުން ގިނަ ރިސޯޓްތަކެއް އެއްކޮށް ބުކްކޮށްފައި ހުރުމެވެ.\nބްކިން ވެބްސައިޓްތަކުން ދައްކާ ގޮތުގައި ރާއްޖޭގެ ނަން މަޝްހޫރު ރިސޯޓްތައް މިއަދުން ފެށިގެން މި މަހުގެ 10 ވަނަ ދުވަހުގެ ނިޔަލަށް އޮތީ ފުލް ވެފައެވެ.\nމާޗް 8, 2018 11:59\nމިއުޅޭ ޕްރޮޕެގެންޑާ މެޝިންތައް ވަރަށް ކަޑަވާނެ މިލިޔުން ކިޔާފަ..! ލޮލް\nކުއްލި ނުރަށްކާ އިއުލާން ކުރީ ރާއްޖޭގަ ހަމަޖެހުން ނެތީމައެއް ނޫނޭ. ކޯޓްއަމުރަކާ ނުލާ ހައްޔަރު ކުރަން ބޭނުންވާ މީހުން ހައްޔަރު ކުރަންވެގެން\nމާޗް 8, 2018 14:55\nކީއްވެތޯ؟ ކޮމެންޓް ކޮބައިތޯ؟\nމާޗް 8, 2018 15:31\nޖީންނީ ތައްދޯ މީހާރު ރީސޯޓުތައް ފުލް ކޮއްލައީގެން އުޅެނީ..\nމޮޅެތި ސްޓޯރީ ނުފަޅާ... މިހާރުވެސް ލާރި ވަންނަ ވަރު މަދުވެގެން ބަޖެޓް ބަންދުކޮއްފި.\nމާޗް 8, 2018 18:24\nމާޗް 9, 2018 00:50\nމަށަކީ އއެެއްމެ އުތުރުގަ އޮންނަ ރިސޯޓެއްގަ އުޅޭމީހެއް. ހަމަގައިމުވެސް މި ރިސޯޓްގަ ކުއްލިހާލަތު އިއުލާނުކުރި ފެބްރުއަރީ މަސް ނިމުނުއިރުވެސް ރިސޯޓް އޯވާބޮކް ވެހެގެން ކައިރި ރިސޯޓަކަށް އެއްދުވަސް ސްޓޭކުރުވަން ގެސްޓުން ގެންދިޔަ. މިމަހުވެސް އަދި 80% އަށް ވިރެންދައްނުވޭ.\nމާޗް 9, 2018 13:49\nމިރިސޯޓުގެ މިހަާތަނަށް 385 ރޫމު ނަައިޓު ނައިޓު ކެންސަލްވެއްޖެ. 450 ޑޮލަރު ނައިޓަކަށް ބެލީމަ އެވަނީ 173250 ޑޮލަރު.\nމާޗް 10, 2018 08:57\nފަތުރުވެރިން ތި ހީހުރާ ވަރަށް ވުރެ ޝޯސަލް އޭ .. ދޭ ނޯ ނުރައްކާ އޮތީ ކެޕިޓަލް ސިޓީގަ ކަން .. އެން ދޭ ނޯ ދެޓް އެމީހުން ދަނީ ރިސޯޓަކައް ކަން .. ސޯ ވަޓްސް ދަ ބިގް ޑީލް


އިބުނު އަލްޤައްޔިމު : އަޅާ ވެރިރައްބުގެ ކުރިމަތީގައި ހުއްޓިހުންނާނެ ދެމަޤާމް – DhiSalafiyyah\nއިމާމު އިބުނުލް ޤައްޔިމު ރަޙިމަހުﷲ އެކަލޭގެފާނުގެ ފޮތެއްކަމުގައިވާ ފަވާޢިދުގައި ލިޔުއްވާފައިވެއެވެ.\n“އަޅާ އޭނާގެ ރައްބުގެ ކުރީމަތީގައި ހުއްޓެން ޖެހޭ ދެމަޤާމެއް ވެއެވެ. (ފުރަތަމައީ) ﷲގެ ކުރިމަތީގައި ނަމާދަށް ހުއްޓޭ ހުއްޓުމެވެ. (ދެވަނައީ) ﷲ ސުބުހާނަހޫ ވަތަޢާލާ އާއި ބައްދަލުކުރާ ދުވަހު (ޤިޔާމަތްދުވަހު) ހުއްޓޭ ހުއްޓުމެވެ. ފުރަތަމަ ހުއްޓުމުގައި ޙައްޤުގޮތުގައި ހުއްޓުނު (އެބަހީ: ނަމާދު ފުރިހަމައަށް ޤާއިމުކޮށްފި) މީހާއަށް ދެވަނަ ޙުއްޓުން ލުއިވާހުއްޓެވެ. ފަހެ (އެފުރަތަމަ) ހުއްޓުމަށް ފަރުވާ ކުޑަކޮށްފި މީހާއަށް ދެވަނަ ހުއްޓުން ނުހަނު ދަތިއުނދަގޫ ވެގެންވާ ހާލު ބަރުވެގެންވެއެވެ.\n(وَمِنَ اللَّيْلِ فَاسْجُدْ لَهُ وَسَبِّحْهُ لَيْلًا طَوِيلًا ﴿٢٦﴾ إِنَّ هَـٰؤُلَاءِ يُحِبُّونَ الْعَاجِلَةَ وَيَذَرُونَ وَرَاءَهُمْ يَوْمًا ثَقِيلًا ﴿٢٧﴾) سورة الإنسان.\nމާނައީ: “އަދި ރޭގަނޑުން ބައެއްގައި ﷲ ސުބުޙާނަހޫ ވަތަޢާލާއަށް ސަޖިދަކުރައްވާށެވެ. (ފަރުޟު ނަމާދުކަމަށްވާ މަޣުރިބު އަދި ޢިޝާކުރައްވާށެވެ.) އަދި ރޭގަނޑުން ގިނަ އިރުވަންދެން ﷲމަތިވެރިކުރައްވާށެވެ.(އެބަހީ: ދަމުނަމާދުކުރައްވާށެވެ.) ހަމަކަށަވަރުން، މިބައިމީހުން ދުނިޔޭގެ ދިރިއުޅުމަށް ލޯބިކުރެތެވެ. އަދި ބޮޑުވެގެންވާ ދުވަހެއް އެބައިމީހުންގެ ފަހަތަށް (ހެޔޮ ޢަމަލުނުކޮށް) ދޫކުރެއެވެ.”\n(ތަފްސީރީ ތަރުޖަމާއީ: “އަދި ރޭގަނޑުން ބައެއްގައި ﷲ ސުބުޙާނަހޫ ވަތަޢާލާއަށް ކުއްތަންވެ ވޮޑިގެން ނަމާދުކުރައްވާށެވެ. އަދި ރޭގަނޑުން ގިނަ އިރުވަންދެން ދަމުނަމާދުކުރައްވާށެވެ. ހަމަކަށަވަރުން ނަބިއްޔާއަށް ކިޔަމަން ނުގަތްމީހުން ހެޔޮޢަމަލުތައް ދޫކޮށްލުމަށްފަހު ދުނިޔެއަށް ލޯބިކުރެއެވެ. އަދި އެބައިމީހުންގެ ފަހަތަށް (ދުނިޔެހޯދުމަށްޓަކައި)، ޤިޔާމަތްދުވަސް ދޫކޮށްލައެވެ. އަދި އެދުވަހަށްޓަކައި ޢަމަލުނުކުރެއެވެ. (ތަފުސީރު މުޔައްސިރު އަދި ޖަލާލައިނި) )\nއިބުނުލް ޤައްޔިމުގެ ބަސްކޮޅު ނިމުނީ\nއިބުނުލް ޤައްޔިމަކީ ކޮންބޭކަލެއް؟\nއިބުނުލް ޤައްޔިމު ރަޙިމަހުﷲ ދުނިޔޭގެ އަލިކަން ދެކެވަޑައިގަތީ ހިޖުރީ ސަނަތުން 691 ވަނަ އަހަރު ދިމިސްޤުގައެވެ. އެކަލޭގެފާނަކީ ދީނީ ޢިލްމުގެ އިތުރުން ބޭސްވެރިކަމާއި އެސްޓުރޮނޮމީ އާއި އަދި ނަފުސާނީ ޢިލްމުގައިވެސް ކުޅަދާނަ ބޭފުޅެކެވެ. އަދި އެކަލޭގެފާނު ޝައިޙުލް އިސްލާމް އިބުނު ތައިމިއްޔާ ރަޙިމަހުﷲ ގެ އަރިހުގައި ، އިބުނު ތައިމިއްޔާ އަވަހާރަވަންދެން އެކަލޭގެފާނާއިއެކު 16 އަހަރުވަންދެން ކިޔަވާ ވިދާޅުވެފައިވެއެވެ. އެކަލޭގެފާނަކީޝެއިޚުލް އިސްލާމް އިބުނު ތައިމިއްޔާ ރަޙިމަހުﷲ އެންމެ އިސްއެއްދަރިވަރެވެ.\nއިބުނު ކަޘީރު ރަހިމަހުﷲ ތަޢާލާ އެކަލޭގެފާނު ސިފަކުރައްވަމުން ބަޔާންކުރައްވަނީ އިބުނު ޤައްޔިމަކީ އެދުވަސްވަރު ވަރަށް ގިނަ އިލްމުތަކެއްގެ ކުރިބޯށިކަމަށެވެ. އެކަލޭގެފާނު އަވަހާރަވީ ހިޖުރީ ސަނަތުން 751 ގައި އުމުރުފުޅުން 60 އަހަރުގައެވެ.\nއެތައްފޮށްތަކެއް ލިޔުއްވާފައިވެއެވެ. އެކަލޭގެފާނު ހިމެނިވަޑައިގަންނަވަނީ ނުހަނު ބުއްދިތަނަވަސް އިލްމުވެރި ހިލްމުވެރި ބޭކަލެއްކަމުގައެވެ.\nކުރިސްޓިއަނުން ރައްދުދެއްވާ އެކަލޭގެފާނު ލިޔުއްވާފައިވާ ޅެމެއްގެ ތަރުޖަމާއެއް.\nއޭ މަޞީހަށްއަޅުކަންކުރާމީހުންނޭވެ. މިސުވާލުތަކަށްނިކަން ޖަވާބެއްދީބަލާށެވެ.


Ehfaharaa2Loabiverin Gengulhunu Dhivessaku Falhaa Eri Goiy - Vaguthu\nއެއްފަހަރާ ދެ ލޯބިވެރިން ގެންގުޅުނު ދިވެއްސަކު ފަޅާ އެރިގޮތް\nލޯބީގެ ގޮތުން އެތައް އަހަރު ދުވަހެއް ވަންދެން ގުޅިގެން އުޅުމަކީ ދިވެހި ޒުވާނުންގެ މެދުގައި އާންމު ކަމެކެވެ. އެހެން ނަމަވެސް އޮޅުވާލައިގެން އެއްފަހަރާ ދެ ލޯބިވެރިން ގެންގުޅެގެން އުފާވެރި ކަމެއް ލިބުމަކީ ނާދިރު ކަމެކެވެ.\nމިއީ އެއް އަހަރު ދުވަހަށް ވުރެ ގިނަ ދުވަހު ދެ ލޯބިވެރިން ގެންގުޅުނު ދިވެއްސެއްގެ ވާހަކައެވެ. އަދި އެހައި ގިނަ ދުވަހު ބައިވެރިޔާއަށް އޮޅުވާލައިގެން އުޅުމަށް ފަހު އޭނާ ފަޅާ އެރި ގޮތުގެ ވާހަކައެވެ. މި ހާދިސާ ލިޔެފައި މިވަނީ އޭނާއާއި ގާތް ފަރާތަކުން ހިއްސާ ކުރި މައުލޫމާތައް ބިނާ ކޮށެވެ.\nއެމީހާ އެންމެ ފުރަތަމަ ލޯބީގެ ގޮތުން ގުޅުނީ އޭނާ ނިސްބަތްވާ ރަށު ކުއްޖަކާއެވެ. އެއީ އޭނާ އެ ރަށުގައި ދިރިއުޅުނު ދުވަސް ވަރެއެވެ. ފުރަތަމަ ދެމީހުން ގުޅިގެން އުޅުނުއިރު ހީވީ ހަނދުވެސް ނަގާ އަންހެން ކުއްޖާާއަށް ދީފާނެހެންނެވެ.\nއެހެން ނަމަވެސް ކަންތައް ބަދަލުވާން ފެށީ މާލެއިން އޭނާއަށް ވަޒީފާއެއް ލިބުމުންނެވެ. ވަޒީފާ ލިބުމާއެކު އޭނާ މާލެއަށް ދިރިއުޅުން ބަދަލު ކުރީއެވެ. ރައްޓެހިވެގެން އުޅުނު ކުއްޖާއާއެކު ކުރިން ކޮންމެ ދުވަހަކު އުޅެވުނު ނަމަވެސް ފަހުން އެ ދެމީހުން ބައްދަލު ނުވެ ގިނަ ދުވަސްވާާން ފެށިއެވެ. އެއާއެކު ދެމީހުންގެ މެދުގައި އޮތް ލޮތްބައް ހީނަރުކަމެއް އައެވެ.\nމާލޭގައި ވަޒީފާ އަދާ ކުރަމުން ދަނިކޮށް އޭނާާ އަށް ފުރުސަތު ލިބުނީ އޮފީހުގެ ފަރާތުން ލަންކާއަށް ގޮސް ލަންކާގައި ހަފްތާއެއް ވަންދެން މަޑުކޮށް ތަމްރީނުތަކެއް ފުރިހަމަ ކުރުމަށެވެ. އެފަހަރު ލަންކާއަށް ގޮސް އޭނާއަށް ލަންކާގައި ދިރިއުޅޭ ދިވެހި އަންހެން ކުއްޖަކާ ދިމާވިއެވެ. އެ ހިސާބުން އެކުއްޖާއަށް ހިތް ކިޔަން ފެށީއެވެ. ހަފްތާއެއް ނުވަނީސް އޭނާގެ ހިތް އެ އަންހެން ކުއްޖާއަށް ހިބައިން ދީފިއެވެ.\nއަނބުރާ ރާއްޖެއަށް އައިސްވެސް ސިއްރުން އެ އަންހެން ކުއްޖާއަށް ގުޅައި ހަދައެވެ. ޗެޓު ކުރެއެވެ. އެހެން ގޮސް އެންމެ ފަހުން ހަފްތާ ބަންދުގައި ލަންކާއަށް ދަތުރުތައް ވެސް ކުރަން ފެށީއެވެ. ހިތުގެ ވެރިޔާ އާއި ބައްދަލު ކުރުމަށެވެ.\nނަމަވެސް އޭރުވެސް އުޅުނީ ރަށުގައި ދިރިއުޅޭ އަންހެން ކުއްޖާއާއި ރައްޓެހިވެގެންނެެވެ. އެ އަންހެން ކުއްޖާ "ދެރަ ކުރަން ބޭނުން ނުވާތީ" އޭނާާ ނިންމީ ރައްޓެހިވެގެން އުޅުމަށެވެ. އަދި ކަން ހިނގަމުންދާ ގޮތް އޮޅުވާލުމަށެވެ.\nމިގޮތަށް ދެ އަންހެން ކުދިންނާއި ރައްޓެހިވެގެން އުޅުނުތާ އެއް އަހަރާއި މަސް ދުވަސް ވީފަހުން ލަންކާގައި އުޅުނު އަންހެން ކުއްޖާ މާލެ އައީއެވެ. މާލެ އައުމުން ފިރިހެން މީހާ އޭނާ ގޮވައިގެން މާލެ ތެރޭގައި އޭނާ ގޮވައިގެން އުޅުނެވެ. "ޑޭޓުތަކަށް" ވެސް ގެންދިޔައެވެ. ހިނގާލަން ގެންދިޔައެވެ.\nއެހެން އުޅުނު ދުވަސްވަރު ރަށުގައި އުޅުނު އަންހެން ކުއްޖާ ނިންމީ އޭނާގެ ލޯބިވެރިޔާ ސަޕްރައިޒް ކުރުމަށް މާލެ ދިއުމަށެވެ. އޭނާ ނުފެންނަތާ އެތައް ދުވަހެއް ވުމުން އުފާވާނެ ކަމަށް ދެކިގެންނެވެ. ނަމަވެސް އަންހެން ކުއްޖާ މާލެއަށް އައި ފުރަތަމަ ދުވަހު މަގު މަތިން ފެނުނީ އޭނާގެ ލޯބިވެރިޔާ އެހެން އަންހެން ކުއްޖަކާއެކު ސައިކަލުގައި ދަނިކޮށެވެ. ސައިކަލު ފަހަތުގައި އިނީ އޭނާގެ ރަހުމަތްތެރިއެއްގެ ކްލާސް މޭޓެކެވެ. ހުރީ ލޯބިވެރިޔާގެ ގައިގައި ބާރަށް ހިފައި ބައްދާލައިގެންނެވެ.\nއެހިސާބުން ކަންތައް ގޯސްވީއެވެ. މަންޒަރު ޤަބޫލުކުރަން ނޭނގިގެން އަންހެން ކުއްޖާ އޭނާގެ ރަހުމަތްތެރިއާއަށް ގުޅިއެވެ. އަދި ކަން ވެގެން އުޅޭ ގޮތް ސާފު ކުރިއެވެ. އެއާއިއެކު ރަހުމަތްތެރިޔާ އެ އަންހެން ކުއްޖާއަށް ގުޅާފައި ހަގީގަތް ހުރިހައި ވާހަކަތަކެއް ކިޔައިދިނެވެ. ލޯބީގެ ގޮތުން ގުޅިގެން އުޅެނީ ކެހިވެރިޔަކާއި ކަމަށް ބުނެ ނަސޭހަތްތެރިވިއެވެ. އެހިސާބުން އެ އަންހެން ކުއްޖާވެސް ފިރިހެން މީހާގެ މަތިން ފޫހިވީއެވެ. ރަށުގައި ދިރިއުޅުނު ކުއްޖާވެސް އޭނާ މަތިން ފޫހިވީއެވެ. ދެ ލޯބޮވެރިންވެސް ގެއްލިގެން ދިޔައީ އެއްފަހަރާއެވެ.\nމިއީ މަދުން ނޫނީ ނުހިނގާ ކަންތަކެވެ. އެހެން ނަމަވެސް މިއި ދިވެހި ޒުވާނުން އިބުރަތް ހާސިލު ކުރަން ޖެހޭ ކަންތަކެވެ. އޮޅުވާލުމާއި ދޮގު ހެދުމުން ރަނގަޅު ނަތީޖާއެއް ނުނިކުންނާނެކަން މި ހާދިސާއިން ވެސް ސާބިތުވާތީއެވެ.\nމެއި 11, 2018 - 17:41\nމަދުންނެއް ނޫން ، އަބަދު ހިނގާ ކަމެއް ތީ\nމެއި 12, 2018 - 10:23\nލިޔާނެ އެއްޗެހި ހުސްވީތަ..\nހުސްވީ. ހީވަނި ނޫހުގެ ކުއްޖަކަށް ނުކެރިގެންހެން ރައްޓެއްސެކޭ ކިޔާފަ މިއޮތި.\nމެއި 11, 2018 - 18:00\nހަބަރެއް ލިޔަން އެއްޗެއް ލިޔެލީ ދޯ! ތި ހަބަރު ސަޅިއެއް ނޫން.\nމެއި 12, 2018 - 06:40\nމިއީ ހަބަރެއް ނޫން. އިބްރަތްތެރި ވާހަކައެއް. ހާދަ ގަމާރުވެގެން ތިޔަ އުޅެނީ.\nމެއި 11, 2018 - 18:23\nތިޔަ މީހަކު ތިޔައުޅުނީ ދެމީހުނާއެއްނު ފަސް ހަމީނުންނާ ހިތާވެގެން ލޯބިވެގެން އުޅޭމީހުން އެބައުޅޭ ތީކި އަދި އެއްޗެއްނޫނެއްނު ކޮއެފުޅާ\nމެއި 11, 2018 - 18:38\nއަރޭ ޔޭތޯ ކުޗުބީނެހީ\nއަހަރުމެން4އަވަށުން4ކުދިންނާއި ރައްޓެހި ވެގެން އުޅޫތާ6އަހަރު ވީ ފަހުން އެތަނުން ކުއްޖަކާ އިނީ\nމެއި 11, 2018 - 18:48\nކަލޭމެން ކުދިން އަޅެ ތިޔަނޫން ވާހަކައެއް ލިޔަން ވެއްޖެއެންނު.\nމިއޮތް އަންނަނީ ރަމަޟާން މަސް ވިއްޔަ.\nމެއި 11, 2018 - 20:48\nތީ އާަކަމެއް ނޫން ފިރިހެނަކު2މީހުނާ ރައްޓެހިވެގެން އުލހުން މައަސަލަ އަކަށް ނުހަދާ. ތިބޭފުޅާ އަށް އެނގި ވަޑައި ގަންނަވާ ތޯ އަރިއަތޮޅު އުތުރު ބުރިއަށަް ނިސްބަތއވާ އެންމެ މަސްހޫރު އެއް ރަށުގެ އެންމެ އާދައިގެއާއިލާ ަކަށް ނިސްބަތްވާ ނިކަމެތި އަންހެން ކުއްޖަކު6ފިރިހެނުންނާ ރައްޓެހިވެގެން އުޅޭކަން. ކޮންމެ ފިރިހެނަކާ އެކުވެސް ލޯބީގެ ނަހަމަ އެތައް ގުޅުމެއް ވަނީ ސިއްރުން އެތައްފަހަރަކު ހިންގާފަ. ޢަދި މި އަނހެން ކުއްޖާ އުޅެނީވެސް މީ ހަކާ އިނދެގެން. ފިރިމީހަޔަށް ވަގަށް މި6ފިރިހެނުން ނާ ގުޅުން ބާއްވައިގެން އުޅެނިކޮށް ތ އަތޮޅު ތިމަރަފުށީ ފިރިހެނަކާއެކު މާލޭގެ ގެސްޓް ހައުސް އެއްގަ ނަހަމަ ގުޅުމެއް ހިންގަިގެން އެކަން ފަޅާ އަރުވާލީ މި ފިރިހެން މީހާގެ ބެސްޓް ފްރޭންޑް އަދި އޭގެފަހުން މިހާރުވެސް ފިރިމީހަޔަށް ވަގަށް ފޯއްމުލަކު ފިރިހެނެއްވެސް ގެންގުޅޭކަން ފަޅާ އެރުމުން މިހާރު އެއްވެސް ފޭޑިއެއް ނެތި ވަރައް ފާޅުކަން ބޮޑު ގޮތުގަ ދަނީ އިދެގެން އުޅޭ ފިރި މީހާ އާއެކު5ފިރިހެނުން ގެންގުޅެމުން. މީ މިހާރު މި ރާއްޖޭގަ އާކަމެއްނޫން. މިކުއްޖާވެސް މާލެ އައީ ކިޔަވަން އަދި ވަގު ފިރިހެނުން ގެންގުޅެން އާނމުވީ ވަޒީފާ އަށް ދިޔަ ފަހުން\nމިފަދަ ވާހަކަތައްވެސް ތިބޭފުޅުން އެބަ ޖެހޭ ލިޔަން\nމިކަމުގެ ތަފްސީލް ހޯދުމަށް ފިރިމީހަޔާ ގުޅާލާ.\nމެއި 11, 2018 - 20:50\nއާހޭބަލިވެގެން އެއްފަހަރާ ހައެއްކަ މީހުން ނުގެންގުޅެވުނީއަ އެއީ މީހަކަށް ނުވާނެ... ތަނަކުން އަނހެނަކު ހަމަ ފެންނަ އިރަށް ހޭބަލިވެގެން ޖެހޭނެ އެ އަންހެނެއްގެ ފަހަތުން ދުވަންވަށަށް މާރަނގަޅު މީހަކަށް ވެގެން..\nތީ ހަމަ ރާއްޖޭގައި އާންމު ކަމެއް، އަމުދުން މީހުންގެ ފިރިން، އަދި ޕޮލިސް، އެމްއެންޑީ އެފްގެ، މީހުންގެ އާންމު ކަމެއް\nމެއި 11, 2018 - 21:35\nކިތައް މީހުން ތިހެން އުޅޭ..\nމެއި 11, 2018 - 23:17\nތިޔަ ބުނާ ކުއްޖަކީ ކިތައް ފިރިން ބޭނުންވާ ކުއްޖެއް؟ އިސްލާމް ދީނުގަ4އަނބިން ހުއްދަ ކުރައްވާފަ ވަނީ ހަމަ އެކަނި ފިރިހެނުންނައް ތިޔަ ބުނާ ކުއްޖަޔަށް 4،5ފިރިން ހުއްދައީ ތޯއްޗެ.\nޢަދާ.... އަދާ މިފަހަރު ވާނީ ތި ކުއްޖާގެ ނަމްވެސ ބުނެލަން\nމެއި 12, 2018 - 18:19\nކިކޫ..އެއީި އާދާގެ ކުއްޖެއް ނޫން ފެންވަރުގެ އަންހެން ކުއްޖެއް ވަރައް ހިންގާލާނެ\nމެއި 12, 2018 - 08:58\n÷ޕޮލިސް އެމްއެންޑީއެފް ހުރިހާ މީހުންނަކީ އެކަހަލަ ބައެއްނޫން.. އެކަމަކު ކޮންމެ ދާއިރާއެއްގަވެސް އުޅޭނެ އެކަހަލަ ބައެއް ދޯ؟؟ މަގޭ ފިރިމީހާ އަކީ އެމްއެންޑީއެފް ކުއްޖެއް.. ކައިވެނި ކޮއްގެން މިއުޅެނީ ރަށުގަ ފިރިމީހާ މާލޭގަ.. ހަމަ ޗުއްޓީ ލިބޭއިރައް އަންނާނެ ރަށައް މަވެސްދަން ވ ގިނައިން މާލެ.. ކައިވެއޏައް ތިންއަހަރު ދުވަހަކުވެސް ތިކަހަލަ މައްސަލައެއް ނުޖެހޭ ގައިމު ދެމީހުންވެސް އިތުބާރުކޮށްގެން ވަފާތެރިކޮއް އުޅޭތީތާ މިއުޅެވެނީ އެހެންވީމަ އއެމްއެންޑީއެފް ގެ ވެވެސް އެންމެން އެހެންއުޅެޔޭ ނުބުނޭ..\nމެއި 12, 2018 - 10:59\nޓިޔަ ބުނާ ޕޮލިހަށްވުރެ ވަކި ހަޔާތް ކުޑަކޮށް އުޅޭ ބަޔަކު މިގައުމުގަ ނޫޅޭނެ.\nމެއި 12, 2018 - 11:46\nއެންމެ ދެ ލޯބިވެރިންތޯ ގެންގުޅެނީ ! އަން ކިޔައިފިއްޔާ އަންގިއެއްވިޔަސް އެވަރުގެ ލޯބިވެރިޔަކު ދުނިޔޭން ލިބޭނެތޯ !\nމެއި 15, 2018 - 17:00\nއަހަރެން3ފަހަރު ތިގޮތަށް އުޅުނިން. މެރީ ކުރި އިރުވެސް ހުރީ ކުއްޖަކާ ރައްޓެހިވެގެން. މެރީ ކުރި ރޭ އެކުއްޖަ ގުޅީމަ ދެން ނުގުޅުމަށްބުނެ ބަވާލީން. އެރޭގަ މެރީ ކުރި ވާހަކަވެސް ބުނިން. އެފަހުން ރުޅިވީ. އޭގެ އހަރު ތަކެއް ފަހުން އެ މަންޖެ ފަހަތު އަޅުވާލާގެން މިޙރު މިއުޅެނީ. ބޯ ހަލާކު\nމެއި 15, 2018 - 17:01\nއަހަރުމެން ކްލާހަށް އަލަށް އައި2އަންހެން ކުދިން ފުރަތަމަ ދުވަހު ބެސްޓް ފްރެންޑުނަށްވެ ހުރިހާ ވާހަކައެއް ޝެއާކޮއްލި އިރު2މީހުން ރައްޓެހި ވެގެން މިއުޅެނީ އެކަކާ ހައްހައްހާ


Dr. Sheena dhekevadaigannavanee alun lock down akah dhaan vejje kamah | Mihaaru\nޕަބްލިކް ހެލްތު ސްޕެޝަލިސްޓް ޑރ. ޝީނާ: އޭނާ ދެކެވަޑައިގަންނަވާ ގޮތުގައި ބަލި ފެތުރޭ މިންވަރުން ކޮންޓްރޯލް ނުވެދާނެ ކަމުގެ ބިރު އެބައޮތް. --ފޮޓޯ/މިހާރު\nއަލުން ލޮކްޑައުނަކަށް ދާން ޖެހޭވަރަށް ހާލަތު ގޯސްވެއްޖެ: ޑރ. ޝީނާ\n23 އޯގަސްޓް 2020 - 16:50 99 comments\nކޮވިޑް-19 ފެތުރުން ބާރުވެ، ބަލީގައި އެޑްމިޓްކުރަން ޖެހޭ މީހުންގެ އަދަދު ގިނަވެ އެނދުތައް ފުރެމުންދާއިރު، ދެން ވެސް ހާލާތު އިތުރަށް ގޯސްވިޔަ ނުދޭން އޮތް އެންމެ ރަނގަޅު ފިޔަވަޅަކީ، އޭނާ ދެކެވަޑައިގަންނަވާ ގޮތުގައި، ލޮކްޑައުނަކަށް ދިއުން ކަމަށް ޕަބްލިކް ހެލްތު ސްޕެޝަލިސްޓް ޑރ. ޝީނާ މޫސާ މިއަދު ވިދާޅުވެއްޖެ އެވެ.\n"ރާއްޖެ ޓީވީ"ގައި ވާހަކަ ދައްކަވަމުން ޑރ. ޝީނާ ވިދާޅުވީ ކުރިން މާލެ ލޮކްޑައުންއަކަށް ދިއުމަށް ފަހު ފިޔަވަހިތަކަކަށް ބަހާލައިގެން ލުއިތަކެއް ދިން އިރު ވެސް ޕޮޒިޓިވް ކޭސްތައް އިތުރުވާނެކަން ހެލްތު ޕްރޮޓެކްޝަން އޭޖެންސީ (އެޗްޕީއޭ) އަށް އެނގޭ ކަމަށެވެ. އެކަމަކު ސިއްހީ ތަޖުރިބާކާރުން ތިއްބެވީ ފިޔަވަޅުތަކަކަށް ގިނަ ބަޔަކު ބޯލަނބާނެ ކަމުގެ އުއްމީދެއްގައި ކަމަށް ވިޔަސް، ހީކުރި ވަރަށް ވުރެން ވެސް ހާލަތު މިހާރު ގޯސްވެފައިވާ ކަމަށް، އޭނާ ވިދާޅުވި އެވެ.\nޑރ. ޝީނާ ސިފަކުރެއްވި ގޮތުން ނަމަ، އެކަށީގެންވާ ފިޔަވަޅު އަވަސް މިނެއްގައި ނާޅާފައިފި ނަމަ ސިއްހީ ދާއިރާ އަށް ނުތަކާ މިންވަރަށް ބަލީގެ ހާލަތު ގޯސްވެދާނެ އެވެ. މާލެ ސަރަހައްދުގައި ކޮވިޑަށް ޚާއްސަކުރި އެނދުތަކުގެ 62 ޕަސެންޓް ފުރުމުގެ އިތުރުން ހަފުތާއެއްގެ ތެރޭގައި އެ ބަލީގައި ހަތަރު މީހަކު މަރުވުމަކީ ވަރަށް ބޮޑު ކަންބޮޑުވުމެއް ކަމަށް ވެސް ވިދާޅުވި އެވެ.\n"ސީދާ ލޮކްޑައުނަކަށް ހިނގައްޖިއްޔާ ބަލި ކޮންޓްރޯލްކުރަން ފަސޭހަވާނެ. ޑްރާސްޓިކަލީ ރެޑިއުސްވާނެ. އަޅުގަނޑުމެން އެންމެންނަށް ވެސް އެކަން ފެނުނު،" ޑރ. ޝީނާ ވިދާޅުވި އެވެ.\nއެކަމަކު އާއްމު ދިރިއުޅުމުގެ ހާލަތަށް ބަލައި މާލެ ސަރަހައްދަށް އެންމެ ރަނގަޅު ފިޔަވަޅުތަކަކީ ކޮބައިތޯ ދެނެގަންނަން ޖެހޭ ކަމަށް ވިދާޅުވި އެވެ. ފުލް ލޮކްޑައުނަކަށް ނުދިޔަސް މިހާރުގެ ހާލަތުން، އެޗްޕީއޭގެ ފިޔަވަޅުތައް އަލުން ބަލައި ހަރުކަށި ކުރަން ޖެހިފައިވާ ކަމަށް ވެސް ޑރ. ޝީނާ ގަބޫލުކުރައްވަ އެވެ.\nނޫން ނަމަ، އޭނާ ވިދާޅުވި ގޮތުގައި، ނިޒާމަށް ނުތަކާ މިންވަރަށް ގޮސް، މިހާރަށް ވުރެން ގިނަ މީހުން މަރުވުން އެކަށީގެންވެ އެވެ.\nCovid gai admit kuraa adhadhu ithuruve 62 percent endhuthah furijje\nއޭނާ ވިދާޅުވީ އާއްމުންގެ ތެރޭގައި މިވަރަށް ބަލި ފެތުރުމުގެ ކުރިން އަޅަން ފެށި ފިޔަވަޅުތަކުގެ ނަތީޖާ ރަނގަޅު ކަމަށެވެ. ދެ މަހުގެ ލޮކްޑައުނަކަށް ފަހު މަޑުމަޑުން ލުއިތައް ދެމުން ގޮސް ދޫކޮށްލިއިރު ސިއްހީ ދާއިރާގައި ވަސީލަތްތައް ހަމަކޮށް، ތައްޔާރުވެވިފައިވާ ކަމަށް ވިދާޅުވި އެވެ. އެއީ އެނދާއި ފަރުވާ ދޭނެ މެޝިންތަކާއި ޓެސްޓް ކިޓްތައް ފަދަ ސާމާނު ހޯދުމަކީ މާލެ އާއި އަތޮޅުތަކުގައި ވެސް ރަނގަޅަށް ކުރެވުނު ކަމެއް ކަން ފާހަގަކުރެއްވި އެވެ.\nލޮކްޑައުންއާ ހެދި ދިމާވި އިޖުތިމާއީ އަދި އިގްތިސާދީ ދަތިތަކުން އަރައިގަތުމަށް ވިސްނައި ފިޔަވަހިތަކަކަށް ބަހާލައިގެން ލޮކްޑައުން ލުއިކޮށްލި ގޮތް، ޑރ. ޝީނާ ދެކެވަޑައިގަންނަވާ ގޮތުގައި، ގޯހެއް ނޫނެވެ.\n"އެޗްޕީއޭ އަށް ވެސް އެނގޭ ހުޅުވާލި އިރު ވެސް ކޭސްތައް އިތުރުވާނެކަން. އެކަމަކު އުއްމީދެއް އޮތީ ގައިޑްލައިންތައް ފޮލޯކުރާނެއޭ. އެހެންވީމަ މި ބަލި ކޮންޓްރޯލް ލެވެލްއެއްގައި ގެންގުޅެވޭނެއޭ،" ޑރ. ޝީނާ ވިދާޅުވި އެވެ.\nއޭނާ ވިދާޅުވި ގޮތުގައި އުއްމީދުކުރި ވަރަށް ވުރެން ބާރަށް ބަލި ފެތުރެމުންދަނީ މާލޭގައި ދިރިއުޅުމުގެ އުނދަގޫ ހާލަތާއި ތޮއްޖެހުން ވެސް ބޮޑު ކަމުންނެވެ. މިހާރު ފެތުރޭ މިންވަރުން ވެސް ދެން ވެދާނެ ގޮތެއްގެ ލަފާކުރުންތަކެއް ހަދަމުން އަންނަ ކަމަށް ވިދާޅުވި އެވެ.\n"އެޗްޕީއޭގެ ވެބްސައިޓުގައި ވެސް އެބަހުރި އެލާޓް ލެވެލްތަކެއް ވެސް ލާފައި ވަކި ވަރަކަށް ވުރެން މައްޗަށް ދާ ކަމަށް ވަންޏާ ރެސްޓްރިކްޝަންސް ނަގަން ޖެހޭނެ ކަމަށް. އެ އެލާޓް ލެވެލްތަކަށް ބަލަމުން އިންޑިކޭޓާސްތަކެއް މޮނިޓަކުރަމުން މި ދަނީ ބަލި ފެތުރޭ ނިސްބަތާއި އަހަރެމެންގެ ރާއްޖޭގެ ސިއްހީ ނިޒާމުގެ ކެޕޭސިޓީ ހުރި ވަރާއި ކިހާ ވަރަކަށްތޯ ފުރެމުންދަނީ އާއި އެ އަދަދަށް ކޭޓަކުރެވޭނެތޯ. އަޅުގަނޑު ހަނދާން ވަނީ މިދިޔަ ހަފުތާގެ އިންޑިކޭޓާސްތައް ބެލިއިރު ލޮކްޑައުނަށް އަރަން އެންމެ ޕޮއިންޓެއް އިނީ،" ޑރ. ޝީނާ ވިދާޅުވި އެވެ.\n"އަޅާ ފިޔަވަޅު އެޅުމުގެ އެތައް ދުވަހެއް ފަހުން އަސަރު މި ފެންނަނީ. އެހެންވީމަ މިހާރު ކޭސްތައް އިތުރުވާ ނިސްބަތަށް ބަލަންޏާ، ނަމްބަރުން ބުނާ ނަމަ ހުޅުމާލެ ފެސިލިޓީގެ 200 އެނދުން މިހާރު އެ ދަނީ 150 އަށް ވުރެން ގިނަ އެނދު ބޭނުން ކުރެވެމުން."\nބަލި ޖެހޭ މީހުންނާއި އެޑްމިޓްކުރަން ޖެހޭ މީހުންގެ އަދަދު އިތުރުވަމުންދާ ނަމަ ސިއްހީ ނިޒާމަށް އޮބިއޮންނާނީ ކިހިނެއްތޯ ޑރ. ޝީނާ ސުވާލު އުފެއްދެވި އެވެ. އޭނާ ވިދާޅުވީ ސިއްހީ ނިޒާމަށް އޮބި އޮންނަ ވަރަށް ކޮންޓްރޯލްކުރަން މިއީ އަނެއްކާވެސް ތަންކޮޅެއް ހަރުކަށި ފިޔަވަޅުތަކެއް އަޅަން ވީ ވަގުތު ކަމަށެވެ. އަދި ރޭގަނޑު 8 އިން ފެށިގެން ވެހިކަލް މަނާކުރަން ނިންމި ނިންމުމުން އާންމުންގެ ހަރަކާތްތައް މަދުވާނެ ކަމަށް އޭނާ ލަފާކުރައްވަ އެވެ.\nއަޅުގަނޑު ޕަބްލިކް ހެލްތު މީހެއްގެ ހައިސިއްޔަތުން ބުނާ ނަމަ މިއީ އަލުން ލޮކްޑައުނަކަށް ދާން ވީ ވަގުތު. -- ޝީނާ\n"އެކަމަކު ސޯޝަލް އިކޮނޮމިކް ސިޓުއޭޝަންއާ ހެދި ކިހިނެއްތޯ މީތި ބެލެންސްކުރާނީ؟ އަދިވެސް މެނޭޖްކުރެވޭނެހޭ އަޅުގަނޑުމެންނަށް، ލޮކްޑައުނަކަށް ނުގޮސް،" އޭނާ ވިދާޅުވި އެވެ.\nއެންމެ ރަނގަޅަށް ބަލި ކޮންޓްރޯލް ކުރި ގައުމުތަކުގައި އަލުން ފެތުރެން ފެށުމުން ލޮކްޑައުނަަކަށް ދިޔަކަން ޑރ. ޝީނާ ފާހަގަކުރެއްވި އެވެ. އޭގެތެރޭގައި އޮސްޓްރޭލިއާ އާއި ނިއު ޒިލޭންޑާއި ޖަރުމަން ފަދަ ގައުމުތައް ހިމެނޭ ކަމަށް ވިދާޅުވި އެވެ.\nމަރުވާ މީހުންގެ އަދަދު ދަށީ ކީއްވެ؟\nކޮވިޑުގައި އެހެން ގައުމުތަކުގައި ގިނަ ބަޔަކު މަރުވިއިރު ރާއްޖެ އިން އެ ނިސްބަތުން މީހުން މަރުނުވަނީ ކީއްވެތޯ އާންމުން ސުވާލު އުފައްދާތީ އެކަމަށް ވެސް ޑރ. ޝީނާ ޖަވާބު ދެއްވި އެވެ.\n"އެހެން ތަންތަނުގައި މީހުން މަރުވެގެން މިދިޔައީ ސިއްހީ ނިޒާމް ބާޑަން [ބުރަ ބޮޑު] ވެގެން ގޮސް، ކޭސްތައް އަންނަލެއް ބާރުކަމުން އެ މީހުންނަށް ކޭޓަ ނުކުރެވިގެން ގޮސް. އެ މީހުންގެ އެނދެއް، ޑޮކްޓަރުންނާއި ނަރުހުން ނެތީ. [މިހާރު] ރާއްޖޭގައި އެނދުގެ ވާހަކަ މިދައްކަނީ 60 ޕަސެންޓް އެނދު ފުރުނީމަ،" ޑރ. ޝީނާ ވިދާޅުވި އެވެ.\nދެން އޭނާ ކުޑަ ތަފުސީލެއް ދެއްވީ، މި ހާލަތުގައި ނަރުހުންނާއި ޑޮކްޓަރުން މަދުވުމުން ކުރިމަތިވާ މައްސަލަތަކުންނެވެ.\n"ޕަބްލިކްލީ ނުދައްކާ ޑޮކްޓަރުންނާއި ނަރުހުން މަދު ވާހަކައެއް. އާއްމު ހާލަތުގައި، ކޮންމެ ފަސް އެނދަކަށް އެއް ނަރުސް ލައިގެން މި އުޅެނީ. އެކަމަކު މިހާރު 30 އެނދަށް 1 ނަރުސް ލައިގެން މިއުޅެނީ،" އޭނާ ވިދާޅުވި އެވެ.\nއެހެންކަމުން އޭނާ ވިދާޅުވީ ޑޮކްޓަރުންގެ ދަތިކަން ވެސް އެބައޮތް ކަމަށެވެ. އޭގެ ހެއްކެއްގެ ގޮތުން ވިދާޅުވީ ހުޅުމާލެ ފެސިލިޓީގައި ޑޮކްޓަރުން ބަލި މީހުންގެ ގާތަށް ޒިޔާރަތްކުރުމުގެ ރައުންޑެއް ނަގަން މިހާރު 10 ގަޑިއިރު ހޭދަވާ ހޭދަވުމަށެވެ. އޭނާ ވިދާޅުވި ގޮތުގައި ޑޮކްޓަރުން މަދުވަނީ ކޮވިޑް ނޫން ބަލިތަކަށް ވެސް ޑޮކްޓަރުން ހުސްވާން ޖެހުމުންނެވެ.\n"ރާއްޖޭގެ ސިއްހީ ނިޒާމް މިއޮތީ ބާޑަން ވެފައި. ކޭޓާއެއް ނުކުރެވެއޭ. މެނޭޖްކުރަނީ ކޮންމެވެސް ގޮތަކަށް. މި ރޭޓުގައި ދަންޏާ ސްކޫލެއްގައި އެނދުތަކެއް ޖަަހައިގެން ބޭތިއްބިޔަސް ކާކުހޭ އެ މީހުންނަށް ފަރުވާދެނީ؟ ފަރުވާ ނުދެވިއްޖިއްޔާ މީހުން މަރުވާ އަދަދު ގިނަވާނެއޭ،" ކޮވިޑް ފެތުރޭލެއް މަތިކަމުން ސިއްހީ އެހީތެރިންނަށް އޮތް ގޮންޖެހުންތަކާ މެދު ޑރ. ޝީނާ ވިދާޅުވި އެވެ.\nއޭނާ ވިދާޅުވި ގޮތުގައި ބަލި ކޮންޓްރޯލް ނުވެގެން އުޅެނީ ރައްކާތެރި ކަމުގެ ފިޔަވަޅުތަކަށް އާއްމުންނާއި މުއައްސަސާތަކުން ވެސް އެކަށީގެންވާ ގޮތެއްގައި އަމަލުނުކުރާތީ އެވެ. މާލޭގައި، ފުރިހަމަ އަށް ތަބާވާން ވެސް އުނދަގޫތަކެއް ހުރި ކަން ގަބޫލުކުރައްވާ ކަަމަށާއި ލަފާކުރުންތައް ހައްދަވަނީ އެކަމަށް ވެސް ބައްލަވާފައި ކަަމަށް ވިދާޅުވި އެވެ.\nއެޗްޕީއޭގައި އޮޕަރޭޝަނަލް ކެޕޭސިޓީއެއް ނެތް!\nޑރ. ޝީނާ ވިދާޅުވި ގޮތުގައި ބަލި ފެތުރޭ މިންވަރަށް ބަލާއިރު އެޗްޕީއޭގައި އޮޕަރޭޝަނަލް ކެޕޭސިޓީއެއް ނެތެވެ. ކުރިން ނެޝަނަލް އިމަޖެންސީ ސެންޓަރު (އެންއީއޯސީ) ހިންގީ ކަމާ ބެހޭ ގިނަ އިދާރާތަކެއް ގުޅިގެން ކަން ފާހަގަކުރައްވައި ވިދާޅުވީ އެ އެންމެން ގުޅިގެން ކުރަމުން އައި މަސައްކަތް އެޗްޕީއޭ އިން އެކަނި ކުރަން ޖެހުމުން ދަތިތަކެއް ހުންނާނެ ކަމަށެވެ.\nއެޗްޕީއޭ އިން ފޯނު ނުނަގައިގެން ކުރާ ޝަކުވާ އަޑު އިވިވަޑައިގަންނަވާ ކަމަށާއި އެކަމަކު ކުރިން އެ ކޯލްތަކަށް ގިނައިން އެޓެންޑްވަމުން އައީ ވޮލަންޓިއަރުންތަކެއްގެ އެއްބާރުލުމާ އެކުގައި ކަމަށް ވިދާޅުވި އެވެ. އެކަމަކު އެ ވޮލަންޓިއަރުން އެނބުރި އެމީހުންގެ ރަސްމީ މަސައްކަތަށް ދިއުމާ އެކު ހުރިހާ ކަމެއް އެޗްޕީއޭ އިން ކުރަން ޖެހުމުން ފޯނަށް ވެސް އެޓެންޑް ނުވެވުމުގެ އިތުރުން ކޮންޓެކްޓް ޓްރޭސިން ވެސް އެކަށީގެންވާ ގޮތެއްގައި ކުރިއަށް ނުގެންދެވޭ ކަމަށް ވިދާޅުވި އެވެ.\n"ޕެންޑެމިކެއްގައި ވަރަށް ގިނަ އިދާރާތަކުގެ އެއްބާރުލުން ބޭނުންވާނެ. އެޗްޕީއޭއާ އެކު ހޮސްޕިޓަލްތަކާއި ހެލްތު ސެންޓަރުތަކުގެ އިތުރުން ކަރަންޓީން އަދި އައިސޮލޭޝަން ފެސިލިޓީތައް ވެސް ބޭނުންވާނެ،" ޑރ. ޝީނާ ވިދާޅުވި އެވެ.\nރާއްޖެ އިން މިދިޔަ މާޗް7ގައި ކޮވިޑް-19 އަށް މީހަކު ޕޮޒިޓިވްވި ފަހުން މިހާތަނަށް އެ ބަލި ވަނީ 6،660 މީހަކަށް ޖެހިފަ އެވެ. ބަލީގައި ވަނީ 26 މީހުން މަރުވެފަ އެވެ. ބަލި ޖެހުނު މީހުންގެ ތެރޭން 4،113 މީހުން ރަނގަޅުވި އިރު އެކްޓިވް ކޭސްގެ އަދަދަކީ 2،521 އެވެ.\nއިތުރު ލިޔުންތައް ސިއްހަތު ދިވެހި ސަރުކާރު އައިޖީއެމްއެޗު ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ޑރ. ޝީނާ މޫސާ ބަލިތައް ލޮކްޑައުން ސިއްހީ ކުއްލި ނުރައްކަލުގެ ހާލަތު\nލޮކްޑައުން ނިންމާލައި ނިއު ނޯމަލްއަށް ތައްޔާރުތަ؟\n6 months ago 46\nހާލަތު ބިރުވެރި: ހޮސްޕިޓަލްތައް ފުރި ފަރުވާނުދެވިދާނެ!\nމި މަހު ފަހުކޮޅު ކޭސްތައް މަދުވާން ފަށާނެ: ޝީނާ\nވަރުން ޝޫޓިން ފަށަން ފުލުފުލުގައި ހަތަރު ފިލްމެއް\nއިންޑިއާގައި ސީޕްލޭން ފަށަން ދިވެހި ޕައިލެޓުންގެ އެހީ\nފަސްޓްލޭޑީއާ ބެހޭގޮތުން ފެތުރީ ދޮގު ޚަބަރެއް: ވަކީލުން\nލަވަކިޔުންތެރިޔާ ނޭހާ ކައިވެނިކޮށްފި\nHead - Internal Audit


ސަފާރީއެއްގައި ވަރަށް ބޮޑަށް ރޯވެއްޖެ. | Landhooinfo\nސަފާރީއެއްގައި ވަރަށް ބޮޑަށް ރޯވެއްޖެ.\nއއ. ބޮޑުފުޅަދޫ ކައިރީ ކަނޑުގައި އޮތް ސަފާރީއެއްގައި ވަރަށް ބޮޑަށް ރޯވެ، އަޑިއަށް ދާން ފަށައިފިއެވެ. ފުލުހުންގެ އޮފިޝަލަކު ވިދާޅުވީ މިއަދު ހެނދުނު ހަގަޑި ފަނަރަ ހާއިރު ބޮޑު ފުޅަދޫ ކައިރީގައި އޮންނަ މާޔާ ތިލައިގައި އޮތް އެކުއޭރިއަސް ނަމަކަށް ކިޔާ ސަފާރީގައި ރޯވެފައިވަނީ އޭގެ އިންޖީނު ރޫމަށް ދިމާވި މައްސަލައަކާ ގުޅިގެން ކަމަށެވެ.\nސަފާރީގައި ރޯވި އިރު އޭގައި 16 ޓޫރިސްޓުންނާއި 13 ފަޅުވެރިން ތިބި ކަމަށާއި ނަމަވެސް އެ ހާދިސާ ހިނގުމާ އެކު ސަފާރީގެ ޑައިވިން ދޯނީގައި އެ އެންމެން ވެސް ކައިރީގައި އޮތް ނިކަ ހޮޓެލް ރިސޯޓަށް ގެންގޮސްފައިވާ ކަމަށް އޮފިޝަލް ވިދާޅުވިއެވެ.\nމި ހާދިސާގައި އެއްވެސް މީހަކަށް އަނިޔާއެއް ނުވެއެވެ. ފުލުސް އޮފީހުން ބުނީ އިންޖީނު ރޫމުގައި ހިފި އަލިފާންގަނޑު މުޅި ސަފާރީ އަށް ފެތުރުމާ އެކު ސަފާރީ މަޑުމަޑުން އަޑިއަށް ދާން ފެށި ކަމަށެވެ. ނަމަވެސް ރޯވި އަލިފާންގަނޑު ނިއްވުމަށް އެމްއެންޑީއެފުން މިހާރު މަސައްކަތް ކުރަމުން އަންނަ ކަމަށް ފުލުސް އޮފީހުން ބުނެއެވެ.\nމާލޭގެ ނީލަން ފިހާރައިގައި ހުރި ލަކުޑިތަކެއްގައި ރޯވެ އަލިފާނުގެ ހާދިސާއެއް ހިނގައިފިއެވެ. މިއަދު ހެނދުނު ހިނގި މި ހާދިސާގައި އެއްވެސް …


Niyaama: ވަގުތާއެކު ދިރިއުޅޭށެވެ\nރަހުމަތްތެރިންނާއި ބައްދަލު ކޮށްލާ ވަގުތުތަކުގައި ވެސް ތިމާގެ އަތުގައި އޮންނަ މޮބައިލް ފޯނުން އޮފީހުގެ މުހިއްމު އީމެއިލްތަކަށް ހަލުވިކަމާއިއެކު ޖަވާބު ފޮނުވާލެވެއެވެ. އާއިލާއާއެކު ހޭދަ ކުރާ ވަގުތުތަކުގައި ވެސް ފޯނުން ވިޔަފާރީގެ މުހިއްމު ނިންމުންތައް ނިންމާލާކަށް ދަތިކަމަށް ނުވެއެވެ. މިގޮތުން ވަގުތުތައް ހޭދަކޮށްލަނީ ތަފާތު އެކި ވިސްނުންތައް ވިސްނުމަށް ސިކުނޑިއަށް ޖާގަ ދެމުންނެވެ. މީގެ ތެރެއިން ބޮޑުބައެއް ހޭދަވެގެންދަނީ މާދަމާ ކުރާނެ ނުވަތަ ވެދާނެ ކަންތައްތަކާމެދު ވިސްނުމާއި މާޒީ ގައި ހިނގާފައިވާ ކަންތައްތަކުގެ ވިސްނުންތައް ސިކުނޑިއަށް ގެންނަމުންނެވެ. ނަމަވެސް މާޒީއާއި މުސްތަގްބަލާ ދެމެދުގައި ގެއްލިގެންދާ އަގުބޮޑު އެއްޗެއް އެބައޮތެވެ. އެއީ މިއަދު ހޭދަކޮށްލަން ލިބިފައިވާ ވަގުތުކޮޅެވެ.\nއިންސާނުންގެ ތެރެއިން ބައެއް މީހުން އަބަދުހެން އުޅެނީ އެމީހުންގެ މާޒީ އާއި މުސްތަގްބަލްގެ ވިސްނުންތަކާ ދުރުނުވެވިގެންނެވެ. މިފަދަ މީހުން ގިނަފަހަރަށް ތިބެނީ އެމީހުން އުޅެމުންގެންދާ ވަގުތާއި ގުޅުންކެނޑިފައެވެ. ތިމާ އެތަނެއްގައި ހާޒިރުވެ ހުރި ނަމަވެސް ތިމާގެ ވިސްނުމާއި ފިކުރު ހުންނަނީ މާޒީ އާއި ނުވަތަ މުސްތަގްބަލާ ގުޅިފައެވެ. މިއާއި ހިލާފަށް ވަގުތާއިއެކު ދިރިއުޅޭ މީހުންގެ މާޒީވާނީ އެމީހުންގެ ފަހަތުގައެވެ. އަދި މުސްތަގްވާނީ ކުރިމަތީގައެވެ. މިފަދަ މީހުންނަކީ އެމީހުން ހާޒިރުވެ ތިބޭތަނެއްގައި އެމީހުންގެ ހަށިގަނޑާއި ސިކުނޑި އެތަނެއްގައި ހާޒިރުވެ ތިބޭ މީހުންނެވެ. ވަގުތާއި އެކު ދިރިއުޅުމުގެ ސިފައަކީ، ބައެއް މީހުންގެ ތަބީއަތުގައި އެމީހުންނާއެކު ލައްވާފައިވާ ސިފައެކެވެ. އަނެއްބައި މީހުން މި ސިފަ ޖެހެނީ ދަސްކުރާށެވެ ނުވަތަ އަށަގަންނުވަން މަސައްކަތްކުރާށެވެ.\nވަގުތާއެކު ދިރިއުޅޭ މީހުންގެ ސިކުނޑީގައި ތިމާއާއި އެވަގުތަކު ކުރިމަތިވެފައިވާ ހާލަތު ރަނގަޅަށް ދެނެގަތުމުގެ ގާބިލްކަން ހުރެއެވެ. އެވަގުތަކު ހިނގާ ކަންތައްތަކަށް ފުރިހަމަ ވިސްނުން ބަހައްޓައެވެ. އަދި ތިމާ ކުރާކަމެއް ރަގަޅަށް އެނގިހުރެކުރުމާއިއެކު ތިމާގެ ވަށައިގެންވާ މާހައުލުން ދިމާވާ ކަންތައްތަކުގައި ވިސްނުންތެރިކަމާއިއެކު މުޢާމަލާތުކުރުމަކީ ވަގުތާއިއެކު ދިރިއުޅޭމީހުންގެ ސިފައެކެވެ(މި ބުނެވުނު ސިފައަށް ކިޔަނީ މައިންޑްފުލްނަސް) އެވެ. ތިމާގެ ކިބައިގައި މިސިފަތައް (މައިންޑްފުލްނަސް) އަށަގަނެފައިވާނަމަ ދިރިއުޅުމުގައި ދިމާވާ ތަފާތު ހާލަތްތަކުގައި (އެއީ ތިމާ އަށް ހިތާމަވެރިކަން ގެނެސްދޭ ހާލަތެއްނަމަވެސް) އެ ހާލަތު ބަލައިގަންނަން ފަސޭހަވެއެވެ. އަދި އެހާލަތުގައި ތިމާ މާޔޫސްވާ މިންވަރު ކުޑަވެ ޝަކުވާތައް މަދުވެ، ތިމާއަށް އެހާލަތު ތަހައްމަލުކުރަން ފަސޭހަވެދެއެވެ. ނަތީޖާއެއްގެ ގޮތުން ޑިޕްރެޝަނާއި ހިތުގެ ބަލިތައް އަދި ޖިސްމާނީ ބައެއް ބަލިތަކުން ތިމާ ދުރުކޮށްދެއެވެ.\nމި ސިފަތައް އަށަގެންނެވުމަށް މަސައްކަތް ކުރާނީ ކިހިނެތް؟\nމި ސިފަތައް ތިމާގެ ކިބައިގައި އަށަގެންނެވުމަށްޓަކައި ހާލަތު ރަގަޅަށް ދެނެގަނެ ވިސްނުން ފުރިހަމަ އަށް ބޭނުން ކުރާށެވެ. ވިސްނުމަށް އަންނަ ކަންކަން ކޮންޓްރޯލް ކުރާށެވެ. ނިންމުންތައް ނިންމުމުގައި އަވަސްވެ ނުގަންނާށެވެ. [ސިކުނޑީގެ ނިދާފައިވާ ބައި] (އިތުރު މައުލޫމާތު: ސިކުނޑި ޕްރޮގްރާމް ކުރުން މި އާޓިކަލް ގައި) ބޭނުންކޮށްގެން އެއްވެސް ނިންމުމެއް ނުނިންމާށެވެ. ބައެއްމީހުންނަކީ ސިނކުޑިއަށް ހިޔާލު އައުމާއެކު އެހިޔާލަށް ކުއްލިއަކަށް އަމަލުކުރަން އާދަވެފައިވާ މީހުންނެވެ. ތިމާއަށް އަންނަ ވިސްނުމާއި އެއަށް އަމަލުކުރުމާއި ދެމެދު ކުޑަ ވަގުތު ކޮޅެއް ބަހައްޓަން މަސައްކަތް ކުރާށެވެ. ފުރަތަމަ މިކަން ފަރިތަ ކުރުމަށްޓަކައި ތިމާއަށް ފަރިތަ ކަންކަން ކުރުމުގައި މި ބުނެވުނު ފަދައިން އަވަސްއަރުވާނުލާ ތިމާގެ ވިސްނުމާއި އަމަލުކުރުމާއި ދެމެދު ކުޑަ ވަގުތުކޮޅެއް ބަހައްޓަން މަސައްކަތް ކުރާށެވެ.\nމިބުނެވުނު ސިފަތައް ތިމާގެ ކިބައިގައި އަށަގަންނަން ފެށުމުން ތިމާގެ ކެތްތެރިކަމާއި މަޑުމައިތިރިކަން އިތުރުވެގެން ދާކަން އަމިއްލަ ނަފްސަށް ފާހަގަކުރެވެން ފަށާނެއެވެ. އަދި ތިމާއާއެކު ތިމާގެ ހަށިގަނޑާއި ސިކުނޑި އެވަގުތުގައި ފުރިހަމައަށް ހާޒިރުވާކަން ފާހަގަކުރެވޭނެއެވެ. ތަފާތު ހިޔާލުތަކާއި ދުރުވެ އެވަގުތެއްގައި ހިނގާ ކަންކަމަށް ސަމާލްކަން ދިނުން އިތުރުވެގެންދާނެއެވެ. [ސިކުނޑީގެ އަޑު] މިލިޔުމުގައި ތިމާގެ ސިކުނޑިއަށް އަންނަ ތަފާތު ހިޔާލްތައް ކޮންޓްރޯލް ކުރުމަށް ހިނދުކޮޅަކަށް ތިމާ ވަކި ކަމަކަށް ވިސްނުން ހުސްކޮށްލުން މުހިންމު ކަމަށް ވާނީ އަލިއަޅުވާލާފައެވެ. މިފަދަ ހަމަހިމޭން ވަގުތު ކޮޅެއް ހޭދަކުރުމަށްޓަކައި ތިރީގައި މިބުނާ ހަރަކާތްކޮށްލާށެވެ.\nހަމަޖެހިގެން ތަނެއްގައި އިށީނއިދެލާށެވެ. އެއަށްފަހު ތިމާގެ ނޭވާލުމަށް ފޯކަސް ކުރާށެވެ. ނޭވާލާއިރު ހަށިގަނޑުގެ އެކި ގުނަވަންތަކަށް ވާގޮތާމެދު ވިސްނާށެވެ. މިގޮތުން ނޭފަތުން ނުވަތަ އަނގައިން ނޭވާ އެތެރެއަށާއި ބޭރަށް ދާގޮތް އިހުސާސް ކުރާށެވެ. ނޭވާ އެތެރެއަށް ދަމާލާއިރާއި ބޭރަށް ދޫކޮށްލާއިރު މެއަށާއި، ބަނޑަށް އަންނަ ބަދަލުތައް ފާހަގަކުރާށެވެ.\nއެކި ދިރާސާ ތަކުގައި ބުނާގޮތުން މިފަދަ ހަމަހިމޭން ވަގުތު ކޮޅެއް ކޮންމެ ދުވަހަކުވެސް ހޭދަކޮށްލުމުގެ ފައިދާތަކުގެ ތެރޭގައި:-\n1. ތިމާއަށް ނަފްސާނީ އަދި ޖިސްމާނީ ތަދުތައް ތަހައްމަލުކުރަން ފަސޭހަވުން ހިމެނެއެވެ. އެހެނީ ތިމާއަށް ކުރިމަތިވާ ހާލަތްތައް ދިރިއުޅުމުގެ ބައެއްގެގޮތުގައި ބަލައިގަނެވި، ތިމާ މާޔޫސްވުން ކުޑަވެ އަދި ކުރިއަށް ދިއުމުގެ މަގުފަހިވެގެންދެއެވެ.\n2. ތިމާ މުއާމަލާތު ކުރުމުގެ ހުނަރާއި ތިމާ އެހެން މީހުންނަށް ދޭ ސަމާލުކަން އިތުރުވެ، ދިރިއުޅުމުގެ ތަފާތު ގުޅުންތައް (އާއިލީ ގުޅުންތަކާއި ލޯބީގެ ގުޅުންތައް އަދި ރަހްމަތްތެރި ކަމުގެ ގުޅުންތައް) އިތުރަށް ބަދަހިވެގެން ދެއެވެ. އެހެނީ މުއާމަލާތު ކުރުމާއި ތިމާއާއި އެކުގައި އުޅޭ މީހުންނަށް ސަމާލުކަން ދިނުމަކީ ގުޅުން އިތުރަށް ބަދަހި ކުރުމުގައި ވަރަށް މުހިންމުކަމެކެވެ.\nހަނދާން ކޮށްލާށެވެ...ބައެއް ފަހަރު ތިމާ އާއި މީހަކު ވާހަކަ ދައްކާ އިރު އެމީހަކަށް ބަލަން އިންކަމުގައި ވިޔަސް އެދައްކަނީ ކޮން ވާހަކައެއްކަން ނޭނގޭ ފަހަރުވެސް އާދެއެވެ. އެއީ ސިކުނޑީގައި އެހެން ހިޔާލުތައް އެނބުރޭތީއެވެ. ތިމާ އެހެންމީހުންނަށް ދޭންވާ ސަމާލުކަން ފުރިހަމައަށް ނުދެވޭތީއެވެ.\n3. ސިނކުޑީގައި ހިނގާ ތަފަތު މަސްހުނި ހިޔާލްތައް (އިތުރު މައުލޫމާތު: ސިކުނޑީގެ އަޑު މިލިޔުމުގައި) ހުއްޓުވާލަން ފަސޭހަވެގެން ދެއެވެ. ކުރަމުންދާ ކަމަކަށް ފުރިހަމައަށް ސިކުނޑި މީޒާންކުރަން ދަސްވެއެވެ. އެހެނިހެން ހިޔާލުތައް އަންނަ ގަޑީގައި އެހިޔާލުތައް ކޮންޓްރޯލް ކުރާނެ ގޮތް ތިމާއަށް އިނގެއެވެ. އަދި މިކަމުގެ ސަބަބުން ދިރިއުޅުމުގައި ތިމާ ހާސްކަމާއި މާޔޫސް ކަން ތަހައްމަލް ކުރާ މިންވަރު ކުޑަވެއެވެ.\nލިޔުނީ: ޒީނިޔާ at 12:22 AM


SunOnline: Internet ge aa aguthakun fennaany kihaa bodu badhaleh?\nއިންޓަނެޓްގެ އާ އަގުތަކުން ފެންނާނީ ކިހާ ބޮޑު ބަދަލެއް؟\nއަހުމަދު މިޒްޔާލް 27 May 2021, 17:15\nސަރުކާރުން ވައުދުވެފައިވާ އިންޓަނެޓްގެ އައު އަގުތައް މިއަދު ވަނީ އިއުލާންކޮށްފަ އެވެ. މިއީ އެތައް ބަޔަކު ދިގު އިންތިޒާރެއް ކުރި ކަމެކެވެ. އެހެންކަމުން އާ އަގުތަކާއެކު އިންޓަނެޓް ޕެކޭޖުތަކަށް އަންނަ ބަދަލުތައް ބަލައިލުން މުހިންމެވެ.\nއަގުގެ އިތުރުން ތުރޮޓްލް ސްޕީޑް ނުވަތަ ކަސްޓަމަރުން ނަގާފައިވާ ޕެކޭޖުން ކޮންމެ މަހަކަށް ކަނޑައަޅާފައިވާ ޑޭޓާ އެލަވަންސް ހުސްވުމުން ދަށްކޮށްލާ ސްޕީޑުވެސް ވަނީ ކުރިއާ އަޅާބަލާއިރު މަތިކޮށްފަ އެވެ. އަގާއެކު އެންމެ މުހިންމު ދެވަނަ ކަމަކީވެސް މިއީ އެވެ. ސަބަބަކީ އެންމެ އަގުހެޔޮ ޕެކޭޖުތަކުގައި ދީފައިވާ ޑޭޓާ އެލަވަންސްއަކީ ބޭނުންކުރަން ފަށާތާ ކުޑަ ދުވަސްކޮޅެއްގެ ތެރޭގައި ހުސްވާ އެއްޗަކަށް ވުމުންނެވެ.\nސަރުކާރުން އިއުލާނުކުރި އާ އަގުތަކާއި ތްރޮޓުލް ސްޕީޑު ހާއްސަކޮށްފައިވަނީ މައިގަނޑު ތިން ޕެކޭޖަކަށެވެ. އެއީ 5އެމްބީޕީއެސް، 15 އެމްބީޕީއެސް އަދި 25 އެމްބީޕީއެސްގެ ޕެކޭޖުތަކެވެ.\nވަކިވަކިން ޕެކޭޖުތަކަށް ބަލާއިރު، ދިރާގާއި އުރީދޫއިން މިހާރު ލިބެންހުރި 5އެމްބީޕީއެސް ޕެކޭޖުގެ އަގުން ގާތްގަނޑަކަށް 100 ރުފިޔާ ދަށްކޮށް، ތުރޮޓްލް ސްޕީޑު 1އެމްބީޕީއެސްއިން 2އެމްބީޕީއެސްއަށް ވަނީ މަތިކޮށްފަ އެވެ. އެގޮތުން މިހާރު ދިރާގު 5އެމްބީޕީއެސް ޕެކޭޖު ލިބެނީ 350 ރުފިޔާއަށެވެ. އަދި އުރީދޫގެ 5އެމްބީޕީއެސް ޕެކޭޖު ލިބެނީ 349 ރުފިޔާއަށެވެ. ސަރުކާރުން މި ޕެކޭޖުގެ މަންތްލީ އެލަވަންސްއަށް ކަނޑައަޅާފައިވަނީ 30 ޖީބީ އެވެ. މިހާރުވެސް އުރީދޫގެ 5އެމްބީޕީއެސް ޕެކޭޖުން މިވަރު ލިބޭއިރު، ދިރާގުގެ 5އެމްބީޕީއެސް ޕެކޭޖުން 40 ޖީބީ ލިބެ އެވެ.\n5އެމްބީޕީއެސްގެ ޕެކޭޖުތަކަށް ގެނައި ބަދަލާއި މިހާރު ޕެކޭޖުތައް ހުރި ގޮތް--\nދެވަނަ ޕެޖޭކަކީ 15 އެމްބީޕީއެސްގެ ޕެކޭޖެވެ. މި ޕެކޭޖުގެ މަންތްލީ އެލަވަންސްއަށް ސަރުކާރުން ކަނޑައަޅާފައިވަނީ 100 ޖީބީ އެވެ. ދިރާގުން މިހާރުވެސް މި އަދަދު ލިބޭއިރު، އުރީދޫގެ 15 އެމްބީޕީއެސް ޕެކޭޖުން ލިބެނީ 75 ޖީބީ އެވެ. މި ޕެކޭޖުގެ އަގަކަށް ސަރުކާރުން ކަނޑައަޅާފައިވަނީ 500 ރުފިޔާ އެވެ. ނަމަވެސް ދިރާގުގެ 15 އެމްބީޕީއެސް ޕެކޭޖު މިހާރު ލިބެނީ 690 ރުފިޔާއަށެވެ. އަދި އުރީދޫގެ 15 އެމްބީޕީއެސް ޕެކޭޖުގެ އަގަކީ 549 ރުފިޔާ އެވެ. މި ދެ ޕެކޭޖުގެވެސް މިހާރު ތުރޮޓްލް ސްޕީޑަކީ 1 އެމްބީޕީއެސް ނަމަވެސް ސަރުކާރުން ކަނޑައަޅާފައިވަނީ ތުރޮޓްލް ސްޕީޑް5އެމްބީޕީއެސްއަށް މަތި ކުރުމަށެވެ.\n15އެމްބީޕީއެސްގެ ޕެކޭޖުތަކަށް ގެނައި ބަދަލާއި މިހާރު ޕެކޭޖުތައް ހުރި ގޮތް--\nބަދަލު ގެނައި އެންމެ ފަހު ޕެކޭޖަކީ 25 އެމްބީޕީއެސްގެ ޕެޖޭކެވެ. މި ޕެކޭޖަކަށް ސަރުކާރުން ކަނޑައަޅާފައިވާ އަގަކީ 700 ރުފިޔާ އެވެ. މިހާރު މި ޕެކޭޖު ލިބެން ހުރި އަގަކީ ދިރާގުން 990 ރުފިޔާ އަދި އުރީދޫއިން 749 ރުފިޔާ އަށެވެ. އަދި މި ޕެކޭޖުތަކުގެ ތުރޮޓްލް ސްޕީޑުވެސް 1 އެމްބީޕީއެސްއިން 5އެމްބީޕީއެސްއަށް މަތި ކުރަން ސަރުކާރުން ކަނޑައަޅާފައިވާއިރު، މަންތްލީ އެލަވަންސްއަށް ކަނޑައަޅާފައިވަނީ 200 ޖީބީ އެވެ. ދިރާގުގެ 25 އެމްބީޕީއެސް ޕެކޭޖުން މިހާރުވެސް 200 ޖީބީގެ އެލަވަންސްއެއް ލިބެ އެވެ. އުރީދޫއިން ލިބެނީ 120 ޖީބީ އެވެ.\n25އެމްބީޕީއެސްގެ ޕެކޭޖުތަކަށް ގެނައި ބަދަލާއި މިހާރު ޕެކޭޖުތައް ހުރި ގޮތް--\nސަރުކާރުން މިއަދު އިއުލާނުކުރި އާ އިންޓަނެޓުގެ އަގުތައް އަމާޒުކޮށްފައިވަނީ އާދައިގެ މިންވަރަކަށް އިންޓަނެޓް ބޭނުންކުރާ ފަރާތްތަކާއި ސްކޫލް ކުދިންނާއި އައިސީޓީ ދާއިރާގައި މަސައްކަތް ކުރާ ފަރާތްތަކަށެވެ. އަދި މިއީ ޖީބަށް ކޮންމެވެސް ވަރެއްގެ ލުޔެއް ލިބުމުގެ އިތުރުން، އިންޓަނެޓް ޕެކޭޖު އަޕްގްރޭޑް ކުރަން ބޭނުންވެ، އެކަން ނުކުރެވިފައި ތިބި ފަރާތްތަކަށްވެސް ވަރަށް ބޮޑު ފަސޭހައަކަށް ވެގެންދާނެ ބަދަލުތަކަކަށް ވާނެ އެވެ.\nއިންޓަނެޓްގެ އަގުތަކަށް ބަދަލުގެނައުން އެކި ފިޔަވަހިތަކަށް ބަހާލާފައިވާއިރު، މިއީ އަދި ފުރަތަމަ ފިޔަވައްސެވެ. މި ފިޔަވަހީގެ ދަށުން ރެސިޑެންޝަލް އިންޓަނެޓްގެ ހިދުމަތުގެ އަގުތަކަށް އަމަލީގޮތުން ބަދަލު އަންނާނީ މިއަހަރުގެ ޖުލައި މަހުގަ އެވެ. އަދި ދެވަނަ ފިޔަވަހީގެ ދަށުން މިއަހަރުގެ އޮކްޓޫބަރު މަހު މޮބައިލް ބްރޯޑްބޭންޑް ހިދުމަތުގެ އަގުތައް ވެސް ދަށްކުރުމަށް ވަނީ ރާވާފަ އެވެ.\nޒީ ފޯލްޑް-3 ޕްރީއޯޑަރަށް ދިރާގުން ހުޅުވާލައިފި\nއެޑީއެސްއެލް ކަސްޓަމަރުންނަށް ހާއްސަ އޮފާއެއް\nދިރާގު ޕްރީޕެއިޑް ޑޭޓާ ސިމް ތަކުން ތިން ގުނަ އިތުރު ޑޭޓާ